哪吒行兵收华光
却说玉帝升殿，众百官朝罢，传表官奏曰： 中界文殊、普贤二人有表奏。 玉帝宣进。文殊、普贤二人奏言： 华光在中界，原性不改，杀到臣山中，占住文殊院，又欲谋反，乞陛下早作良图，免生后患。 玉帝见表大怒，与众臣计议曰： 今有文殊、普贤二人入奏云 华光在中界作乱，占了清凉山。 朕欲兴兵去捉他，卿等言谁可领兵？ 班部中文曲星余珂出班奏曰： 臣保一人，乃是昆沙宫天王李靖之子，名叫哪吒，此人神通广大，法力无边。有一绣球，内有十六个头目，带领五千瘟阵鬼兵助战，无有不胜。 玉帝闻奏大悦，即宣哪吒到殿，封为定远征寇大元帅，赏金花二朵，御酒三杯，当殿挂彩出朝。
哪吒即点了本部人马，杀下南天主德关，望离娄山杀来，立了寨营，令人打战书入洞，便问谁敢出马。有前部先锋独角逆鳞龙，应曰： 某愿当先。 哪吒即着逆鳞龙挑战。那逆鳞龙怎生打扮？只见他头顶独角，眼若金铃，露牙一似猛虎欲食，伸爪犹如狼取人心。逆鳞一动，满地飞沙；立直脚，身向半天。横枪立马，耀武扬威，在洞前大骂。华光见了战书，心中大怒，出与逆鳞龙大战，至五十多合，不分胜败，华光诈败，逆鳞龙赶来，华光取出三角金砖丢起。独角逆鳞龙不知防备，被华光金砖打在一个角上，鲜血直流。逆鳞龙大败，走回本寨，见哪吒言华光神通。
哪吒即时自己出马，与华光大战。哪吒出阵怎生打扮？只见他头戴红花紫金圈，身披八宝绣盔甲，脚穿绿线皂皮尖底靴，左带花花绣球，右挂九节铜鞭，手持长枪，身骑红鬃战马，高喝曰： 华光受缚！ 华光出洞曰： 元帅尚不知我的心情么，统兵到中界来逼某何也？ 哪吒曰： 你乃佛家弟子。前者世尊亦曾于上帝前替你讲情，释你前过，玉帝乃赦汝前罪，今何原性不改，又在中界作乱。我今天兵到此，尚敢出战！你早早下马受缚便罢，半言不肯，少刻一命难逃！ 华光曰： 某本无此心，玉帝苦逼我反，也没奈何？ 言讫便与哪吒大战。自辰至酉，不分胜败。二人罢战，明日又战了一日，又不分胜负。华光曰： 战不为稀罕，明日与你斗法。 哪吒曰： 明日便斗法。 二人各散。
来日五鼓微明，二人出阵，华光丢起金砖，哪吒撒起花花绣球；华光又丢起风火轮，哪吒也撒起红花紫金圈。华光放出火鸦，哪吒亦放出五百鬼兵对住。又是一日，不分胜负，各自收法。哪吒坐在寨中，有八角头陀曰： 小将出马，定胜华光。 哪吒即使他出马，与华光交战，被华光丢起金砖，打落头上角，鲜血淋漓，大败回来，入绣球中养病。又有九天十八角同波罗龙要出马。哪吒曰： 前八角头陀败回，你去有何神通？ 罗龙将曰： 小将此去与他厮杀，显出神通，将他引入水中淹死那贼。
哪吒大悦，罗龙出马，与华光相战，果将华光缠入水里去。岂知那华光在水中，显出神通，就在水中与罗龙将大战。罗龙将哪比华光手段，被华光杀得大败而走。哪吒大怒，欲自出马。又有和合二神曰： 不须本官出马，某二人愿往。 哪吒曰： 你二人有何神通？ 二人曰： 某二人一个有如意，念动咒语能把华光招来，我弟用宝珠果盒装住来见本官。 哪吒又吩咐须要小心。
二人出马，与华光交战。华光丢起金砖，被如意招往果盒中去了；又丢起火丹，也被招去装入，华光心慌，又丢起风火二轮，以及火鸦，俱被招去装了，华光用金枪挑来，亦被招去装了。和合二神大喜，正欲装去见哪吒，忽然小军向前问曰： 华光贼被你二人装了。 二人曰： 是我装了。 说未完，当时华光被装之际，如醉如痴，听小军说了名字，华光在盒中翻起来，自言曰： 我只道睡在床上，原来被此贼装在此。若非小军叫我名字，我险被他装去。 即时在盒中显出神通，欲杀出来，不能脱身，便取出火丹，烧一个洞，看得见外面了，大叫一声，杀将出来。杀得和合二神大败而回，见了哪吒。
哪吒大怒，又欲自己出马。又有一个名叫霹雳鬼大仙者，禀曰： 小将愿出马，若捉不得华光，决不回兵。 哪吒曰： 看你有何神通？ 雳雳大仙曰， 小将能驱得五方蛮雷打人，他若与我战，我便打杀那贼。 哪吒曰： 可要用心。
霹雳大仙便去与华光交战，战到中间，霹雳大仙诈败，华光赶来。霹雳大仙念动咒语，驱动五方蛮雷，将华光打来。华光大败而回。霹雳大仙回见哪吒，哪吒大喜，赏了大仙，却说华光败回洞中，自思曰： 那贼有些神通，用何计破之？ 正言之间，有火漂将上曰： 来日天王与他交战，可指一个化身与他打。天王真身可藏在半空，待雷一过，天王将金砖丢将下去打走蛮雷，乘势杀去，岂不好也。 华光大悦。
来日出战，哪吒又令霹雳大仙出阵，大仙仍然驱动蛮雷打来，被华光指一个化身与他打，真身藏于空中，将金砖丢将下来，打得那蛮雷没处走。霹雳大仙大败走回见哪吒。哪吒唤吞世界鬼曰： 你能吞尽世界，何不出战，将华光吞来？ 吞世界鬼曰： 本官不说，我亦有此志。小将前去，定要将那贼吞来见本官。 哪吒曰： 须要小心。
吞世界鬼领命，即到阵前与华光交战。吞世界鬼诈败，即张开口，将华光吞在肚里。正欲来见哪吒，禀说其事，来到寨前，不料见一小军问曰： 华光被你吞来了么？ 却说华光被吞，昏昏沉沉，忽听得此言，如醉方醒，便欲翻身出来，不能得够。即将火丹在吞世界鬼肚里烧起来，把吞世界鬼烧倒在地，叫苦连天，华光曰： 好好开口，放我出来便罢；若下开口，就烧死你。 吞世界鬼只得开口，华光翻身出来，大杀一场，杀得吞世界鬼大败而逃。华光收了得胜之兵回去。不表。
却言吞世界鬼带领败兵，回见哪吒，说了此事。哪吒见华光有如此神通，不能取胜，怎生是好。若得一功，才好收兵。心中正忧闷，手下有一人进言，其人乃是辟瘟使者，言曰： 小将见华光所最利害者，是金砖，此物是当日八景宫天尊的金刀，被华光取来，炼作金砖，今小将何不变作八景官金刀童子，去见华光，假说八景宫师父，叫我来问你讨金砖去赴斗宝会，会若完时，再送来给你用。华光闻说师父要金砖赴会，焉有不肯？他若交与我，即便带回见本官， 哪吒大悦，吩咐辟瘟使者，依计而行。
辟温使者别了本官，去到离娄山，来见华光，说： 师父要去赴斗宝会，叫我来向你讨金砖去赴会，会完就把来与你用。 华光曰： 此时正与哪吒交战要用，但师父讨，安敢不从。若会完了，可火速送来我用，可对师父说，此系紧要之物，不可有误。 嘱罢便将金砖支付假金枪童子，分别而去。千里眼、顺风耳适出哨在外，看见金砖被辟瘟使者骗去，连忙回报，金砖已去远矣。华光悔之不及，闷闷不悦不表。
却说使者骗得金砖，现出本相来见哪吒，哪吒大喜，打起得胜鼓，领兵回转天曹。玉帝升殿。哪吒奏曰： 华光是佛家弟子，神通广大，臣与斗杀，战经一月，不分胜败。今臣夺得华光法宝，名叫三角金砖。 呈上御案。玉帝曰： 卿领兵下中界，虽未收得华光，夺得此宝是卿之功也。 传命将金砖收下御宝库，即赐哪吒金花二朵，挂彩出朝。玉帝又问众官曰： 华光这匹夫，似此难收，当复如何？ 众臣奏曰： 臣等闻得此人乃为母亲之故，也是孝道之人，奈其人性情太急，不能容物，因一毫之仇，便欲报之，故得罪于陛下，乞陛下再颁赦书一道，赦他前罪，待他取得母亲，若不改前非，再兴兵除之未晚。 玉帝依奏，即令驾前将军崔通·赍旨一道，前到离娄山。华光闻旨接入。使命宣读曰： 朕观卿若有忠孝之心，安肯久为反逆。
屡发兵讨，卿云为母。朕今始知卿虽为母，然其中亦不该因一小仇，而成大事，卿意若此救母，反能为祸，战何日得休，朕旨一到，卿无得再生异端，苦心寻母，将功折罪。叩头谢恩。 华光谢恩毕款侍使臣，迭别而去。华光自言曰： 天兵事今得玉旨，我心宽矣，奈前日被骗去金砖，今无法宝使用，怎生寻得母亲？ 忽然泪下，千里眼、顺风耳二人曰： 天王不必烦恼，他人哄我，我哄他人。此去地名有个凤凰山，山中乃是玉环圣母镇守，那里有个金塔，丢起来亦能变化无穷，闻天曹若起斗宝会，玉环圣母常带去赴会，天王可变作天使，去见圣母，若骗得那塔来，炼就金砖，就似先前一般。天王何必忧闷。 华光闻言大喜，摇身一变，变作假天使，即匆匆而去。不知后来如何，且听下回分解。


众臣奏捉华光
却说玉帝升殿，众臣闻华光在中界，假太乙天尊说法，疑必有反乱之心。众臣出班奏曰： 今有华光，自从闹天宫走下中界投胎，原心不改，又假太乙救苦天尊说法，必有反乱之心。乞陛下早差天兵下凡，收捉华光，押上天曹，免得在中界作乱，万民不安。 玉帝闻奏大怒，便差人部元帅宋无忌入朝，带领天兵三万，火速前往中界收捉华光。宋无忌得旨，即出南天宝德关，点齐天兵，杀至中界。自思曰： 华光神通广大，难以收获，不若变作一客人，将我火车化作风车，着手下推离娄山洞中去，看他知道不知道。若然不知，进入洞中变出本相，就在洞中捉住华光，省得张弓执箭，岂不美哉？ 说罢，即变作商客，坐在车中，着手下推向离娄山来。
却言华光正在离娄山中闲坐，挪开天眼一看，大惊曰： 千里眼、顺风耳你二人可听见么？ 二人曰： 禀大王，我二人听见玉帝令差宋无忌，押兵前来，今变作客商，将火车推入我们洞中来，可于中取事。大王可速作计较。 华光曰： 他今变作客商推车到此，我便变作人家一个少年女子，去半路撞他。待他问我之时，只说我要回娘家去，到此脚痛走不得，啼啼哭哭，倘若他把那火车与我坐，我便坐来，可不好也。此叫做将计就计。 二鬼曰： 好计，好计。
华光言罢，即变作一个妇人，在半路啼哭。宋无忌变作客商，正推车过来，未料与华光变那女人相撞。宋无忌只顾前走，那女人将宋无忌车儿扭住，啼啼哭哭，叫客官救命。无忌曰： 你是何家女子，在此处啼哭，扭住我车？ 女子曰： 客官，奴家乃是前村女子，去外婆家，欲回去，脚痛走不得路，以此啼哭。求客官看我可怜，将你那车儿与奴家坐坐。奴家到得前村，奴的爹娘当重谢你。 无忌一想： 此地哪有女子，他莫非就是华光？若是那贼，将计就计，将此车与他坐，他不知我这车是个火车，待他坐上，我便念出咒来，火焰大发，即将他烧死，省得费力，可不美哉？ 思罢，即对那女子曰： 我借与坐，到家可要作速下来，与我好赶路程。 那女子曰： 若得回家，自当相谢。
宋无忌见那女子上了车，忽念动咒语，立刻火焰大作。华光在车中天眼一见，即现出本相，笑曰： 我乃火之精，你那焉能烧我？ 显出神通，将火车坐入洞中，无忌惊慌，赶至洞前，洞门闭上。无忌大骂。华光藏起火车，出洞与无忌交战。无忌曰： 你在中界作乱，假天尊说法，玉帝大怒，命我擒你，今你尚敢变作女子，坐吾火车？好好受缚便罢，半声不肯，少刻间有命难逃。 华光曰： 反天宫为邓化所逼，假天尊为寻母亲。烦元帅回兵，转达天听。加若不容，华光出于无奈。
无忌曰： 你反天宫为邓化所逼，假天尊又是寻你母亲，当日谁叫你夺琼花打太子？ 华光曰： 就打太子于你何干！ 无忌怒曰： 吾奉天命，你这贼敢犯天么？ 拿起手中枪，向华光便刺。华光举枪相迎。无忌招动天兵杀来，华光一见，丢起三角金砖，打得天兵头破脑裂，大败而回天曹。华光杀退天兵，终日思计，恐天曹再有兵来。
却说宋无忌带了残兵，回转天曹，奏玉帝曰： 臣领天兵下中界捉华光，不思华光变作妇人，在界路悲哭，将臣火车坐去。臣与华光大战，华光见战臣不过，丢起三角金砖，打退天兵，臣大败逃回，华光实有反意，更兼神通广大，乞陛下早作定夺，免生后患。 玉帝闻奏大怒，问左右群臣： 今有华光作反，谁可领兵代孤前去捉拿华光？ 火部中卯日官邓化出班奏曰： 臣保一人，乃是火部百加圣母，其人有五百只火鸦，若要用时，即能成队听令，此人神通广大，方可去得。 玉帝准奏，即宣百加圣母到殿。玉帝即赐御酒三杯，金花两朵，曰： 卿火速领兵前去。 百加圣母谢恩出朝，带领手下五百火鸦兵。百加圣母有一子名叫火焱公子，同领火兵，杀下中界，旗旌闪闪，刀枪耀日，喊杀连天。杀至离娄山，围了山洞。吓丧三军胆，惊倒洞中王。
华光正坐之间，小兵忽报天曹玉帝，因无忌败回，又差了百加圣母，带领五百火鸦兵杀下中界面来，口出不逊之言，声声要捉大王，解回天曹。华光闻言大怒，即领本部上马，杀出离娄山。正见火焱公子，二人通了姓名，两下交战。火焱公子挥动火鸦，从半空中飞来，各自争先，将华光杀得大败，走回洞中。火焱公子收兵不表。
且说华光败回洞中，闷闷而坐，欲思一计，收了五百火鸦，方好退得天兵。思了半日，无计可施，自思不若如此如此，方可收得火鸦，退得天兵。即唤出火漂将来，吩咐曰： 吾来日再与火焱公子交战，他必然又驱动火鸦杀来。吾指个化身，与他战，引他赶我。我真身藏于半空中，待他驱出火鸦赶来，我便取出火丹，念动咒语，化作豆子撤下地来。那些火鸦必定争食。待它吃了，等它飞起，便变作一个大梭婆树，它必然飞来栖身。你便把你的火漂法宝祭出，将那些火鸦尽行装住，带来见我， 吩咐了，火漂将领计而去。
华光次日大开洞门，又和火焱公子交战。火焱公子用刀一招，那些火鸦又自半空中飞来，各自争先抢啄华光。华光一见，指出一个化身，与那火鸦赶来。真身腾上半空，念上咒语，取出火丹，干变万化，撒下地来，果然那群火鸦，见了豆子，无心赶那假华光，相争而食。吃毕。见前面有一大树，众火鸦一齐飞起，飞向那树上去栖身，穿翅而鸣。火漂将即取出火妆，打开妆盖，念动咒语，将那些火鸦尽行装了，现出本相，回见华光，将捉火鸦事说了一遍。华光大喜，即吩咐千里眼、顺风耳，于四面张开罗网，叫火漂将打开妆盖，放出火鸦。火鸦便欲飞走，见四面俱是罗网，不能走脱，只得悲声相顾而鸣。
华光曰： 你等方才吃的豆子，乃是我的火丹；栖的树，乃是我手下火漂将变的。如今你们被我火漂将拿住，肯降我否？若不降我，我便叫那火丹在你们肚中烧将起来，把你们烧死；若肯降我，可将头点三点，哀鸣三声。 说完，众火鸦齐声哀鸣，头点三点。华光大悦曰： 你等既有真心降我，你们仍然回到火焱公子母子寨中，若是看见他母子，可一齐将他啄死，是你等之功，回来重重赏汝。 火鸦领命。一齐飞起回至本部。
百加圣母母子见火鸦回来，心中大喜。哪知这些火鸦回来，一见圣母母子，一齐上前将百加母子啄得没处走，只得驾一朵祥云败回天曹。火鸦啄走百加圣母母子，飞回来见华光。华光重赏火鸦。此回又收了火鸦五百只，心中大喜。收了得胜之兵回洞，重赏三军不表。
却说百加圣母母子被华光收去火鸦，反被火鸦啄走，回转天曹，奏说华光神通。玉帝闻奏大怒，即向众臣曰： 华光那贼，如此神通，难以拿获，中界何日得安。不若尽起天曹之兵捉住此贼，以消朕恨。 众臣奏曰： 陛下不可轻动，此人原是灵山寺如来面前一盏灯的灯花，堆积日久，后来如来念动真言，咒成华光。华光乃佛家弟子，故此神通广大，若要收此人，除非请得如来到中界，方可收得此人，其余之人仍不是华光对手。 玉帝闻奏，即命金枪太子去灵山，请如来到殿。
如来相见毕，玉帝曰： 朕自立位以来，掌管三界大千。今华光那贼打朕太子，反了卯日宫，走下中界，假天尊说法。朕兴兵二次，欲除此害，不想那贼神通广大，坐去火车，败了卯日宫邓化、宋无忌。今者又收去火鸦，杀败百加圣母。母子走回天曹。朕尽起上界天兵，御驾亲征。众臣奏言是如来弟子，故请你到此，乞作良图，勿生后患。
如来曰： 华光果是贫僧的弟子。只因前者烧死独火鬼，贫僧本欲贬去阴山受罪，后因观世音保他，贫僧才赐他一对天眼，加他五通，送到马耳山投胎。因盗三宫大帝金枪，放走二妖，被三宫大帝用九曲珠镇住，将他三瑰七魄散在半空，无栖无止，后遇妙乐天尊将华光三魂六魄收了，送至炎玄天王处投胎，长成跟妙乐天尊为师。后得天尊金刀，炼成三角金砖，蒙陛下令下往中界收风火二判官有功，陛下封他为火部元帅。不想因闹琼花，得罪于陛下。陛下贬去卯日宫待罪。不想卯日官邓化与他有宿仇，每每计较于他。华光思无了日，只得反下中界。华光自下中界，亦不敢有反意，因陛下听信众言，令太子招兵捉华光。华光上天看母，得遇上天，下中界，因火炎王光佛说陛下又要兴兵捉他，华光投光佛指教，火炎王光佛说华光莫若去更生投胎，方免此难，华光依命，将贫僧当日赐他的五通一同带去，作一胞胎投胎，不想华光走至一处，乃是南京徽州府婺源县，有一个萧长者，名唤萧永宫，其妻范氏太婆。因长者年已四十无子，那范氏太婆，每夜在后花园烧香，叩求子息。不想被那妖怪，名唤吉芝陀圣母，在云头看见，变作一个火灯蛾，将灯扑灭，把范氏吃了，就变成范氏，迷了萧长者。身怀有孕，二十个月未得分娩，家人唧唧哝哝声入云端，而华光正欲投胎，走到那里，闻此消息，不知是吉芝陀圣母，只道是范氏太婆，投入腹中，生下华光兄弟五人。那吉芝陀圣母原性不改，终日在萧家庄吃人。忽一日龙瑞王在云头看见，即变了一僧，将吉芝陀圣母捉去。华光因寻母亲不见，出于无奈，只得假天尊说法，欲聚众鬼，以问消息，非有反意。陛下可高枕勿忧，决无反情。再华光虽在中界，亦有功于陛下。
玉帝曰： 有何功劳？
如来曰： 他自下中界，见离娄二鬼、火漂将、乌龙大王俱是吃人之怪，华光今俱收伏，此亦可为功矣，望陛下着一臣，赍旨一道，前往中界，赦华光前罪，可封他一职，永无别患。
玉帝闻言，龙颜大悦，曰： 非如来说明，朕只疑华光有反意。今得如来说明，朕即令人赍旨前往中界。
当下如来别了玉帝，驾云回转西天，玉帝即宣东方木德星君李茂到殿，着令赍旨前往中界。众臣退朝，李茂领旨出朝，即下中界不题。话分两头，且听下回分解。


华光在萧家庄投胎
却说华光天王遍游天下，来到朝真山洪玉寺，便去参拜佛前火炎王光佛。参拜礼毕，火炎王光佛问华光曰： 弟子，你这两年不来，往何方栖身？ 华光即将收千里眼、顺风耳，国王立庙事说了一遍。光佛曰： 此处栖身不定了，目今上帝要起兵来捉你。 华光曰： 若再起兵来，如何是好，望师父指引弟子去路。倘能躲得，久不敢忘师父。 光佛曰： 若得一人好安处，将身投胎就不妨。 华光曰： 于今闻千田国王立庙之后，受万民香烟，如何好便去投胎？ 光佛曰： 你今要躲难，此事亦自有说。 华光对师父曰： 弟子去时要如何去？ 光佛曰： 当日如来赐你五通，不如都去投胎，总作一胞胎，为个肉球样，待母分娩出来。 华光曰： 凡人哪晓肉球里面之事，必说是鬼胎不肯割开。若将来害了，如何了得？ 师父曰： 你放心前去，我随后就来救你。 华光蒙师父指教。只得化五通金光，飘飘荡荡，随风飞舞，来到南京徽州府婺源县萧家庄。华光在云头看萧家人自言自语，说安人怀胎二十个月，未见分娩。华光在云头自思： 不若就投此处脱胎去吧， 三更时分，便入萧安人寝所。五通共化成一网白米，滚入安人胎中。
安人醒来，便觉腹痛，叫醒萧长者，萧长者起来，即备香烛当天祷告，乞早降生一男子，接续香烟。祷毕，侍女出报长者曰： 安人分娩了。 长者问曰： 是男是女？ 侍女曰： 不是男女，乃是一个牛肚样。 长者大惊，自入看时，果是一个牛头肚样。长者大怒，便令家童： 扛出去，丢在河内，勿与外人知之，被人耻笑。 一个家童领命，即把那牛肚抬去河边，丢在河内。那牛肚一滚上岸，家童大惊。又丢去河内，那牛肚又一滚上来。如此数次，众家童惊得慌忙回报长者说。 那牛肚丢下水去，又滚上来，如此数次，无奈他何？ 长者曰： 如此可埋地里。依然抬转，埋去后门也罢了，不可令人晓得。 说罢，家童即去抬回家来，长者闷闷不悦。
却说火炎王光佛变作一僧，入萧长者家去化缘，长者在堂上，和尚向长者跟前合掌打个问讯。长者回礼曰： 长老光临，有何见谕？ 和尚曰： 特来化缘。 长者曰： 我有事干，约你明日来也罢。
和尚曰： 长者平日是好善的人，贫僧今日来到贵府化缘，为何见推？ 长者曰： 非老夫往日好善，今日见推不舍，我不说你不知。老夫平日斋戒好施，年至四十无儿，今年幸得房下有孕，怀胎二十个月，今日分娩，老夫不胜之喜，看时却是一牛肚样，老夫命家童抬去河边，丢在河内。家童丢下去，滚起来，丢下去，又滚起来，家童无奈他何，就回报于我，我恐外人知之，叫家童依然抬回家来，待夜间埋在后门。有此物件于心，故许长老说明日来。不然我就舍，岂有见却。
和尚听罢，即贺喜曰： 此物不叫牛肚样，乃一肉球。 长者曰： 果是肉球，要他何用？ 和尚曰： 长者年四十无子，今日连有五位贵子。 长者曰： 一个不见，哪有五个在何处？ 和尚曰： 此肉球内有五个孩子。 长者不信。和尚曰： 你若不信，我即将戒刀剖开你看。 和尚说罢，即将肉球剖开，里面果有五个孩子。长者大惊。和尚曰： 不必惊恐，乃是五尊菩萨，他日成功上天，长者定然有份。此报长者布施之念。 如此，长者大悦。和尚曰： 今日乃是九月念八日，是他兄弟五人生辰，我不免就代五位令郎，各取一名。 长者曰： 如此多感盛情。
于是和尚即代大的取名叫做萧显聪，次名显明，三名显正，四名显志，五名显德。取名毕，曰： 五位贤郎脏腑凡人不同。 长者曰： 有何不同？ 和尚曰： 凡人脏腑是皮肉的，令郎脏腑各有一样，内乃是金轮脏、银轮脏、铜轮脏、铁轮脏、华光脏，有此辩别。 长者曰： 今日生他下来，他要如何？ 长老曰： 三日便能言语，长成日，必有四位拜辞先去修行，有一位常在家，要随他而行。 长者听罢大悦，留和尚用午膳。和尚曰： 贫僧有一事要速去，不敢相扰，容日再拜。
长者即送和尚分别而去。萧长者即同五个孩儿，入寝室去见母。母曰： 你五兄弟作一胞胎，我又生一个女儿。 华光曰： 只有我兄弟五人，何又有妹子？ 母曰： 你若不信，现在后壁。 那女子即出相见。华光忖曰： 必是前那朵琼花又来投胎。 禀母曰： 妹子取名叫做琼娘。 母曰： 可。 长者曰； 今日有你兄妹六人，可同出堂开筵作乐，以会诸亲。 四个儿子禀母曰： 华光同妹子在此伏侍父母，不才四人先辞父母，要去修行，候功行缘满，迎请老母同往西方见佛。 父母曰： 既如此，我亦不留。你兄弟可要孝顺，免我挂念。 嘱罢，四子即辞父母而去。
只有华光同妹子在家看待父母。长者不胜之喜，请客排宴不题。却说吉芝陀圣母，自从生下华光兄妹六人，比从前更厉害十分，整日在萧家庄吃人。但有田户来往完租并各项来往的，三吃五吃，吃时俱选后生精壮者。每日如此，有一日，龙瑞王正驾祥云，要朝山恭礼法主，在云头看见吉芝陀圣母在萧家庄吃人，怒曰： 这孽畜居心不改，今又在凡间萧家庄吃人，万民受害。今我不免变作一个方僧，在他家去化缘，那孽畜必然要起心吃我，那时便变出本相，就把那孽畜拿去，打入酆都，除却这害，有何不可。 说罢，离下云端，即变做一个方僧，行了一里，入了萧家庄，敲动木鱼叫化缘。
门上看门家童报入后堂，后堂萧安人正坐之时，家童回禀曰： 门首有一个和尚，来问我家化缘。 安人心中大喜，便思量把那和尚来吃。即吩咐家童，可请那和尚进来。家童领命，出来与和尚说知。和尚即同家童入见安人。近前深深打了个问讯。安人回礼毕，即叫家童去排斋筵，不题。家童去了，那安人侧身一睹，见那和尚一表人物，便要动手吃那和尚。和尚见安人起不良之心，即便显起神通，变出本相，走向前一把扯住。那安人回避不及，就被那和尚捉上云端，解入酆都去。瑞王显出神通，用遮镜遮了千里眼，与他看不见千里事，又用铁宝丸二个塞住顺风耳，不能听千里之事。龙瑞王安排定了，依然回转禅坛不题。
却说家童备斋出来，不见安人，又不见和尚。当日长者不在家，有琼娘出问其事。家童将化缘事说了一遍。琼娘自思，想必是和尚拿去。便大哭要出门行路，跟寻母亲。沿途而哭，不见母亲。左冲右撞，叫苦连天，哭哭啼啼，若慈鸟失母之状，令人闻之惨然。来到一处，乃是西乡村。张一郎派到今年乃是个社头，又有一名李进为社长，二人乃是个会首。此处有一乌龙大王，递年要办童男童女祭赛，方才村中一年无事，若无童男童女祭赛，一年不得平静，自然起瘟出瘴。若办那童男童女去祭之时，烧了纸，祭主走开，那乌龙大王自出，受那童男童女去。二人派着是会首，没得一个人去，怎生是好。
正说之间，忽见一女子哭哭啼啼而来，高声叫苦，要寻母亲。二社长一见，便起杀人心，口中不说，心中思量，便问曰： 你母是那一家出身的？ 女儿曰： 我母乃姓范，我自幼未出闺庭，不知外婆家住在何处。我母亲因今早见一和尚来我家化缘，我母亲叫备斋，家童备斋来前，那和尚将我母拿出门外，我即赶出跟随，并不见踪迹。敢问列位长官见否？ 一社长曰： 你姓什名谁？ 琼娘曰： 奴家乃是前村萧家庄萧长者女儿，名唤琼娘。 二社长又问曰： 你令尊到何处去？ 琼娘曰： 爹爹出门尚未回庄。
二人即附耳商议，诈言曰： 你若是前村萧永富长者令爱，你那是我外孙女。不敢相瞒，我是你外公；那一个是我弟郎，你该叫他叔翁。你如今不必啼哭，你母被那贼秃拿到此过，不想刚刚被我两兄弟撞见，那贼秃被我二人打走去了，你娘救得在我家里，你既是我外孙女，我即同你会见你母。 琼娘不知二人是假，只说是真，听二人哄，便随二人而行。二人领到家中，囚在空房内。二人大喜，商议停当： 你得一童女了，如今再去寻一个童男，社日好祭。 二人商议不题，琼娘被二社长哄至家来，囚在屋内，心中思想，不见母亲，又自不得回家，终日放声大哭不题。
却说华光在半空中，打听天曹消息，驾云欲回，忽然听见号哭之声。立住云脚，细听却好似妹子哭声，惊慌下来一看，果是妹子琼娘。近前问妹子曰： 你因何到此？ 琼娘曰： 哥哥正不得你回来。母亲因前日有一和尚到俺家化缘，母亲被他拿出门来。一时间只顾寻母，慌慌忙忙，步走错路，被此处二人，将我哄到此间，囚禁在此，不知何意。哥哥可救我回家，去寻母亲！
华光听罢，言曰： 我且先送你回去，待我变做你，看那二人回来，如何生意，然后再去寻母亲。 华光驾祥云，送琼娘回家。自摇身一变，变作琼娘。那二社长回来，心中忧闷，言曰： 童女已有了，没有一个童男，明日又是社了，怎生是好？ 李进曰： 童男何处讨得？你又没儿子，我又没儿子，没奈何，明日只得将那童女拿去庙中，与那乌龙大王。可对他说，我二人若有儿子，我自拿一个来凑，我二人又没儿子，止有童女，望大王可怜，看他容否。若不容，再作计议。 张一郎曰： 说得是。明日即备香纸灯烛，取出童女，到乌龙庙中祭赛。 华光听见自想曰： 我正不知囚我妹子为何，原来有此种事。我不免与他押到庙中，看那乌龙大王将我如何。若有反意，我却除了那妖怪，然后去寻母亲。
那二社长次日果将华光拖出缚了，押到庙中祝罢，退出庙门外，各自散去。忽然起一阵怪风，闪出一汉子，头似大桶，口若血盆，齿如钉耙，伸出手来，欲把华光来吃。被华光现出本相，取下降魔枪便刺，那乌龙大王见了那枪，不能走脱，伏倒在地，被华光捉住。乌尤大王叫天王救命，华光曰： 你若要我饶命，你可改邪归正，你可要吃我个丸子。 乌龙大王曰： 情愿吃天王丸子，归须天王。 华光听罢，即取出火丹一枚，化作丸子，付与他吃了。华光道： 你方才吃我的丸子，乃是我火丹子，你久后若有了反意，那火丹便从你肚里烧起来。 乌龙曰： 再不敢反了。 华光嘱曰： 你今即顺了我，你今夜可托梦村中人，要从此不用童男童女祭赛，止用三牲酒醴。可立我神像，你可在此受享祭祀，看守香火，我离此去寻母亲， 华光嘱乌龙而去。乌龙大王即托梦不题。
却说华光回转离娄山，问千里眼、顺风耳二人说： 我母被哪个拿去，在那里可见么？ 千里眼、顺风耳答曰： 老安人被龙瑞王拿去，不知他用何神通，我看不见拿在哪里。 顺风耳云： 我听不知拿在何处？ 华光曰： 你们一个看不见，一个听不见，怎生是好！ 千里眼、顺风耳言曰： 龙瑞王拿去必不在别处，定在幽冥。天王若要知老安人下落，除非要假太乙救苦天尊设一道场，讲经说法，聚集各方孤魂等众诸般野鬼来听经卷。天王即时审问，必知端的。如其不然，难知下落。
华光听罢，次日即于华光寺中，口念真言，变作天尊，设立道场，讲经说法。三界孤魂诸鬼，无有不到。华光当日乃是佛家弟子，亦知经卷一二，将经讲罢，问众鬼曰： 萧家庄有一萧太婆安人，汝等可见否？ 众言未见，华光自思，若龙瑞王拿去，必不到此，只得吃斋散毕。众鬼散去不题。且听下回分解。


华光闹天宫烧南天宝德关
却说东海李龙王，一日寿诞贺寿，龙宫内排下筵席，中放一颗明珠，乃是聚宝珠，照耀天中，毫光闪闪，紫雾腾空，星夜光辉。龙王作乐，饮酒大醉。不想华光挪开天眼，一见那珠，念动咒语，摇身一变，变作一个蝦虫，下了海中，潜入龙宫，把那珠拿来，向前变出真相，心中大喜，回转洪玉寺，将珠藏起，亦不与师父知道。李龙王酒醒过来，不见那一颗宝珠。龙王大惊，问各水族，俱言不知，龙王遍处寻觅不见踪影。自思必是什么妖怪来此盗去，不免去问南海观音佛母，便见明白。说罢，便离龙宫，早到南海，见了观音佛母。龙王拜问。观音佛母略开慧眼一看，言曰： 你那珠不是别人盗去，乃上界华光变作蝦虫，来到龙宫盗去。其人今在中界朝真山洪王寺，从劝善大师为弟子，你要取此宝珠，可去那里取。
龙王听罢，辞了观音佛母，回转龙宫，点起水族，杀到朝真山，围了洪玉寺。喊战连天。火炎王光佛正在禅坛上打坐，知得寺外喊战，要打进山门。声言要问华光取聚宝珠，光佛大惊，即叫出华光问曰： 今日李龙王统领水族杀到这里，声声说你偷他宝珠，此事实否？ 华光曰： 不敢有瞒师父，此珠果是弟子拿来。 师父曰： 今日龙王到来要问你取，如何分说？ 华光曰： 师父高枕勿忧，弟子自去退他便了。
华光即辞师父，出了寺门见龙王。龙王曰： 你为何偷我宝珠？好好还我便罢，半言不肯，叫你一命难逃。 华光曰， 谁说是我拿你的珠？ 龙王曰： 我酒醒不见宝珠，我去问南海观音佛母，佛母说是你偷。 华光曰： 即是佛母说我，今拿来了，你便如何？ 龙王听罢大怒,手提大刀便欲砍华光。华光也使枪来迎。战未三十合，被华光杀得大败。龙王带了残兵走回龙宫。华光回寺见了师父，心中大喜。师父曰： 我要上天曹见帝，遇你这一场祸事来，我未曾去得。今日平息，我来日要去天曹。
吩咐华光可要看守寺门。华光在旁听罢，忽然下泪，大师曰： 你下泪为何？ 华光曰： 弟子自离上界，到此跟随师父，朝夕思慕父母，不能一见，今闻师父欲上天曹，弟子不能回去，见鞍思马，睹物伤情，故此下泪。 大师曰： 你若为此，乃是一孝子，我不免带你回去，你不可生事。欲上天曹看母便同行。 华光曰： 若得师父提携，得见父母一面，弟子万幸，何敢生事。 大师曰： 既如此，我将一串佛儿珠与你，挂在颈子上，我口念动真言。你若上天，他用照妖镜，亦照你不出，只说是佛家子弟。你去见父母。待我下中界，你依前同我下来。 华光大喜。师父即将佛儿珠一串，放入华光颈中，念动真言，同上天曹。
却说斗牛宫赤须炎玄天王夫妇，正坐之间，思量儿子，不知何方。忽报公子回来，父母大悦，相见曰： 自儿去后，为父母者不知你落何方，心中常常挂念，今日为何得上天曹来？
华光禀父母曰： 不肖自别双亲之后，无处安身，只得走去下界去，到那朝真山洪玉寺，投拜火炎王光佛为弟子。今得师父带我上来，得见父母。
父母听罢道曰： 你前日杀退邓化，走落下界，邓化禀奏玉帝；玉帝大怒。今差太子在玄华殿，招军买马，积草屯粮，要来中界擒拿你。你可在此暂宿一宵，明日快走下中界去，免生别虑。倘玉帝晓得，不当稳便。
华光曰： 爹娘勿虑，孩儿自有分晓。
华光就叫爹娘安了寝所，自思： 可恨金枪太子，传令要招兵擒我，我不免变作天曹军人，假了姓名，去他那里投军。倘若收留我，我就在他军营内杀将起来，杀死那金枪太子，依前走在下界，却不好也！ 来日别了爹娘，只说： 我依然同师父去下界。 爹娘不晓，只吩咐华光小心逃避，待后日有赦，依旧回转天曹。
华光别了爹娘，去到玄华殿。华光摇身一变，变成一个汉子，身长一丈，肩大十围，威风凛凛，杀气腾腾，手拿一把长枪，参见太子。太子一见问曰： 你姓甚名谁？ 华光曰： 臣姓陈名三郎。闻太子招兵，要往中界捉华光，特来投军。 太子一见，便对华光曰： 来日我见父王，保奏封你为前部先锋。 言未毕，华光现出本身，用金枪望太子便刺，众军惊散。太子连忙走入北极驱邪院，躲去梭婆镜后，华光赶到，不见太子，只有二鬼在。华光向那二鬼，那二鬼被镜镇倒，巴不得华光打破金镜，救他出来，连忙应说： 避开，那太子走来，躲在我梭婆镜后。
华光闻言大怒，丢起金砖，打破梭婆镜，放走那二鬼，一个乃是金睛百眼鬼，一个乃是吉芝陀圣母，各自逃生，走在下界。太子见打破镜，大声放叫，说： 华光走入天门，闹了天宫，各臣可要捉拿！ 四方天将闻知，各起天兵擒捉华光。华光抵敌不过，大败而走。东西南北，走得紧急，不能走脱。华光走到北方地界，乃是玄天上帝守把，华光一见上帝，更不答话，丢起金砖打来。玄天上帝用手上七星黄旗，将金砖卷了。华光心焦，又将风龙降火龙条抛去，又被上帝用七星旗收了。华光惊慌，又用火丹抛去，又被上帝用七星旗卷了。华光进退无路，舍命死战。被上帝驱动北方壬癸水，将华光淹倒在地。上帝用降水棒压住，全身不能得动。
华光原是如来面前灯花，堆积后，如来念动真言咒成。华光乃是火之精，火之灵，火之阳，以此遇见上帝，乃是北方壬癸之地，故不能走脱，被上帝捉住。上帝曰： 你这畜生，好不知世务！你有何神通，敢反天宫打太子。今被吾捉住，有何理说？ 华光四肢不能动得，大哭曰： 弟子因邓化所逼，出于无奈，只得如此。今日被上帝捉拿，可发慈悲之心，救我可也。 上帝曰： 你若肯改邪归正，我部下前有三十五员大将，你若归顺我，凑成三十六员，我即救汝。 华光连声应曰， 上帝若肯救我，我情愿归顺，永远不敢有反。
上帝即取来那聚水珠一颗，化成一粒米，叫华光吞下，我便救妆。华光只得吞下那米，上帝嘱曰： 我这米乃是我聚水珠化的，今你吃入腹中，后若有反意，我念动咒语，你肚中水滚起来，七日自死。 华光曰： 若得上帝慈悲，永随左右。 上帝听罢，即将降水棒拿起，放了华光。华光告曰： 蒙师父收留，争奈天兵要捉我得紧，如何得脱天曹？ 上帝曰： 你乃火星，可向南方走，南方丙丁火，火助火烧了南天宝德关，方可走脱上界。你在我北方壬癸水，你火焉能斗得水过，如何走得？ 华光听罢，言曰： 蒙师父指教，奈弟子法宝俱被师父收了，如何去得？
上帝即取前法宝还华光，华光别了上帝，经投南天室德关。见关门紧闭，华光即指出三昧真火，烧了南天宝德关。众天兵见关上火发，个个只顾救火，华光即走出南方，下了中界。手下人报知金枪太子，说华光放火烧关，走下中界。太子方才收了天兵，上表奏帝不题。话分两头，且听下回分解。


华光三下酆都
却说天王回来与铁扇公主商议，要去酆都救母，公主曰： 如何去得？ 华光曰： 吾变作天使，去见酆都王，言是玉帝差来，把众鬼押上天曹，就骗得出来。铁扇公主曰： 此计甚妙。 说罢，夫妻分别不表。
却言酆都王正坐之间，有韩元帅、关元帅把守酆部门，忽报有大使至，酆都王请进。相见毕，问： 天使来此为何？ 天使曰： 今奉玉帝差遣，将酆都众鬼押上天曹决罪。 酆都王见说，便问二元帅。二元帅曰： 既是天使，难辨真伪，待我把照魔镜来照一照。 那天使曰： 不消照。 二元帅曰： 恐其中有假。 持照妖镜，华光便走至空中去。二元帅与酆都王曰： 这人母是那圣母，当初被龙瑞王捉来，囚在此地，他今变作天使来取囚，我如何可不照？往年押囚，是清华宫太乙救苦天尊，若他变了他来，险些被他骗去。 华光在空中听见，便回转与公主言曰： 我下酆都去，他疑心，将照妖镜照出我本相。我即在半空听说，我若假作天尊，可被我骗了来。我如今要假作太乙天尊去， 公主曰： 既如此，你可快变天尊去。 夫妻二人商议好，华光即变作太乙救苦天尊去到阴司二下酆都。
却言酆都王正坐之间，忽报清华宫太乙救苦天尊到。酆都王接入坐定，问曰： 天尊到此，有何见谕。 假天尊曰： 来押鬼怪上天曹。 二元帅曰： 要照照。前者有华光变作天使，到此来骗鬼怪母，故我这里要加意紧防。 假天尊曰 你岂不认得我，何必照得？ 元帅曰： 此事不小。 言罢，提起镜一照，华光又走了。在空中听那二元帅与酆都王曰： 险些儿又中他的计。 酆都王曰： 元帅何以知之？ 二元帅曰： 若是真天尊下酆都，不是这样来，他有九头狮子推车，有十侍弟子相随，身穿金銮袈裟，左有金童，右有玉女，有九环锡杖，金钵盂，装甘露水，与鬼怪吃，要玉明扇扇开酆都门，要个金睛独眼鬼，照开光明，才得进去。不然里面黑暗，怎生进得去，今他这般来，我如何不照他！
华光又在云端听见。即回了离娄山与公主商曰： 我又被他照出，说真天尊要有九头狮子推车，十侍弟子相随，金銮袈裟，左有金童，右有玉女，九环锡杖，金钵盂装甘露水，玉明扇扇开酆都门。要个金睛独眼鬼照开光明，才得进去。叫我如何讨这许多宝贝，想母难救了。 说罢大哭。公主曰： 不妨，奴家讨得来。 华光曰： 公主哪里去讨？ 公主曰： 我有个妹子，在清华宫太乙救苦天尊那里做玉女，我叫母亲叫他来，若是玉明扇，用我铁扇。十侍弟子叫手下一变就是了。只要讨九头狮子推车，九环锡杖、金銮袈裟、金钵盂、金睛独眼鬼，好进酆都。 华光曰： 你快叫令堂去叫令妹来，我这里出榜招人，进入酆都。
却有金睛独眼鬼前来揭榜曰： 我当初与你令堂老夫人同囚在驱邪院，得天王打破娑婆镜，救我等走脱。我再不敢吃人。你老夫人不改前过，又要吃人，才有此事。今闻天王要入酆都救母，我有百眼并住九十九个，只用一个眼，说我是金睛独眼鬼。同天王入酆都，以救老夫人，报当日之恩。 华光大喜。九头狮子用火漂将变，九环锡杖用金枪变，金钵盂用金砖变，袈裟以火丹变，安排已定，前去三下酆都救母。
却说酆都王正坐之间，忽报真天尊下酆都。酆都王忙出迎接，入到厅堂相见礼毕。天尊即同酆都王入到酆都门，用扇扇三下，用九环锡杖顿三顿，酆都门开了，独眼鬼入去，押出妖怪来。众鬼怪出见，叫屈连天。天尊曰： 别鬼且收入去，只将吉芝陀圣母押上天曹去。 独眼鬼听了，即将吉芝陀圣母押去了。天尊辞别了酆都王而去。酆都王问二元帅曰： 此何不将照妖镜照照？ 元帅曰： 这是真的，也不敢照他。 王曰： 其中可疑。别鬼不提去，只押圣母去，莫非是假的吗？且照照看以改疑惑。 元帅即将镜一照，原来又是华光变的，脱去了。二元帅即点乓追赶，奈赶不上。三人十分烦恼，即令人去打探。
却说华光，三下酆都，救得母亲出来，十分快悦。那吉芝陀圣母曰： 我儿救得我出来甚好，但我要皮娥吃。 华光问： 皮娥是什么，我不晓得。 母曰： 你不晓得，可去问千里眼、顺风耳。 华光即去问二人，二人曰： 那皮娥是人，他又思量吃人。 华光听罢对母曰： 你在酆都受苦，孩儿用尽心计，救得你出来，为何又要吃人！此事不可为的。 母曰： 这就不孝，既没有皮娥我吃，要你救出我来做甚？ 华光无奈，只推曰： 容两日讨与你吃。 华光即忙出榜招医，若有医得我老夫人不思量吃人者，我当重谢不题。
却言酆都王探知华光出榜招人医他母亲，欲使一人去害吉芝陀圣母。问谁敢前去？内有一人，乃是魔军，向前禀曰： 某愿往，假装医人去揭榜，见得我能医治，倘彼用我之时，于药内放些毒药，将他毒死便了。 酆都王大喜，即令他前去不表。
却说华光闻报有人揭榜前来，心中大喜，请入相见毕。华光去请母曰： 有一医人能医母亲不思吃皮娥。 母曰： 既有此医者，可来见我。 华光即同医者进见。圣母曰： 此非医者，他乃是酆都一个魔军，他定来害我的。 华光大怒要杀他。魔军曰： 你不要杀我，我教你一个方子，他就不想吃人了。 华光曰： 你说来，我便赦你。 那人曰： 若要令堂不吃人，必须讨得仙桃给他吃，就不吃人了。
华光问曰： 哪里有仙桃？ 军人曰： 只有王母金谷园中有仙桃，可巧今年正熟。天王若取得来与令堂吃。就不思量吃人了， 华光听罢，放了军人。即吩咐公主侍奉母亲。自思： 我去偷桃，除非变作猴狲去方可偷得。 思罢，即变作花果山齐天大圣，来到王母娘娘金谷园中。原来园中有一小厮，在那里看守，可巧守者睡着。华光便入了园，上了树一看，果然好一树仙桃。连忙摘了五六个便走。小厮醒来一看，不见了五六个仙桃，却是猴狲脚迹。忙报与王母得知，说 失去五六个仙桃，细查满地都是猴狲爪迹，莫非是齐天大圣偷去也未可知。
王母听了，次日便去上表奏知玉帝曰： 今年我园中仙机正熟，未摘献陛下，今被花果山齐天大圣盗去数个，听我主定夺。 玉帝见奏大怒，即传旨宣孙悟空到殿。玉帝问曰： 仙桃乃三千年开花，三千年结子，三千年成熟，才得此桃。朕尚未见面，卿怎敢偷去？ 悟空曰： 半天下雨，不知来头。臣自取经回来，已把一切贪心丢了，何得有盗心，此实不是小臣，恐其中有诈，也未可知， 玉帝曰： 明是卿偷，脚迹尚在，岂可言他人？卿乃佛家弟子，着令驾前指挥，送西天与如来处问罪。 众臣奏曰： 臣等闻悟空今果皈依佛道，又是三藏弟子，显无其事，惟恐其中有屈，乞我主不必送他西天去，限他一月找寻。若有了盗者，免他之罪。若没有，那时再送他西天去不迟。 玉帝准奏曰： 众臣保卿，且容卿去查下落回报。
悟空谢恩出朝，回至花果山，与众子孙奇都、罗猴、月孛等言曰： 不想有此屈事。不知哪个妖怪，变作我本相，去到金谷园们了仙桃，王母去奏玉帝，说是我偷的。我说不是，玉帝不容分说，欲将我送至西天如来处问罪。幸得众臣保住，限我一个月找寻下落，方免我罪。一个月没有下落，罪仍及于我。叫我往何方去访得着个下落，好不可恼！ 众子孙曰： 大圣何不上南海去问观世音便知明白，不然怎么去寻？ 悟空听了曰： 言之有理。 即打个觔斗去到南海。
观音老母正在紫竹林坐禅，忽见悟空来。老母曰： 悟空为了何事而来？ 悟空曰： 只为金谷园中失了仙桃，不知是何妖怪变我形迹去偷的。王母奏之玉帝说是我，玉帝即要送我上西天去问罪。多得同僚保本，限我一月要有下落，若是无下落，是我也是我，不是我也是我，就要问罪。弟子无奈，特来叩求佛母，指示何人盗去的。 观世音挪开慧眼一看，对大圣曰， 不是别人，乃是闹三界的华光偷去。 大圣曰： 他偷去作甚的？ 观音曰： 他三下酆都，救出吉芝陀圣母。那畜生又思吃人，华光无奈他何，出榜招人医治，乃是魔军来说叫他要讨仙桃与他吃，才不思吃人，华光因此变作你去偷仙桃。 大圣见说大怒，即拜别了观音，回至花果山，与众子孙说知曰： 他既去偷桃连累我，我今就与你们杀到离娄山，将那贼捉了。
即说大圣有一女，名叫月孛星。但见他生得目大腰宽，口阔手粗，脚长头歪，脚声似打雷。遇了不死亦七八。月孛星出来曰： 我也要去。 众人曰： 你生得这等丑，去了给华光等取笑。 月孛星曰： 我定要去捉华光。 众人无亲，只得和他同去。一齐到离娄山，喊战连天。却言华光自从偷得仙桃与母亲吃了，果不思量吃人，心中大悦。忽手下人报说花果山齐天大圣领兵杀来，说天王不该变他去偷桃，累他受罪，要捉天王解上天曹。华光闻言大怒，即下山与悟空相见。悟空骂曰： 你偷仙桃，好变牛变马去偷，为何变老孙本相去，连累老孙。快下马受缚，与我解上天庭便罢。 华光曰： 我讨仙桃与你何干？就变你本相亦所不妨。 悟空曰： 连累我，反说不妨！ 便将如意棍向华光打去。华光亦丢起三角金砖，悟空口中一呼，出来无千无万猴狲，拖住华光，来抢金砖，华光大败。悟空赶去。华光丢起火丹，火光连天。悟空不能抵敌，便败到东洋大海去。那月孛星见父败走了，便将他的骷髅头敲动，叫声华光，华光即刻头痛眼昏，走回山洞。那月孛星的骷髅十分利害，人被他叫名拷了，三日内自死。
却说火炎王光佛知华光与悟空交战，料华光战他不过，必落月孛星之手，特来与他二人讲和。来至大圣寨中，大圣接入礼毕，光佛曰： 闻大圣今与小徒交战，为因变尊相偷仙桃一事，是否？ 悟空曰： 是他不该破坏我的名誉。 光佛曰： 果是他不好，容贫僧带来伏罪。今贫僧有一言，未卜大圣肯容纳否？ 悟空曰： 有何见教？ 光佛曰： 小徒有犯尊颜，被令爱将骷髅拷动，今将死矣。自古道： 好汉碰好汉。 望大圣饶他，贫僧与你二人说和，结为兄弟何如？
悟空曰： 蒙老师父说，无有不依命的，奈玉帝要把我问罪，此事如何？ 光佛曰： 若肯卖人情与我，天曹之事，我自去料理，不涉大圣一些。 大圣曰： 恐玉帝不肯。 光佛曰： 华光是他外甥，加是我说去，无有不肯赦他之理。 悟空曰： 既如此！敢不从命。 即叫出月孛星吩咐曰： 今有炎光老师说和；饶他罢。 月孛即将骷髅把来削去了，乃向炎光曰： 女儿已削去拷处，饶他命矣。 光佛拜谢而别，来至离娄山，见华光说了前事。华光即同炎光前往悟空寨中相见，结为兄弟。大圣即命排宴款待，各自分别，悟空领兵回花果山。光佛去奏玉帝赦了华光。兵戈宁息。华光分付手下人看守文殊院并千田国庙宇、离娄山，我去遍游天下，逢灾救灾，逢难救难，不日而归。未知后事如何，且听下回分解。


华光占清凉山
却说华光虽然杀退天兵，不见母亲，心中闷闷不悦，正欲去与龙瑞王作对。取讨母亲，忽报天曹有使命，赉玉旨到。华光出迎至洞内，使命宣读五旨云： 朕闻卿往中界，众臣表奏云，卿有反意，致朕生疑，差将捉卿。今得如来说明，云卿自至中界，曾收五鬼，为人民除害，亦有功于朕，朕今释然，赦卿前罪，仍授前职，暂坐中界，以受香火，候朕取用，复回天曹立功。叩头谢恩。
华光谢恩毕，设席款待天使，分别而散。华光大喜，对手下众将曰： 今日虽得天封，奈我母亲尚不知下落，怎生是好？
千里眼曰： 若要寻老安人，当日是龙瑞王拿去，除非去与龙瑞王作对，方可寻得。
华光听罢，吩咐了手下看守洞府，即驾一朵祥云，去到问山左屋，直入坛中。龙瑞王在坛中打坐，忽见华光至。龙瑞王知华光来寻他母亲下落，正欲起身答话，华光向前便骂曰： 你这贼秃，我母与你何冤仇，将我母拿去，今在哪里？好好还我便罢，若有半个不字，叫你死无葬身之地。 龙瑞王曰： 华光你好没分晓，谁捉你的母亲？我捉的是吉芝陀圣母，是个妖怪，你为何赖我？ 华光曰： 她正是我母亲。 龙瑞王曰： 你这样一个人去认一个妖怪做母亲？
华光大怒曰： 不把我母亲还我，反出言相伤，言语不多，痛如刀割。 手持三角金砖，将龙瑞王便打。龙瑞王见金砖一起，便驾一朵祥云走往清凉山去了。华光挪开天眼一看，见龙瑞王走入清凉山，便赶了去。却言龙瑞王走人清凉山，那文殊、普贤二人正坐之间，忽见龙瑞王到，三人相见毕。二人问曰： 老师来此，有何见谕！ 龙瑞王便将华光寻母赶他之事，说了一遍。文殊、普贤二人曰： 既是如此，可将我青骢狮子与你骑。可从后门去到释迦如来处，方免此祸。 龙瑞王拜谢，即跨上青骢狮子，从后门而去。文殊、普贤二人议曰： 龙瑞王人情做了，华光来到，怎生退他？ 文殊曰： 倘若华光来时，即是我与你一个装聋，一个作哑，故意将他缠了，让龙瑞王走见如来便了。 普贤曰： 言之有理。
二人说罢，华光赶至，与二人相见毕，华光曰： 敢问二位，可见龙瑞王否？ 二人装聋作哑，故意曰； 且请坐，吃杯茶。 华光吃了茶，又问见龙瑞王否？二人曰： 不见来。 华光曰： 你方才说见，如今又说没有见，何也？ 普贤曰： 我有些聋，故不曾听明白，以致乱答天王。
华光心中大怒，挪开天眼一看，见龙瑞王骑了青骢狮子，从后门走往西方如来处去了。便曰： 你二人一个装聋，一个作哑，道三说两，把茶与我吃，好叫他好走，致我赶下上他。这等可恶！我且去捉龙瑞王回来，决不放过你二人。 言罢，便去赶龙瑞王，文殊、普贤被华光说得无言可答。不题。
却说龙瑞王得了文殊、普贤之救，将青骢狮子骑走，走到灵山，参见了世尊，如来曰： 弟子到此为何？ 龙瑞王将因捉了吉芝陀圣母，被华光追赶之事。说了一遍。世尊曰： 既是如此不妨，你躲到我莲花座后便了， 龙瑞王即躲到莲花座后去。不一刻，华光赶至，即参见如来。如来问曰： 你到此何事？ 华光曰： 因龙瑞王将我母亲捉去，我来向他讨取。将他追赶到师父这里来，师父见否？ 如来曰： 并未有人至此。
华光闻未到此，即张开天眼一看，看见龙瑞王躲在莲花座后。华光便曰： 师父好偏向，通是你的弟子。为何瞒我？分明见他躲在莲花座后，好好出来便罢。
如来听了此言，便念动真言，用手一指，只见满寺多是龙瑞土，华光想： 师父用神通，如今满寺多是龙瑞王，我难辨真假，不免再睁开天眼一看。 又见那真的还在如来莲花座后。华光喝曰： 你这贼秃，在师父座后躲不过，快出来把我母亲还我。 如来曰： 如何骂我，你这畜生的天眼是我赐的，竟敢在我面前舞弄！ 不免念动咒语，用手一招，把天眼招转，看你还见否？华光彼如来将天眼招去，不识真龙瑞王，心中大怒，向如来取天眼。如来曰： 赐你之宝，便敢侮师，今不给你天眼，待你来皈依佛道，方可还你。
华光听罢大怒，取出三角金砖丢起，向如来脑前便打，如来一见用手一招，将金砖收去，贴在胸前，燃成一个 卍 字，藏起肉内。如来大怒，即呼将华光拿下。如来念动咒语，华光四肢不能动。连叫： 师父救命，我为母亲，今日将我这等受罪，师父枉为出家之人。
如来笑曰： 你这畜生好一张利口，始逞你天眼，又用金砖，如今被我捉住，反来说我。我不比你见识。你既云为你母，乃是孝子，龙瑞王捉你母亲，亦是为民除害。你今不可与龙瑞王作对，放你前去，救了母亲，便要来皈依佛道。
华光曰： 师父将我天眼招去，又将我三角金砖收住，弟子今无法宝，安能去救得母亲。
如来曰： 金砖还你，天眼要等你来皈依佛道，方可还你。
华光曰： 弟子若救得母亲出来，就来伏侍师父。 如来曰： 救得母亲，你若不来如何？ 华光乃当天发下誓愿曰， 华光若寻得母亲，不来皈依佛道，随侍师父，华光六根不得齐全。 如来嘱曰： 你去勿得另生异端，只去寻母便了。 华光唯唯应诺。如来用手将胸前一挪，取出金砖，成个 卍 字样，如来念动真言，依然咒成金砖，交付华光。后来如来胸前有个 卍 字形，是因此而有。华光得了金砖，没了天眼，心中抱恨而退，如来叫龙瑞王出来，分付曰： 华光如今没了无眼，看你不见了，你且勿回左坛，可在此听经说法。 龙瑞王拜谢不题。
却说华光被如来收去天眼，心中痛恨，因自思曰： 多是文殊、普贤这两个匹夫，一个装聋，一个作哑，将茶顿住我，才赶不着，被龙瑞王走到灵山，恼了师父，被师父收去天眼，此仇安得不报，我不免变作观世音，前去把清凉山文殊院毁了，以报前仇。 言罢，念动咒语，摇身一变，变作观音佛母，入了清凉山。文殊、普贤二人正坐之间，忽报观音佛母至。文殊、普贤接入参拜礼毕，假观音言曰： 今有华光，因你二人前日救了龙瑞王，今要来赶你文殊院。
文殊、普贤曰： 若那贼来，怎生是好！ 言未毕，忽见又有一观音佛母至。文殊、普贤曰： 佛母在这里坐了，外面又有一个佛母来？ 假观音曰： 外面来的乃是华光，正要来夺你文殊院，变化来的。你二人可要仔细。 文殊、普贤二人难分真假，只得出去迎接人院，二人相见。假观音言曰： 你要来夺我弟子文殊院是么？ 真佛母言曰： 华光，你这畜生好大胆，我预先就知你要来夺我弟子的文殊院，我慧眼一见，才到这里。你今竟敢假我之相，好好退去便罢。你若原心不改，叫你一时间有口难言。
假观音亦照此说了一遍，两个俱说，自真自实，再不好分别。真观音曰： 你既言你是真的，敢与我斗宝么？ 假的答曰： 有何不敢！ 真观音言罢，即现出千手千眼。华光见了，将五百个火丹念动咒语，亦变成千眼千手。排列两旁。观音佛母又唤出白鹦哥一只，立在旁边，华光也念咒唤出一只火鸦，变了一只白鹦哥，亦立在旁边。佛母又现出葡萄岩一座。华光亦取出金砖变成葡萄岩。
观音佛母笑曰： 我要捉你何难之有，你变千眼千手乃是火丹，变鹦哥者乃是火鸦，变葡萄岩者乃是金砖，竟敢来幻我？ 华光亦照此言。佛母曰： 你这畜生好大胆，我乃大慈大悲不计较你。今既如此，敢同我去到南天宝德关么？ 华光也言同去。二人便驾起祥云，同上了半天。假的恐怕关上有照妖镜照出本相。便逃走了，佛母仍回至清凉山，来见文殊、普贤二人曰： 我要引他上南天宝德关，将钵盂丢起装住他，给天兵拿去。不想这贼不敢去，现出本相逃走了。我今回来，你二人可谨守此山，不要被那贼赶了。 嘱罢，驾了祥云，回转南海不言。
且说华光现出本相，走转清凉山，大骂文殊、普贤曰： 好好退去，把清凉山与我便罢，若言不肯，我就放一把火烧掉了你的。 叫骂不绝。文殊、普贤商议曰： 若是与他交战，奈他神通广大，战不过他。欲待闭门守之，又怕那匹夫真个烧了此院，怎生是好？若去南海投佛母，他又是个慈悲之人，不若与你由后门走出去，驾云上了天曹，奏知玉帝，说他又占我等清凉山，待玉帝兴兵来捉他，却不是好也！ 二人商议妥了。即出后门驾祥而去。华光骂了半日，并不见一人出来。华光大怒，手提主枪，直杀入文殊院。只见院内并无一人。不知二人去向。华光自思这必是他们去奏玉帝。我当准备有兵来。不言。且听下回分解。


华光闹蜻蜓观
却说华光天王捉得公主，来到离娄山洞中，点起灯烛，求公主成亲，公主初不肯从，华光将老仙说宿缘事，说了一遍。公主只得相依成亲。朝朝饮酒，夜夜吹歌。忽一日，思想起母亲，两眼泪下。公主见丈夫下泪，上前问其缘故。华光曰： 今虽得公主成了姻眷，奈我母亲被龙瑞王拿去，至今寻觅不见。故欲别贤妻去寻母亲，但恩情未久，不忍分别。欲思缓去，又恐母亲受难日久，心中忧恩，故有此泪。 公主曰； 美貌才郎朱颜少妇，寻母有期，夫妻日久。当去寻母，勿以妻子为念。不去，恐被天下人议论。君今去，妾回母家候郎回，再行相会。 华光曰： 蒙贤妻指教，为夫的只得前去，你可小心。我今去遍游天下，务要寻见母亲才回。 夫妻说罢，华光唤过手下，吩咐看守洞府，便送妻回转凤凰山去，自己离了洞门，变作一个凡人，各方去询问母亲消息。
忽一日，听见前面有一妇人，哭哭啼啼。华光自思曰： 我且前去看是我母亲不是。 华光进前一看，那婆子却不是母亲，便问曰： 你这婆子为甚的行来行去，如此悲哭？ 那妇人曰： 我有一子，当日去山上砍柴，卖银度活，供膳老身。不想此去有一观，名叫靖蜒观，观内有一道士，名叫落石大仙，若有人到他观里去，便要人施舍入他院中。有施舍的便罢，若没有舍他之时，离观不到半山，天昏地暗，飞沙走石，将人害死。老身只有一个儿子，今早出去砍柴，到他庙前过，入庙中去吃水，被那落石大仙看见了，说要问我儿子化缘。我儿子说我贫难，没有施舍他，他就怒将起来，不知作何法，将我儿子害死了。老身止有此子，今被那贼道害死，叫我怎生过活，老身自思不若去寻一个自尽，故此悲哭。
华光曰： 有此屈事，何不去告他？ 婆子曰： 若告得他，多时有人去告了。 华光曰： 为何告不得？ 婆子曰： 他是个妖人，有神通的，官府亦奈何他不得，多惧怕他，为何去告得他？ 华光听了叹曰： 莫说世间有此屈蜻蜓？ 老婆子曰： 你亦不可去寻自尽。 遂取出白银十两给婆子曰： 这个给你拿家去养老，我去到那观中除了这妖道。 婆子曰： 多蒙客官救我老命，客官可千万不要到那院中，恐被他害了。
华光曰： 你可放心回去，我自有分晓。
婆子叩谢而别。华光即轻身自往蜻蜓观中，直入法堂，见那落石大仙伽坐在禅床上。华光上前施礼，那大仙亦下禅床答礼，落坐茶毕。落石大仙问曰： 客官何州何府？到此有何贵干？
华光曰： 我乃是徽州府婺源县萧家庄萧永富长子，萧一郎是也。久闻全真贵观好景致，特来游玩一会。
道人曰： 既是萧长者家，贫道有失远迎。 即吩咐道童，快办斋筵相待萧大舍。二人叙谈坐未久，斋至，道人即排下斋筵，与华光饮酒。至半酣，华光思曰： 我不免取出金砖，看他道行如何，再作道理。 便假作酒醉，身上取出金砖放在桌上，打一打，又看一看，包起，道人见了，贼心顿起，对华光曰： 大舍今到敝观，望大舍舍些缘在我观中。 华光曰： 言之有理，可取舍施簿过来我题。 道人即取出募缘簿付华光。华光接过簿来，故卖弄笔法，写： 徽州府婺源县萧家庄萧一郎喜舍一 。那道人接过募缘簿一看，言曰： 大舍如何不写舍几多，只写个一字何也，倒要说个明白舍多少？ 华光曰： 不消问明白。你待我好，一字上大有变更，变一万也是一字；侍我不好，一分也是个一字，一厘一毫一丝一忽也是个一字。
那道人闻言假作笑容曰： 只要大舍将方才取出来的那一块金子，舍我罢了。 华光曰： 这一块金子，是我平生所爱的物，岂可舍了？ 道人听罢，收起出家心，放出杀人意，便曰： 大舍肯也要肯，不肯也要肯。 华光曰： 舍在我，为何说出此话？ 道人曰： 这个由不得你了。 华光听了大怒，骂曰： 你是什么出家人，就是个强盗了！ 就将酒席推倒，走出门外。道士大怒，口中念动咒语，只见飞沙走石，赶着华光就打。华光一见，指个化身与他打，自己却走回观里去，指出三昧真火，放起火来，烧着蜻蜓观。
忽见两个女人走将出来。华光问曰： 你这妇人为何在此观中？ 女子曰： 我们都是那道士拿来的。奴家是荆州人，姓陈名叫惜惜。 那一个女子曰： 奴家是四川成都人，姓黄名百娇。 华光听了便曰： 我驾一朵祥云，送你等回去你可向你家中说，是我救你等回家。 二女叩谢。华光先驾云送陈氏返家，又驾云来送黄氏回去。黄氏曰： 奴家去不得，恐那道士随后赶来，请天王亲送到我家，感恩非浅。 华光听了，就送那黄百娇回家不题。
却言落石道人，知是华光来闹蜻蜓观，那两个女子又被他救去，痛恨一场要害华光，又无门路，只得忍耐不表。
却说成都府黄山岳，自从女儿不见之后，终日烦恼闷坐堂中，忽小厮报曰 启上长者，小娘子今日回来了。 长者出门一看，果是女儿，父子相抱大哭。黄山岳问曰： 我儿为何怪摄去，到哪里？ 百娇曰， 女儿被蜻蜓观妖道拿去。今日天曹华光天王放火烧了蜻蜓观，救了孩儿，今送儿回来的。 一家大喜，就令刻工雕了华光天王之像，起一庙字供养，朝参暮拜，以报救命之恩不表。
再说落石大仙自从被华光烧了蜻蜓观，无处安身。一日打听得黄百娇家立了华光之像，起庙字供养，欲报前仇，又欲去迷黄百娇。心生一计，自思不免变作华光去戏那黄百娇。只说见你美貌，故送你归家，务要成亲，一则得黄百娇之乐，二则报了华光之仇，岂不美哉！想罢便行。当日百娇自己闷坐，忽有一人叫 开门 。百娇便问曰： 你是何人？夜深时分叫我开门？ 道士曰： 我是华光，可速开门，与我进来便罢；若不开门，我就害你一家。 百娇只得开门与假华光进来。百娇拜谢前回救命之恩，假华光曰： 自从那日救你回来，见你生得美貌，思来日久，无奈到此，要与小娘子成一对夫妇。 百娇曰： 天王乃上界正神，不该如此！ 假华光曰： 你若不从，我就害你一家。 百娇无奈，只得相从，颠鸾倒凤成了亲事，到鸡鸣而去。嘱百娇曰： 贤妻小心，我明夜来和你叙话。
不想次日早晨，长者问小童曰： 昨夜小娘子一夜似同人说话一般，你听见否？ 小童曰 我正要问长者，不知小娘子昨夜和甚人说话？ 长者大怒，命小童子叫小娘子出来。百娇出来，山岳怒曰： 贱人跪了！你昨夜和什么说话？莫非什么丑事，你好好说来！ 百娇曰： 女儿没有人说话，是我自己长叹。 长者怒曰： 你若不说个明白，就把你打死。 百娇见说要打，只得从实说了。曰： 不是别人，是华光他说见我美貌才救我回来，昨夜到我房中要与我成亲。我不肯，他就要害死我一家。以此我只得从他， 长者听了大怒，就要去把庙烧毁了。百娇曰： 父亲且慢，虽说他是华光，恐怕不是他，是别个妖怪假名而来，亦未可知。不如去到庙中烧起一炉香，祷告祷告，倘若是他，然后毁庙不迟。 长者曰： 说得也是。
即至庙中将香焚起，祷告未毕，果见华光立在云头上问曰： 黄山岳，你到我庙中祷告为何？ 长者见了跪下曰： 我女儿前日得天王救回，一家感戴，天王乃上界正神，为何昨夜到我女房中调戏吾女？为此恳告。 华光曰， 原来你有此不明之事。 即向百娇曰： 来迷你的并不是我，你休推我。 百娇曰： 叫我亦难明，称是天王。 华光曰： 也罢，我且问你，那人是什么时候来的，什么时候去？ 百娇曰： 三更方来，鸡鸣就去。今夜他必然来的。 华光曰： 今夜你走别处去睡，我在你房中等那妖怪，今夜来将他拿住，与你一家看，方见明白。 长者大喜。华光是夜潜入百娇卧房。落石大仙果然来叫： 贤妻快开房门！
华光假作百娇声音应他，开了房门。大仙进了房中，正要上床，被华光捉住，叫起一家点灯来看，原来是一条白蛇。举家大惊，便要打死那白蛇。白蛇便哀求天王饶命。华光曰： 你如何敢变作我在此害人，坏我名声？你今日投降我便罢。 大仙满口应承。华光曰： 你可仍现原形，缠在我的金枪上。 长者一家大小叩头拜谢。华光即回转离娄山，与铁扇公主商议曰： 我到阳间，又收伏一白蛇精，我今又要别贤妻，到各方去寻母亲。 公主曰： 婆婆若是在阳间，你也该寻到了，莫非是死了？ 华光曰： 死了在何处寻？ 公主曰： 人若死，都要到东岳庙里，你也可去查看，有婆婆没有？ 华光依言，别了公主，往东岳庙那里来，不知后事如何，且听下回分解。


灵光在斗牛宫投胎
却说灵光上路，正走之间，被紫微大帝用九曲珠法，走转灵虚殿，来见大帝。大帝曰： 你这畜生，焉敢胆大，偷我金枪，放走二妖！好生把金枪还我便罢，如若不然，少刻间叫你死在珠内。 光曰： 我何曾见你金枪？ 大帝曰： 你令家人先拿回家去，何敢瞒我？ 灵光再三不招。大帝大怒，念起咒来，即把灵光困死于九曲珠内，把这朵灵光撇在半空，飘飘荡荡，无处依倚。
有八景宫大惠尽慈妙乐天尊，正在打坐，忽见半空中一朵灵光，左冲右突，无拘无束。天尊自思，不免用手招招他来，送往斗牛宫赤须炎玄天王那里去投胎，有何不可？即用手一招，招入袖中而去。
却说炎玄天王正坐之间，忽报天尊到。天王迎接相见礼毕，天尊曰： 贫道今日造府，非为别事，敬送一位贵子，得来降生，内有古记为凭。 天王曰： 何以见得？ 天尊曰： 少刻间公主即要分娩，若生下是个男子，左手掌上有一 灵 字，右手掌上有一 耀 字，又有三个眼，便是我送来的。若无三般古记，便不是我送来的。 正说间，忽报公主生下一个男子，果有三般古记。天王大喜拜谢，请天尊取名。天尊名： 就叫做三眼灵耀，等待久后长成，我来领去做个徒弟。 天王大喜，送天尊分别不题。
时光似箭。一日长成，天尊复去斗牛宫，带灵耀来为弟子。天王接入见毕，言领公子去为徒弟。天王大喜，令即儿子出来拜天尊为师。灵耀依父之言拜辞父母，同天尊回八景宫，教他一十八般武艺，变化无穷，赐他五日冒火丹，天尊要去朝五帝，试灵耀手段，故把钥匙交与金刀童子。天尊下山出去，灵耀问童子曰： 师父在洞，他与你讲甚的？ 童子曰： 我不与你说。 灵耀再三推问，童子只得对他说曰： 师父说叫我看守金刀，不要与你晓得。 灵耀讨看，童子坚执不肯，灵耀自思曰： 他不肯把与我看，我不免变作师父。 脱转出来，念动咒语，变作师父，叫童子曰： 可取出金刀来与我，我要带上天曹去赴灵宝会。 童子不晓得是灵耀，只说是师父，即取出来交与师父去了。灵耀骗得过手，便把火来炼作一块三角金砖藏起身上。
忽一日师父回，童子曰： 你取刀去赴会，为何不带回来？ 天尊曰： 我何曾回来取刀。 童子急告曰： 既然不是师父，必是灵耀。 天尊曰： 何以知之？ 童子曰： 三日前灵耀问我讨刀看，我不肯与他看，想是他变作师父来骗去。 天尊曰： 既如此，可叫他出来问。 童子即叫灵耀出见师父，师父审问，只得一一说明，说： 我炼作金砖，以便收拾好用，待天曹斗宝，把与师父去赴会。 天尊不究，咐吩曰： 此宝变化无穷，能当阵助战，可要埋藏，不可有失。 吩咐而散。
却说玉帝正坐殿上，有西方太白金星上表奏曰， 今有上界走下二怪：风之桃，火之桃，号作风火二判官。今在中界飞帘洞中作怪，吃人无厌，乞圣上速差天将收获，免致凡民涂炭。 玉帝闻奏大惊，即与众真君商议，谁可带兵前去获除二妖。众臣奏曰： 今有三眼灵耀，乃佛家弟子。数胎出世。今从妙乐天尊为弟子，神通广大，此人可行。 帝即传玉旨，下差灵耀带大兵五千速下中界擒获二怪。灵耀领旨，收过天兵，拜辞师父，又回转马耳山去看母亲、哥哥，取那盗的金枪使用。
却说娘娘见儿子回来，大喜曰： 你往年到何处去，全然不知踪影，至今日回来。 灵耀曰： 孩儿不才，丢却老娘、哥哥，恕孩儿不孝之罪。现在又在天宫斗牛宫投胎，取名叫做灵耀。 母曰： 你今日到此我与你母子朝夕得见，免我忧虑。 灵耀曰： 不孝又奉钦命，押兵去中界收取妖魔。 母曰： 回来为何？ 耀曰： 不才回来看母亲，要取前盗的金枪去用，倘若得胜，即便回来，优侍母亲。 娘娘听罢，遂即叫取金枪与他，母子相别而去。
却说风火二判官，坐于飞帘洞中饮酒取乐，忽报天宫差三眼灵耀领天兵五千，前来喊战连天，围住洞门；二人听罢大怒，即点起洞中小妖，杀出飞帘洞来，两下大战。二判官念真言，脚踏风轮火轮，风火大作杀来。被灵耀吐出三昧真火，制住风火。放起三角金砖，打得二鬼大败，走入洞中，将洞门紧闭不出。灵耀自思，他若不出，焉能成功？心生一计： 不免变作天曹玉女，将火丹变作仙桃两个，进入洞府去。只说我是王母娘娘面前玉女，听见下面锣鼓响亮，欲看厮杀，一时忙错下来，走差路头，进你洞来，哄他吃我仙桃，有人吃了精神百倍加增。神通之妙如少年。他若吃了，我便呼他烧起来，可不好也！
却说风火二判官，败走入洞，十分烦恼，吩咐把洞小妖，坚守洞门，不可有失，言罢，忽报一女子在洞口。二鬼曰： 叫他来见我。 那玉女进前，诉言前事。二人见是仙桃，有些好处，心中大喜，对仙女说： 可把桃子与我们吃。我不吃你，放你回去，不然要把你与我吃。 仙女假作不肯，二鬼叫小妖抢上仙桃，各分一只，放入口中，正欲落牙，一滚入肚。二鬼大惊，仙女即现出本相叫曰： 你这逆畜，吃我火丹，还不早降！ 二鬼见是灵耀本相，正欲走避，被灵耀念动咒语。火丹发将起来，把二鬼烧倒在地，叫苦连天。灵耀即将二人押回天曹，又得二鬼风轮火轮两般法宝，带得胜之兵回转天曹。
玉帝升殿，灵耀押二鬼回见玉帝，奏说前事。玉帝大悦，将二鬼收入酆都。即封灵耀为火部兵马大元帅之职。灵耀谢恩未毕，班旁日官邓化出班奏曰： 灵耀才有此小功，我主便封他为元帅，恐众臣不服。我主可传下玉旨，叫灵耀与臣比试，比得臣过，可受此职，比臣不过，不得受此重职。 玉帝依奏，即传玉旨叫灵耀与邓化比试。二人得旨，出朝比试，战不十合，邓化被灵耀一把拿住，满面羞惭。灵耀放他走回，便自入朝见帝，奏说邓化输事。玉帝大悦，即封耀为火部兵马大元帅。且听下回分解。


华光火烧东岳庙
华光回转阳世，心中自思曰： 可恨东岳大帝，为何说我闹天曹、闹中界、闹阴司，人皆道我闹三界，不免去放火烧了东岳庙。 来到门下放火，只见火不发。华光抬头一看，只见屋角上有条两头蛇吐出黄沙，故此火不发，华光心焦，丢起三角金砖便打。打走了两头蛇。华光又欲放火，却见丧门吊客哭杀神官兄弟二人，见华光要烧东岳庙，兄弟二人自言曰： 似他这等可恶，无人奈得他何。我与你兄弟两个，不若抬那法宝纸棺材去，将他连哭三声，哭死了他，即以棺材装了，上界去见玉帝。一则讨赏，二则免他在中界作闹。 二人商议已了，即见华光曰： 你不可太可恶。大帝与你有何仇，你要烧东岳庙？ 华光曰： 与你二人何干？
二人曰： 依我说，你去了罢，若不肯去，我便哭死你。 华光曰： 你个人，哭得人死？我不信，你哭得死我吗？ 二人听了便连哭三声。华光即死于地下。二人忙抬入棺木内，正欲抬去见玉帝。忽然遇见朝真山洪玉寺火炎王光佛来。二人正抬了棺木行，王光佛问曰： 你兄弟二人扛的什么人？上哪里去？
丧门神曰： 讵耐华光要来烧东岳庙，被我二人把他哭死了，抬去见玉帝讨赏。 光佛自思曰： 这畜生今番若不遇我，就了不得了。吾当救他一救。 光佛假言曰： 你两个不晓得华光来头。 二人曰： 果然不知。 光佛曰： 华光原是玉帝的外甥，你抬去见玉帝，玉帝若怒，说你二人好大胆，你将寡人外甥亦把来哭死，传玉旨将你二人杀了。 那兄弟二人惊曰： 老师父你真是个好人，说得不错，如今便待如何？ 光佛乃思曰： 华光乃人之精，见火便醒，不如哄他放一把火烧了棺木，与他走出便了。 光佛计定，对二人曰： 不如放把火烧死便了。 二人曰： 多得师父指教。 光佛别了二人。二人曰： 若不是见这师父，我二人送个死路。 就放起火来，烧得那华光醒将起来，把金砖就打，打得兄弟二人无走之处。华光整了衣服，去朝真山拜谢师父。那兄弟二人被打得头破脑裂，大骂炎光秃驴害死人。大哭一场而去。
却说炎光正坐之间，忽见华光至，参见拜毕。光佛曰： 弟子好没分晓，你寻母如何不来问我，要下阴司？ 华光曰： 弟子一时心慌，未晓来问师父。今日幸遇见，敢问师父，我母今在何处？ 炎光曰： 你母被龙瑞王抓在酆都城里，日间铜鞭三千下，夜间铁棒不离身。 华光见说在酆都受苦，放声大哭，辞了师父，回转离娄山。不知后事如何，且听下回分解。


盖人业之流，各有利害：
夫清节之业，着于仪容，发于德行；未用而章，其道顺而有化。故其未达也，为众人之所进；既达也，为上下之所敬。其功足以激浊扬清，师范僚友。其为业也，无弊而常显，故为世之所贵。
法家之业，本于制度，待乎成功而效。其道前口而后治，严而为众。故其未达也，为众人之所忌；已试也，为上下之所惮。其功足以立法成治。其弊也，为群枉之所雠。其为业也，有敝而不常用，故功大而不终。
术家之业，出于聪思，待于谋得而章。其道先微而后着，精而且玄。其未达也，为众人之所不识。其用也，为明主之所珍。其功足以运筹通变。其退也，藏于隐微。其为业也，奇而希用，故或沉微而不章。
智意之业，本于度原，其道顺而不忤。故其未达也，为众人之所容矣；已达也，为宠爱之所嘉。其功足以赞明计虑。其蔽也，知进而不退，或离正以自全。其为业也，谞而难持，故或先利而后害。
臧否之业，本乎是非，其道廉而且砭。故其未达也，为众人之所识；已达也，为众人之所称。其功足以变察是非，其蔽也，为诋诃之所怨。其为业也，峭而不裕，故或先得而后离众。
伎俩之业，本于事能，其道辨而且速。其未达也，为众人之所异；已达也，为官司之所任。其功足以理烦紏邪。其蔽也，民劳而下困。其为业也，细而不泰，故为治之末也。


盖人物之本，出乎情性。情性之理，甚微而玄；非圣人之察，其孰能究之哉？
凡有血气者，莫不含元一以为质，禀阴阳以立性，体五行而着形。苟有形质，犹可即而求之。
凡人之质量，中和最贵矣。中和之质，必平淡无味；故能调成五材，变化应节。是故，观人察质，必先察其平淡，而后求其聪明。
聪明者，阴阳之精。阴阳清和，则中睿外明；圣人淳耀，能兼二美。知微知章，自非圣人，莫能两遂。故明白之士，达动之机，而暗于玄机；玄虑之人，识静之原，而困于速捷。犹火日外照，不能内见；金水内映，不能外光。二者之义，盖阴阳之别也。
若量其材质，稽诸五物；五物之征，亦各着于厥体矣。其在体也：木骨、金筋、火气、土肌、水血，五物之象也。五物之实，各有所济。是故：
骨植而柔者，谓之弘毅；弘毅也者，仁之质也。
气清而朗者，谓之文理；文理也者，礼之本也。
体端而实者，谓之贞固；贞固也者，信之基也。
筋劲而精者，谓之勇敢；勇敢也者，义之决也。
色平而畅者，谓之通微；通微也者，智之原也。
五质恒性，故谓之五常矣。
五常之别，列为五德。是故：
温直而扰毅，木之德也。
刚塞而弘毅，金之德也。
愿恭而理敬，水之德也。
宽栗而柔立，土之德也。
简畅而明砭，火之德也。
虽体变无穷，犹依乎五质。故其刚、柔、明、畅、贞固之征，着乎形容，见乎声色，发乎情味，各如其象。
故心质亮直，其仪劲固；心质休决；其仪进猛；心质平理，其仪安闲。夫仪动成容，各有态度：直容之动，矫矫行行；休容之动，业业跄跄；德容之动，颙颙卬卬。夫容之动作，发乎心气；心气之征，则声变是也。夫气合成声，声应律吕：有和平之声，有清畅之声，有回衍之声。夫声畅于气，则实存貌色；故：诚仁，必有温柔之色；诚勇，必有矜奋之色；诚智，必有明达之色。
夫色见于貌，所谓征神。征神见貌，则情发于目。故仁目之精，悫然以端；勇胆之精，晔然以彊；然皆偏至之材，以胜体为质者也。故胜质不精，则其事不遂。是故，直而不柔则木，劲而不精则力，固而不端则愚，气而不清则越，畅而不平则荡。是故，中庸之质，异于此类：五常既备，包以澹味，五质内充，五精外章。是以，目彩五晖之光也。
故曰：物生有形，形有神精；能知精神，则穷理尽性。性之所尽，九质之征也。
然则：平陂之质在于神，明暗之实在于精，勇怯之势在于筋，彊弱之植在于骨，躁静之决在于气，惨怿之情在于色，衰正之形在于仪，态度之动在于容，缓急之状在于言。其为人也：质素平澹，中叡外朗，筋劲植固，声清色怿，仪正容直，则九征皆至，则纯粹之德也。九征有违，则偏杂之材也。（九征所在）
三度不同，其德异称。故偏至之材，以材自名；兼材之人，以德为目；兼德之人，更为美号。是故：兼德而至，谓之中庸；中庸也者，圣人之目也。具体而微，谓之德行；德行也者，大雅之称也。一至，谓之偏材；偏材，小雅之质也。一征，谓之依似；依似，乱德之类也。一至一违，谓之间杂；间杂，无恒之人也。无恒、依似，皆风人末流；末流之质，不可胜论，是以略而不概也。


夫人初甚难知，而士无众寡，皆自以为知人。故以己观人，则以为可知也；观人之察人，则以为不识也。夫何哉？是故，能识同体之善，而或失异量之美。
何以论其然？
夫清节之人，以正直为度，故其历众材也，能识性行之常，而或疑法术之诡。
法制之人，以分数为度，故能识较方直之量，而不贵变化之术。
术谋之人，以思谟为度，故能成策略之奇，而不识遵法之良。
器能之人，以辨护为度，故能识方略之规，而不知制度之原。
智意之人，以原意为度，故能识韬谞之权，而不贵法教之常。
伎俩之人，以邀功为度，故能识进趣之功，而不通道德之化。
臧否之人，以伺察为度，故能识诃砭之明，而不畅倜傥之异。
言语之人，以辨析为度，故能识捷给之惠，而不知含章之美。
是以互相非驳，莫肯相是。取同体也，则接论而相得；取异体也，虽历久而不知。
凡此之类，皆谓一流之材也。若二至已上，亦随其所兼，以及异数。故一流之人，能识一流之善。二流之人，能识二流之美。尽有诸流，则亦能兼达众材。故兼材之人，与国体同。欲观其一隅，则终朝足以识之；将究其详，则三日而后足。何谓三日而后足？夫国体之人，兼有三材，故谈不三日，不足以尽之：一以论道德，二以论法制，三以论策术，然后乃能竭其所长，而举之不疑。
然则，何以知其兼偏，而与之言乎？其为人也，务以流数，杼人之所长，而为之名目，如是兼也；如陈以美，欲人称之，不欲知人之所有，如是者偏也。
不欲知人，则言无不疑。是故，以深说浅，益深益异；异则相返，反则相非。是故，多陈处直，则以为见美；静听不言，则以为虚空；抗为高谈，则以为不逊；逊让不尽，则以为浅陋；言称一善，则以为不博；历发众奇，则以为多端；先意而言，则以为分美；因失难之，则以为不喻；说以对反，则以为较己；博以异杂，则以为无要。论以同体，然后乃悦；于是乎有亲爱之情、称举之誉。此偏材之常失。


盖善以不伐为大，贤以自矜为损。是故，舜让于德而显义登闻，汤降不迟而圣敬日跻；隙至上人而抑下滋甚，王叔好争而终于出奔。然则卑让降下者，茂进之遂路也，矜奋侵陵者，毁塞之险途也。
是以君子举不敢越仪准，志不敢凌轨等；内勤己以自济，外谦让以敬惧。是以怨难不在于身，而荣福通于长久也。彼小人则不然，矜功伐能，好以陵人；是以在前者然害之，有功者人毁之，毁败者人幸之。是故，并辔争先而不能相夺，两顿俱折而为后者所趋。由是论之，争让之途，其别明矣。
然好胜之人，犹谓不然，以在前为速锐，以处后为留滞，以下众为卑屈，以蹑等为异杰，以让敌为回辱，以陵上为高厉。是故，抗奋遂往，不能自反也。夫以抗遇贤必见逊下，以抗遇暴必构敌难。敌难既构，则是非之理必溷而难明；溷而难明则其与自毁何以异哉？且人之毁己，皆发怨憾，而变生舋也：必依讬于事饰成端末；其于听者，虽不尽信，犹半以为然也。己之校报，亦又如之。终其所归，亦各有半信着于远近也。然则，交气疾争者，为易口而自毁也；并辞竞说者，为贷手以自殴；为惑缪岂不甚哉？
然原其所由，岂有躬自厚责以致变讼者乎？皆由内恕不足，外望不已：或怨彼轻我，或疾彼胜己。夫我薄而彼轻之，则由我曲而彼直也；我贤而彼不知，则见轻非我咎也。若彼贤而处我前；则我德之未至也；若德钧而彼先我，则我德之近次也。夫何怨哉？
且两贤未别，则能让者为隽矣；争隽未别，则用力者为惫矣。是故，蔺相如以回车决胜于廉颇，寇恂以不斗取贤于贾复。物势之反，乃君子所谓道也。是故，君子知屈之可以为伸，故含辱而不辞；知卑让之可以胜敌，故下之而不疑。及其终极，乃转祸为福，屈雠而为友；使怨雠不延于后嗣，而美名宣于无穷；君子之道，岂不裕乎！
且君子能受纤微之小嫌，故无变斗之大讼；小人不能忍小忿之故，终有赫赫之败辱。
怨在微而下之，犹可以为谦德也；变在萌而争之，则祸成而不救矣。是故，陈余以张耳之变，卒受离身之害；彭宠以朱浮之隙，终有覆亡之祸。祸福之机，可不慎哉！
是故，君子之求胜也，以推让为利锐，以自修为棚橹；静则闭嘿泯之玄门，动则由恭顺之通路。是以战胜而争不形，敌服而怨不构。若然者，悔吝不存于声色，夫何显争之有哉？彼显争者，必自以为贤人，而人以为险诐者。实无险德，则无可毁之义。若信有险德，又何可与讼乎？险而与之讼，是柙兕而撄虎，其可乎？怒而害人，亦必矣！《易》曰：
 险而违者，讼。讼必有众起。 《老子》曰： 夫惟不争，故天下莫能与之争。 是故，君子以争途之不可由也。
是以越俗乘高，独行于三等之上。何谓三等？
大无功而自矜，一等；有功而伐之，二等；功大而不伐，三等。
愚而好胜，一等；贤而尚人，二等；贤而能让，三等。
缓己急人，一等；急己急人，二等；急己宽人，三等。
凡此数者，皆道之奇，物之变也。三变而后得之，故人末能远也。夫唯知道通变者，然后能处之。是故，孟之反以不伐获圣人之誉，管叔以辞赏受嘉重之赐；夫岂诡遇以求之哉？乃纯德自然之所合也。
彼君子知自损之为益，故功一而美二；小人不知自益之为损，故一伐而并失。由此论之，则不伐者伐之也，不争者争之也；让敌者胜之也，下众者上之也。君子诚能睹争途之名险，独乘高于玄路，则光晖焕而日新，德声伦于古人矣。


七缪：
一曰察誉有偏颇之缪，二曰接物有爱恶之惑，三曰度心有大小之误，四曰品质有早晚之疑，五曰变类有同体之嫌，六曰论材有申压之诡，七曰观奇有二尤之失。
夫采访之要，不在多少。然征质不明者，信耳而不敢信目。故：人以为是，则心随而明之；人以为非，则意转而化之；虽无所嫌，意若不疑。且人察物，亦自有误，爱憎兼之，其情万原；不畅其本，胡可必信。是故，知人者，以目正耳；不知人者，以耳败目。故州闾之士，皆誉皆毁，未可为正也；交游之人，誉不三周，未必信是也。夫实厚之士，交游之间，必每所在肩称；上等援之，下等推之，苟不能周，必有咎毁。故偏上失下，则其终有毁；偏下失上，则其进不杰。故诚能三周，则为国所利，此正直之交也。故皆合而是，亦有违比；皆合而非，或在其中。若有奇异之材，则非众所见。而耳所听采，以多为信，是缪于察誉者也。
夫爱善疾恶，人情所常；苟不明贤，或疏善善非。何以论之？夫善非者，虽非犹有所是，以其所是，顺己所长，则不自觉情通意亲，忽忘其恶。善人虽善，犹有所乏。以其所乏，不明己长；以其所长，轻己所短；则不自知志乖气违，忽忘其善。是惑于爱恶者也。
夫精欲深微，质欲懿重，志欲弘大，心欲嗛小。精微所以入神妙也，懿重所以崇德宇也，志大所以戡物任也，心小所以慎咎悔也。故《诗》咏文王： 小心翼翼  不大声以色。 小心也； 王赫斯怒，以对于天下。 志大也。由此论之，心小志大者，圣贤之伦也；心大志大者，豪杰之隽也；心大志小者，傲荡之类也；心小志小者，拘懦之人也。众人之察，或陋其心小，或壮其志大，是误于小大者也。
夫人材不同，成有早晚：有早智速成者，有晚智而晚成者，有少无智而终无所成者，有少有令材遂为隽器者：四者之理，不可不察。夫幼智之人，材智精达；然其在童髦，皆有端绪。故文本辞繁，辩始给口，仁出慈恤，施发过与，慎生畏惧，廉起不取。早智者浅惠而见速，晚成者奇识而舒迟，终暗者并困于不足，遂务者周达而有余。而众人之察，不虑其变，是疑于早晚者也。
夫人情莫不趣名利、避损害。名利之路，在于是得；损害之源，在于非失。故人无贤愚，皆欲使是得在己。能明己是，莫过同体；是以偏材之人，交游进趋之类，皆亲爱同体而誉之，憎恶对反而毁之，序异杂而不尚也。推而论之，无他故焉；夫誉同体、毁对反，所以证彼非而着己是也。至于异杂之人，于彼无益，于己无害，则序而不尚。是故，同体之人，常患于过誉；及其名敌，则鲜能相下。是故，直者性奋，好人行直于人，而不能受人之讦；尽者情露，好人行尽于人，而不能纳人之径；务名者乐人之进趋过人，而不能出陵己之后。是故，性同而材倾，则相援而相赖也；性同而势均，则相竞而相害也；此又同体之变也。故或助直而毁直，或与明而毁明。而众人之察，不辨其律理，是嫌于体同也。
夫人所处异势，势有申压：富贵遂达，势之申也；贫贱穷匮，势之压也。
上材之人，能行人所不能行，是故，达有劳谦之称，穷有着明之节。
中材之人，则随世损益，是故，藉富贵则货财克于内，施惠周于外；见赡者求可称而誉之，见援者阐小美而大之，虽无异材，犹行成而名立。处贫贱则欲施而无财，欲援而无势，亲戚不能恤，朋友不见济，分义不复立，恩爱浸以离，怨望者并至，归非者日多；虽无罪尤，犹无故而废也。故世有侈俭，名由进退：天下皆富，则清贫者虽苦，必无委顿之忧，且有辞施之高，以获荣名之利；皆贫，则求假无所告，而有穷乏之患，且生鄙吝之讼。是故：钧材而进，有与之者，则体益而茂遂；私理卑抑，有累之者，则微降而稍退。而众人之观，不理其本，各指其所在，是疑于申压者也。
夫清雅之美，着乎形质，察之寡失；失缪之由，恒在二尤。二尤之生，与物异列：故尤妙之人，含精于内，外无饰姿；尤虚之人，硕言瑰姿，内实乖反。而人之求奇，不可以精微测其玄机，明异希；或以貌少为不足，或以瑰姿为巨伟，或以直露为虚华，或以巧饬为真实。是以早拔多误，不如顺次；夫顺次，常度也。苟不察其实，亦焉往而不失。故遗贤而贤有济，则恨在不早拔；拔奇而奇有败，则患在不素别；任意而独缪，则悔在不广问；广问而误己，则怨己不自信。是以骥子发足，众士乃误；韩信立功，淮阴乃震。夫岂恶奇而好疑哉？乃尤物不世见，而奇逸美异也。是以张良体弱而精彊，为众智之隽也；荆叔色平而神勇，为众勇之杰也。然则，隽杰者，众人之尤也；圣人者，众尤之尤也。其尤弥出者，其道弥远。故一国之隽，于州为辈，未得为第也；一州之第，于天下为椳；天下之椳，世有忧劣。是故，众人之所贵，各贵其出己之尤，而不贵尤之所尤。是故，众人之明，能知辈士之数，而不能知第目之度；辈士之明，能知第目之度，不能识出尤之良也；出尤之人，能知圣人之教，不能究之入室之奥也。由是论之，人物之理妙，不可得而穷已。


盖人流之业，十有二焉：有清节家，有法家，有术家，有国体，有器能，有臧否，有伎俩，有智意，有文章，有儒学，有口辨，有雄杰。
若夫德行高妙，容止可法，是谓清节之家，延陵、晏婴是也。
建法立制，彊国富人，是谓法家，管仲、商鞅是也。
思通道化，策谋奇妙，是谓术家，范蠡、张良是也。
兼有三材，三材皆备，其德足以厉风俗，其法足以正天下，其术足以谋庙胜，是谓国体，伊尹、吕望是也。
兼有三材，三材皆微，其德足以率一国，其法足以正乡邑，其术足以权事宜，是谓器能，子产、西门豹是也。
兼有三材之别，各有一流。
清节之流，不能弘恕，好尚讥诃，分别是非，是谓臧否，子夏之徒是也。
法家之流，不能创思图远，而能受一官之任，错意施巧，是谓伎俩，长敞、赵广汉是也。
术家之流，不能创制垂则，而能遭变用权，权智有余，公正不足，是谓智意，陈平、韩安国是也。
凡此八业，皆以三材为本。故虽波流分别，皆为轻事之材也。
能属文著述，是谓文章，司马迁、班固是也。
能传圣人之业，而不能干事施政，是谓儒学，毛公、贯公是也。
辩不入道，而应对资给，是谓口辩，乐毅、曹丘生是也。
胆力绝众，才略过人，是谓骁雄，白起、韩信是也。
凡此十二材，皆人臣之任也。
主德不预焉？主德者，聪明平淡，达众材而不以事自任者也。
是故，主道立，则十二材各得其任也：
清节之德，师氏之任也。法家之材，司寇之任也。术家之材，三孤之任也。
三材纯备，三公之任也。三材而微，冢宰之任也。
臧否之材，师氏之佐也。
智意之材，冢宰之佐也。
伎俩之材，司空之任也。
儒学之材，安民之任也。
文章之材，国史之任也。
辩给之材，行人之任也。
骁雄之材，将帅之任也。
是谓主道得而臣道序，官不易方，而太平用成。若道不平淡，与一材同好，则一材处权，而众材失任矣。


八观者：
一曰观其夺救，以明间杂。
二曰观其感变，以审常度。
三曰观其志质，以知其名。
四曰观其所由，以辨依似。
五曰观其爱敬，以知通塞。
六曰观其情机，以辨恕惑。
七曰观其所短，以知所长。
八曰观其聪明，以知所达。
何谓观其夺救，以明间杂？
夫质有至有违，若至胜违，则恶情夺正，若然而不然。故仁出于慈，有慈而不仁者；仁必有恤，有仁而不恤者；厉必有刚，有厉而不刚者。
若夫见可怜则流涕，将分与则吝啬，是慈而不仁者。
睹危急则恻隐，将赴救则畏患，是仁而不恤者。
处虚义则色厉，顾利欲则内荏，是厉而不刚者。
然而慈而不仁者，则吝夺之也。
仁而不恤者，则惧夺之也。
厉而不刚者，则欲夺之也。
故曰：慈不能胜吝，无必其能仁也；仁不能胜惧，无必其能恤也；厉不能胜欲，无必其能刚也。是故，不仁之质胜，则伎力为害器；贪悖之性胜，则彊猛为祸梯。亦有善情救恶，不至为害；爱惠分笃，虽傲狎不离；助善者明，虽疾恶无害也；救济过厚，虽取人不贪也。是故，观其夺救，而明间杂之情，可得知也。
何谓观其感变，以审常度？
夫人厚貌深情，将欲求之，必观其辞旨，察其应赞。夫观其辞旨，犹听音之善丑；察其应赞，犹视智之能否也。故观辞察应，足以互相别识。然则：论显扬正，白也；不善言应，玄也；经纬玄白，通也；移易无正，杂也；先识未然，圣也；追思玄事，叡也；见事过人，明也；以明为晦，智也；微忽必识，妙也；美妙不昧，疏也；测之益深，实也；假合炫耀，虚也；自见其美，不足也；不伐其能，有余也。
故曰：凡事不度，必有其故：忧患之色，乏而且荒；疾疢之色，乱而垢杂；喜色，愉然以怿；愠色，厉然以扬；妒惑之色，冒昧无常；及其动作，盖并言辞。是故，其言甚怿，而精色不从者，中有违也；其言有违，而精色可信者，辞不敏也；言未发而怒色先见者，意愤溢也；言将发而怒气送之者，彊所不然也。
凡此之类，征见于外，不可奄违，虽欲违之，精色不从，感愕以明，虽变可知。是故，观其感变，而常度之情可知。
何谓观其至质，以知其名？
凡偏材之性，二至以上，则至质相发，而令名生矣。是故，骨直气清，则休名生焉；气清力劲，则烈名生焉；劲智精理，则能名生焉；智直彊悫，则任名生焉。集于端质，则令德济焉；加之学，则文理灼焉。是故，观其所至之多少，而异名之所生可知也。
何谓观其所由，以辨依似？
夫纯讦性违，不能公正；依讦似直，以讦讦善；纯宕似流，不能通道；依宕似通，行傲过节。故曰：直者亦讦，讦者亦讦，其讦则同，其所以为讦则异。通者亦宕，宕者亦宕，其所以为宕则异。然则，何以别之？直而能温者，德也；直而好讦者，偏也；讦而不直者，依也；道而能节者，通也；通而时过者，偏也；宕而不节者，依也；偏之与依，志同质违，所谓似是而非也。是故，轻诺似烈而寡信，多易似能而无效，进锐似精而去速，诃者似察而事烦，讦施似惠而无成，面从似忠而退违，此似是而非者也。亦有似非而是者：
大权似奸而有功，大智似愚而内明，博爱似虚而实厚，正言似讦而情忠。夫察似明非，御情之反，有似理讼，其实难别也。非天下之至精，其孰能得其实？故听言信貌，或失其真；诡情御反，或失其贤；贤否之察，实在所依。是故，观其所依，而似类之质，可知也。
何谓观其爱敬，以知通塞？
盖人道之极，莫过爱敬。是故，《孝经》以爱为至德，以敬为要道；《易》以感为德，以谦为道；《老子》以无为德，以虚为道；《礼》以敬为本；《乐》以爱为主。然则，人情之质，有爱敬之诚，则与道德同体；动获人心，而道无不通也。然爱不可少于敬，少于敬，则廉节者归之，而众人不与。爱多于敬，则虽廉节者不悦，而爱接者死之。何则？
敬之为道也，严而相离，其势难久；爱之为道也，情亲意厚，深而感物。是故，观其爱敬之诚，而通塞之理，可得而知也。
何谓观其情机，以辨恕惑？
夫人之情有六机：
杼其所欲则喜，不杼其所欲则恶，以自代历则恶，以谦损下之则悦，犯其所乏则婟，以恶犯婟则妒；此人性之六机也。
夫人情莫不欲遂其志，故：烈士乐奋力之功，善士乐督政之训，能士乐治乱之事，术士乐计策之谋，辨士乐陵讯之辞，贪者乐货财之积，幸者乐权势之尤。
苟赞其志，则莫不欣然，是所谓杼其所欲则喜也。
若不杼其所能，则不获其志，不获其志则戚。是故：功力不建则烈士奋，德行不训则正人哀哀，政乱不治则能者叹叹，敌能未弭则术人思思，货财不积则贪者忧忧，权势不尤则幸者悲，是所谓不杼其能则怨也。
人情莫不欲处前，故恶人之自伐。自伐，皆欲胜之类也。是故，自伐其善则莫不恶也，是所谓自伐历之则恶也。
人情皆欲求胜，故悦人之谦；谦所以下之，下有推与之意。是故，人无贤愚，接之以谦，则无不色怿；是所谓以谦下之则悦也。人情皆欲掩其所短，见其所长。是故，人駮其所短，似若物冒之，是所谓駮其所伐则婟也。
人情陵上者也，陵犯其所恶，虽见憎未害也；若以长駮短，是所谓以恶犯婟，则妒恶生矣。
凡此六机，其归皆欲处上。是以君子接物，犯而不校，不校则无不敬下，所以避其害也。小人则不然，既不见机，而欲人之顺己。以佯爱敬为见异，以偶邀会为轻；苟犯其机，则深以为怨。是故，观其情机，而贤鄙之志，可得而知也。
何谓观其所短，以知所长？
夫偏材之人，皆有所短。故：直之失也讦，刚之失也厉，和之失也懦，介之失也拘。
夫直者不讦，无以成其直；既悦其直，不可非其讦；讦也者，直之征也。
刚者不厉，无以济其刚；既悦其刚，不可非其厉；厉也者，刚之征也。
和者不懦，无以保其和；既悦其和，不可非其懦；懦也者，和之征也。
介者不拘，无以守其介；既悦其介，不可非其拘；拘也者，介之征也。
然有短者，未必能长也；有长者必以短为征。是故，观其征之所短，而其材之所‵长可知也。
何谓观其聪明，以知所达？夫仁者德之基也，义者德之节也，礼者德之文也，信者德之固也，智者德之帅也。夫智出于明，明之于人，犹昼之待白日，夜之待烛火；其明益盛者，所见及远，及远之明难。是故，守业勤学，未必及材；材艺精巧，未必及理；理意晏给，未必及智；智能经事，未必及道；道思玄远，然后乃周。是谓学不及材，材不及理，理不及智，智不及道。道也者，回复变通。是故，别而论之：各自独行，则仁为胜；合而俱用，则明为将。故以明将仁，则无不怀；以明将义，则无不胜；以明将理，则无不通。
然则，苟无聪明，无以能遂。故好声而实不克则恢，好辩而礼不至则烦，好法而思不深则刻，好术而计不足则伪。是故，钧材而好学，明者为师；比力而争，智者为雄；等德而齐，达者称圣，圣之为称，明智之极明也。是故，观其聪明，而所达之材可知也。


夫圣贤之所美，莫美乎聪明；聪明之所贵，莫贵乎知人。知人诚智，则众材得其序，而庶绩之业兴矣。
是以，圣人著爻象则立君子小人之辞，叙《诗》志则别风俗雅正之业，制《礼》、《乐》则考六艺袛庸之德，躬南面则授俊逸辅相之材，皆所以达众善而成天功也。天功既成，则并受名誉。是以，尧以克明俊德为称，舜以登庸二八为功，汤以拔有莘之贤为名，文王以举渭滨之叟为贵。
由此论之，圣人兴德，孰不劳聪明于求人，获安逸于任使者哉！是故，仲尼不试无所援升，犹序门人以为四科，泛论众材以辨三等。又叹中庸以殊圣人之德，尚德以劝庶几之论。训六蔽以戒偏材之失，思狂狷以通拘抗之材；疾悾悾而无信，以明为似之难保。又曰：察其所安，观其所由，以知居止之行。
人物之察也，如此其详。是以敢依圣训，志序人物，庶以补缀遗忘；惟博识君子，裁览其义焉。


夫草之精秀者为英，兽之特群者为雄；故人之文武茂异，取名于此。是故，聪明秀出，谓之英；胆力过人，谓之雄。此其大体之别名也。
若校其分数，则互相须，各以二分，取彼一分，然后乃成。何以论其然？夫聪明者，英之分也，不得雄之胆，则说不行；胆力者，雄之分也，不得英之智，则事不立。是以，英以其聪谋始，以其明见机，待雄之胆行之；雄以其力服众，以其勇排难，待英之智成之；然后乃能各济其所长也。
若聪能谋始，而明不见机，乃可以坐论，而不可以处事。聪能谋始，明能见机，而勇不能行，可以循常，而不可以虑变。若力能过人，而勇不能行，可以为力人，未可以为先登。力能过人，勇能行之，而智不能断事，可以为先登，未足以为将帅。必聪能谋始，明能见机，胆能决之，然后可以为英：张良是也。气力过人，勇能行之，智足断事，乃可以为雄：韩信是也。
体分不同，以多为目，故英雄异名。然皆偏至之材，人臣之任也。故英可以为相，雄可以为将。若一人之身，兼有英雄，则能长世；高祖、项羽是也。然英之分，以多于雄，而英不可以少也。英分少，则智者去之，故项羽气力盖世，明能合变，而不能听采奇异，有一范增不用，是以陈平之徒，皆亡归高祖。英分多，故群雄服之，英才归之，两得其用，故能吞秦破楚，宅有天下。
然则英雄多少，能自胜之数也。徒英而不雄，则雄材不服也；徒雄而不英，则智者不归往也。故雄能得雄，不能得英；英能得英，不能得雄。故一人之身，兼有英雄，乃能役英与雄。能役英与雄，故能成大业也。


材能大小，其准不同。量力而授，所任乃济。或曰：人材有能大而不能小，犹函牛之鼎不可以烹鸡；愚以为此非名也。夫能之为言，已定之称；岂有能大而不能小乎？凡所谓能大而不能小，其语出于性有宽急；性有宽急，故宜有大小。宽弘之人，宜为郡国，使下得施其功，而总成其事；急小之人，宜理百里，使事办于己。然则郡之与县，异体之大小者也；以实理宽急论辨之，则当言大小异宜，不当言能大不能小也。若夫鸡之与牛，亦异体之小大也，故鼎亦宜有大小；若以烹犊，则岂不能烹鸡乎？故能治大郡，则亦能治小郡矣。推此论之，人材各有所宜，非独大小之谓也。
夫人材不同，能各有异：有自任之能，有立法使人之能，有消息辨护之能，以德教师人之能，有行事使人谴让之能，有司察紏摘之能，有权奇之能，有威猛之能。
夫能出于材，材不同量；材能既殊，任政亦异。是故：
自任之能，清节之材也，故在朝也，则冢宰之任；为国，则矫直之政。
立法之能，治家之材也，故在朝也，则司寇之任；为国，则公正之政。
计策之能，术家之材也，故在朝也，则三孤之任；为国，则变化之政。
人事之能，智意之材也，故在朝也，则冢宰之佐；为国，则谐合之政。
行事之能，谴让之材也，故在朝也，则司寇之佐；为国，则督责之政。
权奇之能，伎俩之材也，故在朝也，则司空之任；为国，则艺事之政。
司察之能，臧否之材也，故在朝也，则师氏之佐；为国，则刻削之政。
威猛之能，豪杰之材也，故在朝也，则将帅之任；为国，则严厉之政。
凡偏材之人，皆一味之美；故长于办一官，而短于为一国。何者？夫一官之任，以一味协五味；一国之政，以无味和五味。又国有俗化，民有剧易；而人材不同，故政有得失。是以：
王化之政，宜于统大，以之治小则迂。
辨护之政，宜于治烦，以之治易则无易。
策术之政，宜于治难，以之治平则无奇。
矫抗之政，宜于治侈，以之治弊则残。
谐和之政，宜于治新，以之治旧则虚。
公刻之政，宜于紏奸，以之治边则失众。
威猛之政，宜于讨乱，以之治善则暴。
伎俩之政，宜于治富，以之治贫则劳而下困。
故量能授官，不可不审也。
凡此之能，皆偏材之人也。故或能言而不能行，或能行而不能言；至于国体之人，能言能行，故为众材之隽也。人君之能异于此：故臣以自任为能，君以用人为能；臣以能言为能，君以能听为能；臣以能行为能，君以能赏罚为能；所能不同，故能君众材也。


夫建事立义，莫不须理而定；及其论难，鲜能定之。夫何故哉？盖理多品而人异也。
夫理多品则难通，人材异则情诡；情诡难通，则理失而事违也。
夫理有四部，明有四家，情有九偏，流有七似，说有三失，难有六构，通有八能。
若夫天地气化，盈气损益，道之理也。法制正事，事之理也。礼教宜适，义之理也。
人情枢机，情之理也。
四理不同，其于才也，须明而章，明待质而行。是故，质于理合，合而有明，明足见理，理足成家。是故，质性平淡，思心玄微，能通自然，道理之家也；质性警彻，权略机捷，能理烦速，事理之家也；质性和平，能论礼教，辩其得失，义礼之家也；质性机解，推情原意，能适其变，情理之家也。
四家之明既异，而有九偏之情；以性犯明，各有得失：
刚略之人，不能理微；故其论大体则弘博而高远，历纤理则宕往而疏越。
抗厉之人，不能回挠；论法直则括处而公正，说变通则否戾而不入。
坚劲之人，好攻其事实；指机理则颖灼而彻尽，涉大道则径露而单持。
辩给之人，辞烦而意锐；推人事则精识而穷理，即大义则恢愕而不周。
浮沉之人，不能沉思，序疏数则豁达而傲博，立事要则爁炎而不定。
浅解之人，不能深难；听辩说则拟锷而愉悦，审精理则掉转而无根。
宽恕之人，不能速捷；论仁义则弘详而长雅，趋时务则迟缓而不及。
温柔之人，力不休彊；味道则顺适而和畅，拟疑难则濡懦而不尽。
好奇之人，横逸而求异；造权谲则倜傥而瑰壮，案清道则诡常而恢迂。
所谓性有九偏，各从其心之所可以为理。
若乃性不精畅，则流有七似：
有漫谈陈说，似有流行者。
有理少多端，似若博意者。
有回说合意，似若赞解者。
有处后持长，从众所安，似能听断者。
有避难不应，似若有余，而实不知者。
有慕通口解，似悦而不怿者。
有因胜情失，穷而称妙，跌则掎跖，实求两解，似理不可屈者。
凡此七似，众人之所惑也。
夫辩，有理胜，有辞胜。理胜者，正白黑以广论，释微妙而通之。辞胜者，破正理以求异，求异则正失矣。夫九偏之材，有同、有反、有杂。同则相解，反则相非，杂则相恢。故善接论者，度所长而论之；历之不动则不说也，傍无听达则不难也。不善接论者，说之以杂、反；说之以杂、反，则不入矣。善喻者，以一言明数事；不善喻者，百言不明一意；百言不明一意，则不听也。是说之三失也。
善难者，务释事本；不善难者，舍本而理末。舍本而理末，则辞构矣。
善攻彊者，下其盛锐，扶其本指以渐攻之；不善攻彊者，引其误辞以挫其锐意。挫其锐意，则气构矣。
善蹑失者，指其所跌；不善蹑失者，因屈而抵其性。因屈而抵其性，则怨构矣。
或常所思求，久乃得之，仓卒谕人；人不速知，则以为难谕。以为难谕，则忿构矣。
夫盛难之时，其误难迫；故善难者，征之使还。不善难者，凌而激之，虽欲顾藉，其势无由。其势无由，则妄构矣。
凡人心有所思，则耳且不能听，是故并思俱说，竞相制止，欲人之听己。人亦以其方思之故，不了己意，则以为不解。人情莫不讳不解，讳不解则怒构矣。
凡此六构，变之所由兴矣。然虽有变构，犹有所得；若说而不难，各陈所见，则莫知所由矣。
由此论之，谈而定理者眇矣。必也：聪能听序，思能造端，明能见机，辞能辩意，捷能摄失，守能待攻，攻能夺守，夺能易予。兼此八者，然后乃能通于天下之理，通于天下之理，则能通人矣。不能兼有八美，适有一能，则所达者偏，而所有异目矣。是故：
聪能听序，谓之名物之材。
思能造端，谓之构架之材。
明能见机，谓之达识之材。
辞能辩意，谓之赡给之材。
捷能摄失，谓之权捷之材。
守能待攻，谓之持论之材。
攻能夺守，谓之推彻之材。
夺能易予，谓之贸说之材。
通材之人，既兼此八材，行之以道，与通人言，则同解而心喻；与众人之言，则察色而顺性。虽明包众理，不以尚人；聪叡资给，不以先人。善言出己，理足则止；鄙误在人，过而不迫。写人之所怀，扶人之所能。不以事类犯人之所婟，不以言例及己之所长。说直说变，无所畏恶。采虫声之善音，赞愚人之偶得。夺与有宜，去就不留。方其盛气，折谢不吝；方其胜难，胜而不矜；心平志谕，无士无莫，期于得道而已矣，是可与论经世而理物也。


夫中庸之德，其质无名。故咸而不碱，淡而不□（酉贵），质而不缦，文而不缋；能威能怀，能辨能讷；变化无方，以达为节。是以抗者过之，而拘者不逮。
夫拘抗违中，故善有所章，而理有所失。是故：厉直刚毅，材在矫正，失在激讦。柔顺安恕，每在宽容，失在少决。雄悍杰健，任在胆烈，失在多忌。精良畏慎，善在恭谨，失在多疑。彊楷坚劲，用在桢干，失在专固。论辨理绎，能在释结，失在流宕。普博周给，弘在覆裕，失在溷浊。清介廉洁，节在俭固，失在拘扃。休动磊落，业在攀跻，失在疏越。沉静机密，精在玄微，失在迟缓。朴露径尽，质在中诚，失在不微。多智韬情，权在谲略，失在依违。
及其进德之日，不止揆中庸，以戒其材之拘抗；而指人之所短，以益其失；犹晋楚带剑，递相诡反也。是故：
彊毅之人，狠刚不和，不戒其彊之搪突，而以顺为挠，厉其抗；是故，可以立法，难与入微。
柔顺之人，缓心宽断，不戒其事之不摄，而以抗为刿，安其舒；是故，可与循常，难与权疑。
雄悍之人，气奋勇决，不戒其勇之毁跌，而以顺为恇，竭其势；是故，可与涉难，难与居约。
惧慎之人，畏患多忌，不戒其懦于为义，而以勇为狎，增其疑；是故，可与保全，难与立节。
凌楷之人，秉意劲特，不戒其情之固护，而以辨为伪，彊其专；是故，可以持正，难与附众。
辨博之人，论理赡给，不戒其辞之泛滥，而以楷为系，遂其流；是故，可与泛序，难与立约。
弘普之人，意爱周洽，不戒其交之溷杂，而以介为狷，广其浊；是故，可以抚众，难与厉俗。
狷介之人，砭清激浊，不戒其道之隘狭，而以普为秽，益其拘；是故，可与守节，难以变通。
休动之人，志慕超越，不戒其意之大猥，而以静为滞，果其锐；是故，可以进趋，难与持后。
沉静之人，道思回复，不戒其静之迟后，而以动为疏，美其懦；是故，可与深虑，难与捷速。
朴露之人，中疑实□，不戒其实之野直，而以谲为诞，露其诚；是故，可与立信，难与消息。（□＝石陷去阜）
韬谲之人，原度取容，不戒其术之离正，而以尽为愚，贵其虚；是故，可与赞善，难与矫违。
夫学所以成材也，疏所以推情也；偏材之性，不可移转矣。虽教之以学，材成而随之以失；虽训之以恕，推情各从其心。信者逆信，诈者逆诈；故学不道，恕不周物；此偏材之益失也。


盖知人之效有二难：有难知之难，有知之无由得效之难。
何谓难知之难？人物精微，能神而明，其道甚难，固难知之难也。是以众人之察，不能尽备；故各自立度，以相观采：或相其形容，或候其动作，或揆其终始，或揆其拟象，或推其细微，或恐其过误，或循其所言，或稽其行事。八者游杂，故其得者少，所失者多。是故必有草创信形之误，又有居止变化之谬；故其接遇观人也，随行信名，失其中情。
故浅美扬露，则以为有异。
深明沉漠，则以为空虚。
分别妙理，则以为离娄。
口传甲乙，则以为义理。
好说是非，则以为臧否。
讲目成名，则以为人物。
平道政事，则以为国体。
犹听有声之类，名随其音。夫名非实，用之不效，故曰：名犹口进，而实从事退。中情之人，名不副实，用之有效；故名由众退，而实从事章。此草创之常失也。故必待居止，然后识之。
故居视其所安，达视其所举，富视其所与，穷视其所为，贫视其所取。
然后乃能知贤否。此又已试，非始相也。所以知质未足以知其略，且天下之人，不可得皆与游处。或志趣变易，随物而化：或未至而悬欲，或已至而易顾，或穷约而力行，或得志而从欲；此又居止之所失也。由是论之，能两得其要，是难知之难。
何谓无由得效之难？上材已莫知，或所识在幼贱之中，未达而丧；或所识者，未拔而先没；或曲高和寡，唱不见赞；或身卑力微，言不见亮；或器非时好，不见信贵；或不在其位，无由得拔；或在其位，以有所屈迫。是以良材识真，万不一遇也；须识真在位识，百不一有也；以位势值可荐致之士，十不一合也。或明足识真，有所妨夺，不欲贡荐；或好贡荐，而不能识真。是故，知与不知，相与分乱于总猥之中；实知者患于不得达效，不知者亦自以为未识。所谓无由得效之难也。


宝元初，元昊创立文法，故名吾祖，慢书始闻，朝廷为之忿然。张邓公为相，即议绝和问罪，时西边弛备已久，人不知兵，识者以为忧。吴春卿时为谏官，上言夷狄不识礼义，宜且勿与较，许其所求，彼将无词举动，然后阴勑边臣密修战备，使年岁间战守之计立，则元昊虽欲妄作，不能为深害矣。奏入，邓公笑曰： 人言吴舍人心风，果然。 既而和事一绝，元昊入寇，所至如入无人之境。后数年，力尽求和，岁增赂遗，仍改名 兀卒 ，朝廷竟不问。世乃以春卿之言为然。
元昊既叛，陕西四路置帅。夏英公竦为总帅，居长安，不临边，精兵勇将留寘麾下，四路战守出入皆取决焉，既远不及事，而四路负败，罚终不及总帅。知制诰张公安道为谏官，言： 自古元帅无不身对敌，虽齐桓、晋文霸主，亦亲履行阵。至于将佐有败，元帅必任其责，诸葛亮为大将军，马谡之败，降右将军，此古今通义也。今夏竦端坐长安，未尝临敌，诸路失律，一皆不问，有总帅之名，而无总帅之实。乞据四路败事，加以责罚而罢总帅，使四路帅臣，自任战守之计，有事干它路者，递相关报，随宜救应，于事为便。 朝廷从之。英公降知别州，而四路各任其事，盖始于此。
元昊久叛，边兵屡屈，秦人困弊，而诸将耻于无功，莫敢言和戎者。虽夏人每入輙胜，而国小民贫，疾于点集，卤获之利不补所耗，而岁赐和市之利皆绝，一绢之直八九千钱，上下亦厌兵矣，而元昊悖慢已甚，亦难于款塞。张安道为谏官，乞因郊霈，许诸帅纳其自新之请，以安西界生灵，其言甚美。仁宗览之大喜，退见许公政府，公亦喜曰： 舍人有此言，社稷之福也。 是岁，勅书即行之。自是边臣乃敢受元昊降款，戎夏皆获息肩。仁宗以至仁御物，而许公审于安危之计，不狥虚名，不贪小利，故谠言正论，闻则能用，虽遭元昊之变，而不失太平之业，有以也夫！
贾昌朝始作国子监直讲，孙奭判监。昌朝尝候奭，奭不出，使人以《唐．路随、韦处厚传》示之，曰： 读讫乃相见。 既见，奭曰： 知此意否？足下异日以儒术作相，正如此二人。 世谓奭能知人。然其名位则类矣，而邪正则未也。若止论贵贱，此但相师所能耳！
庆历中，契丹使刘六符求和亲，贾昌朝馆伴，未有以拒之。先是，宗真之弟号大弟者用事，横于虏中，因信使尝通书币。仁宗使昌朝谓六符，欲因今使答之。六符辞曰： 此于太后甚善，然于本朝不便。 昌朝因曰： 即如此，欲以太子宗真之子。求和亲，皇帝岂安心乎？ 六符不能答，自是和亲之议颇息。
元昊未顺，契丹要求无厌，范文正公以为忧，乞城京城以备狄。众惑其说，惟吕许公以为非，曰： 虽有契丹之虞，设备当在河北，柰何遽城京城以示弱乎？使虏深入而独固一城，天下扰矣。 乃议建北都，因修其城池，增置守备，识者韪之。
刘从德妻遂国夫人者，王蒙正女也。宝元中，出入内庭，或云得幸于上，外人无不知者。以此获罪，夺封，罢朝谒。久之，复得入。张公安道为谏官，虽以数论列，皆留中焉。富郑公时知制诰，制下复遂国封，郑公缴还词头，封命遂寝。唐制，惟给事中得封还诏书，中书舍人缴词头盖自郑公始。安道见吕许公，犹以非旧典，不乐。二公之不相喜，凡皆此类也。
庆历中，劫盗张海横行数路，将过高邮。知军晁仲约度不能御，谕军中富民出金帛，市牛酒，使人迎劳，且厚遗之。海悦径去，不为暴。事闻，朝廷大怒。时范文正公在政府，富郑公在枢府，郑公议欲诛仲约以正法，范公欲宥之，争于上前。富公曰： 盗贼公行，守臣不能战，不能守，而使民醵钱遗之，法所当诛也；不诛，郡县无复肯守者矣。闻高邮之民疾之，欲食其肉，不可释也。 范公曰： 郡县兵械足以战守，遇贼不御，而又赂之，此法所当诛也。今高邮无兵与械，虽仲约之义当勉力战守，然事有可恕，戮之恐非法意也。小民之情，得醵出财物，而免于杀掠，理必喜之，而云欲食其肉，传者过也。 仁宗释然从之，仲约由此免死。既而富公愠曰： 方今患法不举，方欲举法，而多方沮之，何以整众？ 范公密告之曰： 祖宗以来，未尝轻杀臣下，此盛德事，奈何欲轻坏之？且吾与公在此，同僚之间，同心者有几？虽上意亦未知所定也，而轻导人主以诛戮臣下，它日手滑，虽吾辈亦未敢自保也。 富公终不以为然。及二公迹不自安，范公出按陕西，富公出按河北，范公因自乞守边。富公自河北还，及国门，不许入，未测朝廷意，比夜徬徨不能寐，遶床叹曰： 范六丈，圣人也！
京城举人张彦泽事温成皇后母，私作告身，事败，陈升之鞫之。事连温成母及公卿家，升之不敢穷治。狱具，朝臣杜枢请录问，驳之。特旨不录问，杀彦泽，公议枉之。未几，张尧佐除枢密副使，御史中丞包拯言其不当，未决，留百官班争之。枢在班中，出班问曰： 枢密欲闻中丞所言何事而后敢留。 以实告之。枢曰： 以此留枢可也。 人益壮之。宋公序顷亦预彦泽事，疾枢奏，言小臣不合越职妄言，责监江宁酒税，未几而死。识者哀之。
宋公序为参知政事，仁宗眷之。许公当国，疾公序，阴欲倾之而不得其要。范希文在延安，擅焚元昊国书，而以私书复之。事闻朝廷，诸公议之，许公谬谓大不可，公序信之，亟于上前乞斩范公。许公徐救之。公序仓卒失措，相次以事罢去。范氏至今恨之。
富郑公、韩魏公同在中书，郑公母老矣，一日语及故事，宰相有起复视事者。魏公曰： 此非朝廷盛事。 已而郑公居母忧，朝廷屡起之。上章三辞，贴黄言： 臣在中书日，尝与韩琦言之，决不当起。 魏公曰： 吾但以实言之，不料以为怨。 自此二人稍稍有隙。
英宗皇帝，濮王十三子也，故本宫谓之十三使，母曰仙游县君任氏，或言幼时父兄不以为子弟数。仁宗晚年无子，遣内夫人至濮宫选择诸子，欲养之禁中。英宗初不预选，选者无一可。既晚，内夫人将登车矣，英宗匍匐屏间，见之惊曰： 独此儿可耳。 众皆笑。内夫人独异之，抱之登车，遂养于慈圣殿中。时宣仁皇后以慈圣外甥，亦为慈圣所养。稍长，将以进御。仁宗曰： 此后之近亲，待之宜异，十三长成，可以为妇。 慈圣从之，后卒成婚。英宗在藩邸，恭俭好学，礼下师友，甚得名誉。嘉佑末，仁宗不豫，大臣议选立宗室子。仁宗勉从众议，立为皇子。然左右近习多不乐者。帝忧惧，辞避者久之。及仁宗晏驾，帝即位，以忧得心疾。大臣议请慈圣垂帘。帝疾甚，时有不逊语，后不乐。大臣有不预立皇子者，阴进废立之计，惟宰相韩琦确然不变，参知政事欧阳修深助其议。尝奏事帘前，慈圣呜咽流涕，具道不逊状。琦曰： 此病故耳。病已，必不尔。子病，母可不容之乎？ 慈圣意不怿，曰： 皇亲辈皆笑太后欲于旧涡寻兔儿。 闻者惊惧，皆退数步立，独琦不动，曰： 太后不要胡思乱量。 少间，修乃进曰： 太后事仁宗数十年，仁圣之德，着于天下。妇人之性，鲜不妬忌者，温成之宠，太后处之裕如，何所不容，今母子之间而反不能忍耶？ 太后曰： 得诸君知此，善矣。 修曰： 此事何独臣等知之，中外莫不知也。 太后意稍和，修复进曰： 仁宗在位岁久，德泽在人，人所信服，故一日晏驾，天下禀承遗令，奉戴嗣君，无一人敢异同者。今太后一妇人，臣等五六措大耳，举足造事，非仁宗遗意，天下孰肯听从？ 太后默然久之而罢。后数日，独见英宗，帝曰： 太后待我无恩。 公曰： 自古圣帝明王不为少矣，然独称舜为大孝，岂其余尽不孝也？父母慈爱而子孝，此常事，不足道；唯父母不慈而子不失孝，乃可称耳。今但陛下事之未至耳，父母岂有不慈者？ 帝大悟，自是不复言太后短矣。熙宁中，欧公退居潁上，辙往见之，闲言及此，公曰： 古所谓社稷臣，韩公近之。昔上在潁邸，方人情疑贰，公招记室王陶，使之密劝王倾身奉事慈圣。王用其言，执家人礼，至亲奉几筵，进饮食。慈圣由是归心，而大计始定。
至和三年，仁宗始不豫，皇嗣未建，宰相文、富、韩三公方议所立，参知政事王公尧臣之弟正臣，尝为宗室说书官，知十三使之贤，即言之。诸公亦旧知之，乃定议草奏书即欲上，而上疾有瘳，即止，尧臣私收奏本。后二年，韩公当国，羣臣相继乞选立宗室子，乃定立十三使为皇子。及仁宗晏驾，皇子践阼，赏定策之功，以韩公为首。及元丰末，尧臣子同老上书缴进元奏。时诸公惟文公、富公在，皆归老于洛。会文公入助郊飨，神宗访之，公具奏所以，神宗悦焉。故一时诸公，例皆被赏。而韩氏诸子恶分其功，辨之不已，文公之罢平章重事，由此故也。然英宗之誉布于诸公，则始于尧臣；而其为皇子，嗣宝位，则韩公之力不可诬也。
韩魏公用郭逵签书枢密院事，众多不服。公谓人曰： 非不知逵望轻也，英宗欲置李端愿于西府，每曰西府当用一武人，吾知端愿倾邪，故以逵当之。 或曰： 不然。英宗欲用张安道，知不附己，猥曰西府久不用武臣矣，宜补复旧。上督其人，无以应，乃用逵耳。
治平中，韩魏公建议于陕西刺义勇。凡三丁刺一人，每人支买弓箭钱二贯文省，共得二十余万人，深山穷谷无得脱者。人情惊挠，而兵纪律疎略，终不可用，徒费官钱不赀，无人敢言其非者。司马君实时为谏官，极言不便，持劄子至中书堂。魏公曰： 兵贵先声后实，今谅祚势方桀骜，使闻陕西骤益二十万兵，岂不震慴？ 君实曰： 兵之用先声，为无其实也，独可以欺之于一日之间耳，少缓，则敌知其情，不可复用矣。今吾虽益二十万兵，然实不可用，不过十日，西人知其详，不复惧矣。 魏公不能答，复曰： 君但见庆历间，陕西乡兵初刺手背，后皆刺面充正兵，忧今复尔耳。今已降勑牓与民约，永不充军戍边矣。 君实曰： 朝廷屡失信，民闲皆忧此事，未敢以勑牓为信，虽光亦未免疑也。 魏公曰： 吾在此，君无忧此言之不信。 君实曰： 光终不敢奉信，但恐相公亦不能自信耳。 魏公怒曰： 君何相轻甚耶！ 君实曰： 相公长在此坐可也，万一均逸偃藩，它人在此，因相公见成之兵，遣之运粮戍边，反掌间事耳。 魏公默然，竟不为止。其后不十年，义勇运粮戍边，率以为常，一如君实之言。及君实作相，议改役法，事多不便，予兄子瞻与其事，持论甚劲，君实不能堪。子瞻徐曰： 昔亲见相公言，尝与韩魏公言义勇，无一言假借之者，今日作相而不容某一言，岂忘昔目事耶？ 君实虽止，实不喜也。未几，子瞻竟罢役局事。
台官蒋之奇以浮语弹奏欧阳公，英宗不听，之奇因拜伏地不起。上顾左右，问何故久不起。之奇仰曰： 此所谓伏蒲矣。 上明日以语大臣，京师传以为笑。
元佑中，蔡确坐弟硕事，谪知安州，作甑山公等诗，意有所讥切。谏官言之，未决。予兄子瞻方出守杭州，密奏言，若置确不问，则于皇帝孝治为未足；若不少加宽略，则于太皇太后宽政为少损。窃谓皇帝宜降诏推治之，太皇太后特加宽贷，确若稍知义理，当齰舌自杀。太皇大后深以为然。兄已出城，时遣中使赐茶药等。然文臣持确议不置，确遂南迁新州，时议者皆以为用法太深。然确顷自小臣擢用，每迁皆以鞫狱被赏，众以为善恶之报，不可诬也。孙和甫时在枢院，予偶见之，问及新州事，予以所闻答之。和甫曰： 固在西府亲见神宗晚年，以事无成功当宁太息，欲召司马君实用之。时王禹玉、蔡持正并在相位，相顾失色。禹玉不知所出，持正密议，欲于西边深入，掠虏巢穴，以为此议若行，必不复召君实；虽召，将不至。自是，西师入讨，夷夏被害，死者无算，新州之命，则此报也。 盖自西边用兵，神宗常持浅攻之议，虽一胜一负，犹不至大有杀伤。至于西边将帅，习知兵事，亦无肯言深入者。非禹玉、持正不历外任，不习边事，无敢开此议者。新州之祸，实出于此。
曹玮之守秦州也，州之西，立文盈关。关之所在，最为要害；关之左右，皆蕃俗也。玮以恩信结之，咸为之用，故秦州每岁出兵，以守文盈关而已。秦州所守既寡，则州兵虽少而用足，粮草可以自给。自后帅臣守其旧规，不改增。文盈之西九十里，号张小哥族，亦名张遵。旧与邻族有怨，而本帐兵马衰耗，常乞纳土秦州，前后帅臣皆以难守不许。及范翔作陕漕，权知秦州，遂许之，发兵城其地，建于古渭州。城既立，知州刘渔与秦州商贾及居人二千余家皆在城中，翔亦亲至其地，犒设其族。蕃人相约出兵截杀渔、翔等，翔等微知其语，犒设之日，晚还文盈。次日兵起，求翔不得，遂于中路筑城，截杀商贾及修城兵民共五六十人。道路隔绝，贼兵居其间，粮道断绝，城中无食。朝廷使张昪知秦州，刘涣、郭恩领兵苦战，攻破中路贼城。朝廷犹不能弃古渭，但罢不为州，置寨主、监酒二人，每季轮一将兵守之，张氏世袭蕃巡检。然自文盈至古渭九十里，其间但通一路，路旁即是界濠。秦州每岁支移省税应付古渭，而秦阙食则以贵价籴之，自是秦州始困矣。张氏既与蕃族不和，雠秦之兵，日向秦州驻劄，当与同其患难，于张氏则便，而秦州实无所利也。近岁患古渭之孤危，乃命郭迳筑治平等寨以通秦、渭，招来蕃族，献寨中地置弓箭手，古渭孤绝之患则除，蕃族既尽，而所招弓箭手皆浮浪之人，无益于事。秦州亲与李氏为邻，屯兵益分，粮草益少，与曹玮旧制绝异。有王安石郎中者，秦州白石人也，其言如此。予后见李师中待制问之，言与之同。师中在秦州，尝乞将约蕃部地土上所筑堡寨，付与蕃族守把，却于曹玮旧寨分屯重兵，以制蕃部。师中言：今寨栅既多，屯兵分散寡弱，反为蕃部所制，若但付与蕃部，却令边里寨栅兵力完强，则蕃部畏威为用，其利害甚明。然未及行，而师中谪去。安石又言：秦州曹玮旧城绝小，自韩魏公、文潞公作帅，各增筑一面，今城比旧加倍，而缓急难守也。
李允则守雄州，以知术显，世多能道之者。予从事北都，父老谓予曰： 允则自雄入奏过魏。魏守，寇莱公也，谓允则曰：『闻君在雄，筵会特盛，能为老夫作小会否？』允则曰：『方入奏，不敢留，还日当奉教。』及还，莱公宴之，幄帟、器皿、饮食、妓乐，百物华侈，意将压之。既罢，谓允则曰：『君许我作会，来日可乎？』允则唯唯。公顾谓左右：『妓乐如今日，毋设百戏，幄帟、床榻留以假之。』允则曰：『妓乐、百戏皆如今日，其他随行略可具也。』明日，视其幄帟皆蜀锦绣，床榻皆吴、越漆作，百物称是，公已愕然矣。及百戏入，允则曰：『恐外尚有杂伎。』使召之。则京师精伎，至者百数十人。公视之大惊，使人伺之，则床榻脱卸，毡裹驰载，杂伎变服为商贾以入。明日荐之于朝，极称其才。雄之僚史尤之，曰：『莱公尚气，奈何以此胜之？』允则曰：『吾非夸之，示之以行军出没之巧耳。』 予后从事齐州，允则之孙昭敍为兵马都监，试问其遗事，昭敍曰： 雄州谍者常告，虏中要官间遣人至京师造茶笼燎炉。允则亦使倍与直作之，纤巧无毫发之异，且先期至，则携至搉场，使茶酒卒多口夸说其巧，令蕃商遍观之。如是者三四日，知蕃官所作已过，乃收之不复出。虏中相传，谓允则赂之，恐有奸变，蕃官无以自明，乃被杀。
庆历中，閤门使张亢知高阳关，契丹方遣信使侥求诸事，沿边皆惊。亢每遣谍者，厚以金帛，无所吝惜。闲处便坐，有弟子行首入，曰： 愿屏人白事。 亢慢骂久之。其人曰： 所白机事也。 不肯去。亢为屏人，乃曰： 閤使钱如粪土，何故？ 亢曰： 何与汝事？ 曰： 閤使所与非其人也，如我乃可与耳。 亢复骂久之。曰： 我非与閤使剧，我一外甥女，予自少教歌舞，甚妙丽，为虏骑掠去，今幸于虏主，日夜居帐中，将相皆事之。今遣人有所市，閤使善结之，虏中情伪如指掌也。 亢曰： 所市何物？ 曰： 某大王纳女壻，须紫竹鞭，閤使所执可与也。其余所市物非一。 亢皆从之。自是虏中动静必告。时边城多警，每一挂塔，所费甚厚，惟高阳独否。
富公知青州，岁穣而河朔大饥，民东流。公以为从来拯饥，多聚之州县，人既猥多，仓廪不能供，散以粥饭，欺弊百端，由此人多饥死，死气薰蒸，疫疾随起，居人亦致病毙。是时方春，野有青莱，公出牓要路，令饥民散入村落，使富民不得固陂泽之利，而等级出米以待之。民重公令，米谷大积，分遣寄居闲官往主其事。问有健吏募民中有曾为吏胥、走隶者，皆倍给其食，令供簿书、给纳、守御之役。借民仓以贮，择地为场，掘沟为限。与流民约，三日一支，出纳之详，一如官府。公推其法于境内。吏胥所在，手书、酒炙之餽日至，人人忻戴，为之尽力。比麦熟，人给路粮遣归，饿死者无几，作丛冢葬之。其间强壮堪为禁卒者，募得数千人，刺 指挥 二字，奏乞拨充诸军。时中有与公不相能者，持之不报，人为公忧之。公连上章恳请，且待罪，乃得报。自是天下流民处多以青州为法。
侬智高自邕州败奔南诏，西南夷闻之，声言智高将借兵南诏以入蜀。时知成都程戡适罢去，转运使高良夫权知成都，得报大恐，移檄属郡，劝民迁入城郭，且令逐县添弓手。蜀人久不见兵革，惧甚，汹汹待乱。文潞公为长安帅，知两蜀无武备，即车载关中器甲入蜀，蜀人益惧。朝廷遣张安道出帅成都，于道中见所运关中器甲，即令所至纳下，仍罢所添弓手。蜀人闻之皆安，归田亩。公徐问智言入蜀之报，本雅州蕃牙郎号任判官者所为。遂呼至成都，诘其敢虚声动摇两蜀情状，将斩之以狥。任震恐伏罪，乞以举家数十口系雅州狱，身自入蕃，穷问智高诣实，通月不至，请举家为戮；公久之乃许。任如期至，得小云南书，言智高至南诏，复谋为乱，为南诏所杀；公乃释任而奏其事。初，邕州之捷，朝廷未知智高在亡，故未尽赏战功，至是，乃命加赏将吏。
参知政事钱若水，少时读书嵩山佛寺，有一童子，日来挠之，禁之不可。其师曰： 此田家子。此寺，其家所建也。昨为衙校，家破，死亡略尽，将死，以此子见属。吾怜其幼，不忍禁也。 若水曰： 然则试以经授之。 不数日，诵寺中所有经殆遍，遂去，不知所在。若水既贵，护宗室葬事，轝者若干人，将宿，常失其一，行则复在。怪而阅之，则昔之童子在焉。若水曰： 子乃在是耶！子实何人也？ 对曰： 世之如我者多矣，顾公不识耳。姑置我，我将食而复见。 置之，则走入众中，不复识。
庆历中，西羌方炽，天下骚动，仁宗忧之。余杭徐复者，高人也，博通数术。有旨召之，上亲临问焉。复曰： 今日气运，类唐德宗居奉天时。 上惊曰： 何至尔？ 复曰： 虽然，君德不同，陛下无深虑也。 上问所以。复曰： 德宗性忌刻，好功利，欲以兵伏天下，其德与凶运会，故奔走失国，仅乃能免。陛下恭俭仁恕，不难屈己容物，西羌之变，起于元昊，陛下不得已应之，虽兵连不解，而神人知非陛下本心，虽时与德宗同，而德与之异，运虽恶，无能为也，不久定矣。 上称善，欲官之，不愿，赐处士号，罢归。复少时学六壬，闻州一僧善发课，州有一衙校偶问之，僧曰： 大凶，法当死于市。 校曰： 吾幸无他事，安至此？ 僧曰： 君还家，夜漏将上，有一异姓亲叩门，坐未定，外有马相踶不解，取火视之，其一牝马也，有胎已堕，驹三足。若有此，君死无疑，不然，亦不死也。 其人归候之，皆如僧言，大惊，旦起问僧所以脱祸，僧曰： 吾无禳除法，惟有远行可以少解。 用其言，乞归农，州将怜而许之。遂为远行计，既登舟，适有事，当略还家，将登岸，与一人相遇，排之堕水死。州知其故，以可愍，谳之，得减罪。复从僧学其术。僧曰： 吾术与君术无异，而所以推之者，则不可传也。 复曰： 姑告彼课日、时，我自推之。 僧曰： 尽子思虑所至，子所不及，吾无如之何也。 复推之累日，尽得僧所见，而不见驹所堕三足。僧曰： 子智止此，不可强也。 终不复告。
乖崖公张咏家在濮州，少时尚气节，喜饮酒。每游京师，寄封丘之逆旅，有一道人与之邻房，初不相识，而意相喜也，日会饮酒。及将去，复大饮至醉，张公曰： 与子倾盖于此，不知何人，异日何以相识？ 客曰： 吾隐者，何用姓名？ 固问之。曰： 我，神和子也。异日见子成都矣。 至甲午岁，成都乱，张公为成都守，始异其言。西行常以物色访之，然一时入蜀，终无所见。后修天庆观，以家财建一阁，榜曰望仙阁，每暇日辄出游焉，屏骑从门外，步而登阁，燕坐终日，冀有所遇。如此者二年，代者将至，复一登之，将绝意于此。日暮，出东庑下，得一小迳，入，得一小院。堂中四壁，多古人画像，扫尘视之，中有一道人，髣髴逆旅所见，题曰神和子。公怅然自失，所见正此也。按神和子，姓屈突，名无为，字无不为，五代时人，所着书亦以《神和子》为名。
张安道知成都，日以医官自随。重九，请出观药市，五更，市方合而雨作，入玉局观避之。至殿上，见一道人临阶而坐。往就之，相问劳已。道人曰： 张端明入蜀，今已再矣。 医曰： 始一至蜀耳。 曰： 子不知也。凡人元气重十六两，渐老而耗，张公所耗过半矣。吾与之夙相好，今见子，非偶然也。 解衣裾出药两圆，曰： 一圆可补一两气。 医曰： 张公虽好道，然性重慎，恐未信也。 道人曰： 所以二圆，正为尔也。取一圆并水银一两纳铫中，以盏盖之，烧之良久，札札有声，揭盏，以松脂末投之，当有异。三投而药成，当如此非凡药也。 医径归白公，试之如其言。每投松脂，焰起先所坐小亭。至三投，焰如金色。倾出，则紫金也。乃服其一圆。而使医遍游成都，冀复遇焉。后见之孔明庙前，复得一圆药，然服之亦无他异。


周高祖柴后，魏成安人，父曰柴三礼，本后唐庄宗之嫔御也。庄宗没，明宗遣归其家，行至河上，父母迓之。会大风雨，止于逆旅。数日，有一丈夫冒雨走过其门，衣弊破裂，不能自庇。后见之，惊曰： 此何人耶？ 逆旅主人曰： 此马铺卒吏郭雀儿者也。 后召与语，异之，谓父母曰： 此贵人，我当嫁之。 父母恚曰： 汝帝左右人，归当嫁节度使，奈何嫁此乞人？ 后曰： 我久在官中，颇识贵人，此人贵不可言，不可失也。橐中装分半与父母，我取其半。 父母知不可夺，遂成婚于逆旅中。所谓郭雀儿，则周祖也。后每资以金帛，使事汉祖，卒为汉佐命。后父柴三礼既老，夜寐辄不觉，昼起常寡言笑。其家问之，不答。其妻醉之以酒，乃曰： 昨见郭雀儿已作天子。 初，周祖兵征淮南，过宋州，宋州使人劳之于葛驿。先有一男子、一女子，不知所从来，转客于市，佣力以食。父老怜其愿也，醵酒食、衣服，使相配为夫妇。及周祖至，市人聚观，女子于众中呼曰： 此吾父也。 市人驱之去。周祖闻之，使前问之，信其女也。相持而泣，将携之以行。女曰： 我已嫁人矣。 复呼其夫视之，曰： 此亦贵人也。 乃俱挈之军中，奏补供奉官，即张永德也。及周祖入汴，汉末帝以兵围其第，今皇建院是也，尽诛其家。惟永德与其妻在河阳为监押，末帝亦命河阳诛之。河阳守呼永德，以勑视之。永德曰： 丈人为德不成，死未晚也。 河阳守见其神色不少变，以为然，虽执之于狱，所以餽之甚厚。亲问之曰： 君视丈人事得成否？ 永德曰： 殆必然。 以柴三体梦所见为验。未几而捷报至。周祖亲戚尽诛，惟永德夫妇，遂极富贵。
张永德事周世宗为殿前指挥使，性好道，道士多客其家。尝有一举子见之即病，几年乃愈。永德所以待之既厚，客欲辞去，永德曰： 吾待子不薄，何去之遽也？ 曰： 吾有小术，当一试之而去。 试之，其药能乾水银为黄金。永德大惊，欲学之。客曰： 君自有三十年富贵，此术不足学也。 永德留之，不可。曰： 后当见吾于淮上。 及周世宗用兵寿春，永德从之。素善射，间出射于野，观者如堵，见一僧，则昔之举子也。与之归，宿帐中。夜半，屏人问所以保三十年富贵者。曰： 若见二属猪人，善事之，则富贵可保也。 旦辞去。艺祖方以力战有功，虽功名日盛，而出于侧微，鞍马服用未有以自给，永德稍以家资奉之。艺祖既天姿英特，问其年，复亥生也。永德大喜，倾身事之，凡用物皆有副，须辄以献，艺祖深德之，而不知其故也。其后太宗当娶符氏后，谋于艺祖曰： 符氏大家，而吾家方贫，无以为聘，奈何？ 艺祖曰： 张太尉与吾善，弟往以情告之。 太宗持书往，永德延之卧内。太宗姿表尤异，问其年，亦亥生也。永德惊喜，倾家助之。太祖既登极，以邓州节钺授永德，许之终身。尝有人告永德谋反，艺祖曰： 张道人非反者。 即械而送之永德。曰： 尔敢告吾反，胆甚大。 破械，杖而遣之，艺祖闻之喜。及太宗嗣位，宠之不替，遂终于邓。
周显德中，以太祖在殿前点检，功业日隆，而谦下愈甚，老将大校多归心者，虽宰相王溥亦阴效诚款。今淮南都园，则溥所献也。惟范质忠于周室，初无所附。及世宗晏驾，北边奏契丹入寇。太祖以兵出拒之，行至陈桥，军变，既入城，韩通以亲卫战于阙下，败死。太祖登正阳门望城中，诸军未有归者，乃脱甲诣政事堂。时早朝未退而闻乱。质下殿执溥手曰： 仓猝遣将，吾侪之罪也。 爪入溥手，几血出。溥无语。既入见太祖，质曰： 先帝养太尉如子，今身未冷，奈何如此？ 太宗性仁厚，流涕被面。然质知事不可遏，曰： 事已尔，无太仓卒，自古帝王有禅让之礼，今可行也。 因具陈之，且曰： 太尉既以礼受禅，则事太后当如母，养少主当如子，慎勿负先帝旧恩。 太祖挥涕许诺，然后率百官成礼。由此太祖深敬重质，仍以为相者累年。终质之世，太后、少主皆无恙。故太祖、太宗每言贤相，必以质为首。
楚王元佐，太宗之长子，将立为嗣，坚辞不肯，欲立太祖之子，由此遂废。故当时以为狂，而实非狂也。
景德中，契丹南牧。真宗用寇莱公计，亲御六军渡河，兵始交而毙其贵将。契丹有求和意，朝廷知之，使供奉官曹利用使于兵间。利用见虏母于军中与蕃将韩德让偶在駞车上，坐利用车下，馈之食，共议和事。利用许之岁遗银绢三十万疋两。利用之行也，面请所遗虏者，上曰： 必不得已，虽百万亦可。 及还，上在帷宫，方进食，未之见，使内侍问所遗。利用曰： 此机事，当面奏。 上复使问之，曰： 姑言其略。 利用终不肯言，而以三指加颊。内侍入白：三指加颊，岂非三百万乎？上失声曰： 太多！ 既而曰： 姑了事亦可耳。 帷宫浅薄，利于具闻其语。既对，上亟问之，利于再三称罪，曰： 臣许之银绢过多。 上曰： 几何？ 曰： 三十万。 上不觉喜甚。由此利用被赏尤厚。然当时朝论皆以三十万为过厚，惟宰相毕士安曰： 不如此，虏所愿不满，和事恐不能久。 众未以为然也。然自景德至今将百年，自古汉蕃和好所未常有，毕公之言得之矣。
契丹既受盟而归，寇公每有自矜之色，虽上，亦以自得也。王钦若深患之，一日，从容言于上曰： 此《春秋》城下之盟也，诸侯犹且耻之，而陛下以为功，臣窃不取。 真宗愀然不乐，曰： 为之奈何？ 钦若度上厌兵，即谬曰： 陛下以兵取幽、燕，乃可刷耻。 上曰： 河朔生灵始免兵革之旤，吾安能为此？可思其次。 钦若曰： 惟有封禅泰山，可以镇服海内，夸示夷狄。然自古封禅，当得天瑞希世绝伦之事，然后可为也。 既而又曰： 天瑞安可必得，前代盖有以人力为之者，惟人主深信而崇奉之，以明示天下，则与天瑞无异矣。 上久之乃可。然王旦方为相，上心惮之，曰： 王旦得无不可乎？ 钦若曰： 臣得以圣意喻旦，宜无不可。 乘间为旦言之，旦黾勉而从。然上意犹未决，莫适与筹之者。它日，晚幸秘阁，惟杜镐方直宿。上骤问之曰： 古所谓河出图，洛出书，果如何事耶？ 镐老儒，不测上旨，谩应曰： 此圣人以神道设教耳。 其意适与上意会，上由此意决。遂召王旦饮酒于内中，欢甚，赐以樽酒，曰： 此酒极佳，归与妻孥共之。 既归发之，乃珠子也。由是天书、封禅等事，旦不复异议。时王旦为相，材有过人者，然至此不能力争，议者少之。盖旦为人类冯道，皆伟然宰相器也。道不幸生于乱世，生死之际不能自立；旦事真宗，言听谏从，安于势位，亦不能以正自终，与道何异。
祥符末，每有大礼，辄奉天书以行，旦为天书使，常悒悒不乐。上之初即位，李沆为相，旦参知政事，沆取四方水旱盗贼奏之。旦以为细事，不足烦上听。沆曰： 人主少年，当使知四方艰难，不然，血气方刚，若不留意声色犬马，则土木、甲兵、祷祠之事作矣。吾老不及见此，此参政他日之忧也。 及旦亲见王钦若、丁谓等所为，谏则业已同之，欲去则上遇之厚，不忍去，乃叹曰： 李文靖真圣人也。 既寝疾，欲削发披缁以殓。素善杨大年，死后诸子欲从之，大年以为不可，乃止。虽以富贵终身，而实不得志也。
真宗初即位，李沆为相。帝雅敬沆，尝问治道所宜先，沆曰： 不用浮薄新进喜事之人，此最为先。 帝问其人。曰： 如梅询、曾致尧等是矣。 帝深以为然。故终帝之世，数人者皆不进用。是时梅、曾皆以才名自负，尝遣致尧副温仲舒安抚陕西，致尧于閤门疏论仲舒，言不足与共事，轻锐之党无不称快。然沆在中书不喜也，因用它人副仲舒，而罢致尧。故自真宗之世至仁宗初年，多得重厚之士，由沆力也。
真宗临御岁久，中外无虞，与羣臣燕语，或劝以声妓自娱。王文正公性俭约，初无姬侍。其家以二直省官治钱，上使内东门司呼二人者，责限为相公买妾，仍赐银三千两。二人归以告公，公不乐，然难逆上旨，遂听之。盖公自是始衰，数岁而捐馆。初，沈伦家破，其子孙鬻银器，皆钱塘钱氏昔以遗中朝将相者，花篮火筒之类，非家人所有。直省官与沈氏议，止以银易之，具言于公，公嚬蹙曰： 吾家安用此？ 其后姬妾既具，乃呼二人问： 昔沈氏什器尚在可求否？ 二人谢曰： 向私以银易之，今见在也。 公喜，用之如素有。声色之移人如此！张公安道守金陵，二直省官有一人自南方替还，具为公道此。
祥符末，王沂公知制诰，朝望日重。一日，至中书，见王文正公。公问： 君识吕夷简否？ 沂公曰： 不识也。 退而访之。吕公时为太常博士，通判滨州，人多称其才者。它日复见文正，复问如初。沂公曰： 公前及此人，退而访之。 具所闻以告。文正曰： 此人异日与舍人对秉钧轴。 沂公曰： 公何以知之？ 曰： 余亦不识，但以其奏请得之。 沂公曰： 奏请何事？ 曰： 如不税农器等数事。 时沂公自待亦不浅，闻文正之言，不信也，姑应之曰： 诺。 既而许公自滨罢，擢提点两浙刑狱，未几置之侍从。及丁晋公败，沂公引为执政，卒与公并相。沂公从容道文正语，二公皆嗟叹，以为非所及。其后张公安道得其事于许公，故于《许公神道碑》略敍一二。
真宗晚年得风疾，自疑不起，尝枕宦者周怀政股，与之谋，欲命太子监国。怀政，东宫官也。出与寇准谋之。遂议立太子，废刘氏，黜丁谓等，使杨亿草具诏书。亿私语其妻弟张演曰： 数日之后，事当一新。 稍泄，丁谓夜乘妇人车与曹利用谋之，诛怀政，黜准，召亿至中书。亿惧，便液俱下，面无人色。谓素重亿，无意害之，徐曰： 谓当改官，烦公为作一好麻耳。 亿乃少安。准初为此谋，欲遗使四方，宣示风指，诛异己者，使杨亿为诏书，遣其壻王曙出使。曙知其不可，力止之，意其必有祸败，藏其诏书草，使其妻缝置夹衣中。及刘后既没，朝廷方欲理准旧勋，曙出其书，文字磨灭，殆不可复识，由此赠亿礼部尚书，諡曰文。李淑为之辞，其略曰： 自昔天僖之末，政渐宫闱，能协元臣，议尊储极。 盖准为人忠亮自信，固无异心，然使之得志，必有恣横失众之事，未必不为国之祸也。
杨文公晚年居阳翟，素厚杨玮。玮尝辞赴举，求赀粮而行，公命以千钱予之。玮本责办于公，既得此，殊非本意，然亦不动。公熟视之，良久，亦无它。玮辞去，公命乘驴于阶。玮不肯，公拊其背曰： 子他日不可，今日可矣。子异日必为吾此官。 既而以钱百千贷之。玮遂及第，名位率与文公等。
真宗既疾，甚殆，不复知事。李迪、丁谓同作相。内臣雷允恭者，嬖臣也。自刘后以下，皆畏事之。谓之进用，皆允恭之力。尝传宣中书，欲以林特为枢密副使，迪不可，曰： 除两府须面奉圣旨。 翌日，争之上前，声色俱厉。谓辞屈，俛首鞠躬而已。谓既退，迪独留，纳劄子。上皆不能省记，而二相皆以郡罢。允恭传宣谓家，以中书阙人，权留谓发遣。谓由此入直中书，见同列，召堂吏喻之，索文书阅之。来日与诸公同奏事，上亦无语。众退，独留。及出，道过学士院，问院吏今日学士谁直。曰： 刘学士筠。 谓呼筠出，口传圣旨，令谓复相，可草麻。筠曰： 命相必面得旨，今日必有宣召，麻乃可为也。 谓无如之何。它日再奏事，复少留，退过学士院，复问谁直。曰： 钱学士惟演。 谓复以圣旨语之，惟演即从。谓既复相，乃逐李公及其党，正人为之一空。将草李公责词，时宋宣献知制诰当直，请其罪名，谓曰： 《春秋》无将，汉法不道，皆其事也。 宋不得已从之。词既成，谓犹嫌其不切，多所改定，其言上前争议曰 罹此震惊，遂至沉顿 ，谓所定也。及谓贬朱崖，宋犹掌词命，即为之词曰： 无将之戒，深着于鲁经；不道之诛，难逃于汉法。 天下快之。
丁谓既逐李公于衡州，遣中使齎诏赐之，不道所以。李闻之欲自裁，其子柬之救之得免。谓因大行贬窜王钦若、丁度等，皆投之远方。时王沂公参知政事，不平之，曰： 责太重矣。 谓熟视久之，曰： 居停主人恐亦未免也。 沂公踧然而惧，因密谋去之。
内侍雷允恭既有力于谓，谓深德之。及山陵事起，宦官多缘伏出在外，允恭独留不遣，自请于太后，太后终不许。允恭泣曰： 臣遭遇先帝，不在人后，而独不得効力于陵上，敢请罪。 太后曰： 吾不于汝惜差遣，顾汝少而宠幸，不历外任，今官品已高，近下差遣难以与汝，若近上名目，因汝不知条法，妄有举动，适为汝累矣。 允恭泣告不已，乃以为都监。允恭驰至陵下，司天邢中和为允恭言：今山陵上百步，法宜子孙，类汝州秦王坟。允恭曰： 如此何故不就？ 中和曰： 恐下有石若水耳。 允恭曰： 先帝独有上，无它子，果如秦王坟，何故不用？ 中和曰： 山陵事重，踏勘覆按，动经日月，恐不及七月之期耳。 中和曰： 第移就上穴，我走马入见太后言之，安有不从？ 允恭素贵横，人莫敢违，即改穿上穴。及允恭入白太后，太后曰： 此大事，何轻易如此？ 允恭曰： 使先帝多子孙，何惜不可？ 太后意不然之，曰： 出与山陵使议可否。 允恭见谓，具道所以，谓亦知其非，而重违允恭，无所可否，唯唯而已。允恭不得谓决语，入奏太后曰： 山陵使亦无异议矣。 既而上穴果有石，石尽水出。沂公具得其事，以为擅易陵地，意有不善，欲奏之而不得间，谓同列曰： 曾无子，欲令弟子过房，来日奏事毕，略留奏之。 谓不以为疑。太后闻之，大惊，即命差官按劾其事，而谓不知也。比知，于廉前诉之，移时，有内侍卷帘曰： 相公谁与语？驾起久矣。 谓知太后意不可回，以笏叩头而退。谓既得罪，山陵竟就下穴。盖谓所坐欲庇允恭，不忍破其妄作耳。然其邪谋深远，得位岁久，心不可测，虽沂公以计倾之，而公议不以为非。内臣张怀忠者，刘后阁下亲信人也，庆历中监书库，为张安道说此事。
章献垂箔，有方仲弓者，上书乞依武氏故事立刘氏庙，章献览其疏，曰： 吾不作此负祖宗事。 裂而掷之于地。仁宗在侧，曰： 此亦出于忠孝，宜有以旌之。 乃以为开封司录。及章献崩，黜为汀州司马。程琳亦尝有此请，而人莫知之也。仁宗一日在迩英谓讲官曰： 程琳心行不忠，在章献朝尝请立刘氏庙，且献七庙图。 时王洙侍读闻之。仁宗性宽厚，琳竟至宰相，盖无宿怒也。
王沂公为相，兼玉清昭应宫使，宫焚而罢，吕许公当国。是时太后临朝，仁宗尚幼，公能以智辑睦二宫，无纤毫之隙。及许公薨，仁宗方视朝，恸哭久之，顾左右大臣曰： 吕夷简死，谁复能办大事者！ 及举哀，哭之甚恸。遂以祭奠器皿尽赐其家。张公安道时摄太常卿，亲见其事。其后奉勑撰《许公神道碑》，其家欲言和协二宫事，安道于上前质其虚实，上不喜，曰： 吾不能复记此事。 良久乃曰： 明肃章献尝自言梦周王佑真宗子，早夭。来告，将脱生荆王宫中。时允初始生，允初，荆王少子，所谓五相公者。太后欲取入宫养之，吕夷简争之，乃止。 上所言如此，则许公信有力矣。
章献皇后崩，吕公以后遗令，册杨太妃为皇太后，且复垂帘。士大夫多不悦。御史中丞蔡齐将留百官班争之，乃止。许公叹曰： 蔡中丞不知吾心，吾岂乐为此哉！仁宗方年少，禁中事莫主张者。 其后盛美人等恣横争宠，无如之何，许公之意或在是矣。然人主既壮，而母后听政，自非国家令典。虽或能整齐禁中，而垂帘之后，外家用事，亦何所不至？古今母后临朝，如宣仁宗专奉帝室，不为私计，盖未有也。
章献既没，或疑章懿之丧。仁皇遣李用和发其葬视之，容貌如生。使者驰入奏，仁皇于章献神御前，焚香泣告曰： 自今大孃孃平生分明矣。 仁宗谓刘氏大孃孃，谓杨氏小孃孃。
章懿之崩，李淑护葬，晏殊撰志文，只言生女一人，早卒无子。仁宗恨之，及亲政，内出志文，以示宰相曰： 先后诞育朕躬，殊为侍从，安得不知？乃言生一公主，又不育，此何意也？ 吕文靖曰： 殊固有罪，然宫省事秘，臣备位宰相，是时虽略知之而不得其详，殊之不审，理容有之。然方章献临御，若明言先后实生圣躬，事得安否？ 上默然良久，命出殊守金陵。明日，以为远，改守南郡。如许公保全大臣，真宰相也，其有后宜哉！及殊作相，八王疾革，上亲往问。王曰： 叔久不见官家，不知今谁作相？ 上曰： 晏殊也。 王曰： 此人名在图谶，胡为用之？ 上归阅图谶，得成败之语，并记志文事，欲重黜之。宋祁为学士，当草白麻，争之。乃降二官知潁州，词曰： 广营产以殖赀，多役兵而规利。 以它罪罪之。殊免深谴，祁之力也。
李文定与吕文靖同作相，李公直而疎，吕公巧而密。李公尝有所规画，吕公觉其非所能及，问人曰： 李门下谁为谋者？ 对曰： 李无它客，其子柬之，虑事过其父也。 吕公因谓李公： 公子柬之，才可用也，当授以事任。 李公谦不敢当。吕公曰： 进用才能，此自夷简事，公勿预知。 即奏除柬之两浙提刑，李公父子不悟也，皆喜受命。二公内既不协，李公于上前求去。上怪问其故。李奏曰： 老疾无堪夷简慢欺。 具奏所以。上召吕而质之。时燕王贵盛，尝为门生某求官，二公共议许之。既而吕公遂在告，李公书奏与之，久之忘其实，反谓吕独私燕邸。吕公以案牍奏上，李惭惧待罪，遂免去。其后王沂公久在外，意求复用。宋宣献为参知政事，甚善吕公，为沂公言曰： 孝先求复相，公能相容否？ 吕公许诺。宣献曰： 考先于公，事契不浅，果许，则宜善待之，不宜如复古也。 吕公笑然之。宣献曰： 公已位昭文，孝先至，于集贤处之可也。 吕公曰： 不然，吾虽少下之何害！ 遂奏言王曾有意复入，上许之。吕公复言愿以首相处之，上不可，许以亚相。乃使宣献问其可否，沂公无所择。既至，吕公专决，事不少让，二公又不协。王公复于上前求去，上问所以，对如李公去意。固问之，乃曰： 夷简政事多以贿成，臣不能尽记，王博文自陈州入知开封，所入三千缗。 上惊，复召吕公面诘之。吕公请付有司治之，乃以付御史中丞范讽。推治无之，王公乃请罪求去。盖吕公族子昌龄，以不获用为怨，时有言武臣王博古尝纳赂吕公者，昌龄误以博文告，王不审，遂奏之。上大怒，遂以王公知郓州，吕公亦以节钺知许州。参知政事宋宣献、蔡文忠亦皆罢去。李公、王公虽以疎短去位，然天下至今以正人许之。
章郇公虽闽人，然其为人厚重。少时有相工知人贵贱，公父以兄弟见之，相者曰： 中有一人大贵。 公就位，舍去不复问，公弟从之不已。父曰： 所谓贵者谁也？ 相者曰： 舍去者是也。 后以侍郎为参知政事，吕许公鄙其为人。宋宣献时以尚书为枢密副使，许公即以为参知政事，欲以逼公。公之亲友皆劝公自引去，公不听。久之，宣献卒，乃求避位。许公深愧之，言于仁宗，留公不遣。及许公薨，遂秉政。晏元献、杜祁公、范文正、富郑公更用事，公默默无所为。然数公既去，而公为相如故，卒以老辞位而退，盖亦有过人者。
张公安道尝为予言： 治道之要，罕有能知之者。老子曰：『道非明民，将以愚之。』国朝自真宗以前，朝廷尊严，天下私说不行，好奇喜事之人，不敢以事摇撼朝廷。故天下之士，知为诗赋以取科第，不知其它矣。谚曰：『水到鱼行。』既已官之，不患其不知政也。昔之名宰相，皆以此术驭下。王文正公为相，南省试《当仁不让于师赋》，时贾边、李迪皆有名场屋，及奏名，而边、迪不与。试官取其文观之，迪以落韵，边以师为众，与注疏异，特奏令就御试。王文正议：落韵失于不详审耳，若舍注疏而立异论，不可輙许，恐从今士子放荡，无所准的。遂取迪而黜边。当时朝论大率如此。仁宗初年，王沂公、吕许公犹持此论。自设六科以来，士之翘俊者，皆争论国政之长短。二公既罢，则轻锐之士稍稍得进，渐为奇论以撼朝廷，朝廷往往为之动摇。庙堂之浅深，既可得而知，而好名喜事之人盛矣。许公虽复作相，然不能守其旧格，意虽不喜，而亦从风靡矣。其始也，范讽、孔道辅、范仲淹三人，以才能为之称首。其后许公免相，晏元献为政，富郑公自西都留守入参知政事，深疾许公，乞多置谏官，以广主听。上方向之，而晏公深为之助，乃用欧阳修、余靖、蔡襄、孙沔等并为谏官。谏官之势，自此日横。郑公犹倾身下士以求誉，相帅成风。上以谦虚为贤，下以傲诞为高，于是私说遂胜，而朝廷轻矣。 然予以张公之论，得其一不得其二，徒见今世朝廷轻甚，故思曩日之重，然不知其敝也。大臣恣为非横，而下无由能动，其害亦不细也。使丁晋公之时，台谏言事必听，已如仁宗中年，其败已久矣！至于许公，非诸公并攻其短，其害亦必有甚者。盖朝廷之轻重则不在此。诚使正人在上，与物无私，而举动适当，下无以议之，而朝廷重矣，安在使下不得议哉？下情不上通，此亦人主之深患也。可则从之，否则违之，岂害于重哉！西汉之初，专任功臣侯者如绛、灌之流，不可谓不贤，至使贾谊、董仲舒皆老死不得用。事偏则害生，故曰张公得其一不得其二，由此言之也。
范文正公笃于忠亮，虽喜功名，而不为朋党。早岁排吕许公，勇于立事，其徒因之，矫厉过直，公亦不喜也。自越州还朝，出镇西事，恐许公不为之地，无以成功，乃为书自咎，解雠而去。其后以参知政事安抚陕西，许公既老居郑，相遇于途。文正身历中书，知事之难，惟有过悔之语，于是许公欣然相与语终日。许公问何为亟去朝廷，文正言欲经制西事耳。许公曰： 经制西事，莫如在朝廷之便。 文正为之愕然。故欧阳公为《文正神道碑》，言二公晚年欢然相得，由此故也。后生不知，皆咎欧阳公。予见张公言之，乃信。


人主之过，在已任臣矣，又必反与其所不任者备之，此其说必与其所任者为仇，而主反制于其所不任者。今所与备人者，且曩之所备也.人主不能明法而以制大臣之威，无道得小人之信矣。人主释法而以臣备臣，则相爱者比周而相誉，相憎者朋党而相非。非誉交争，则主惑乱矣。人臣者，非名誉请谒无以进取，非背法专制无以为威，非假于忠信无以不禁，三者，愍主坏法之资也。人主使人臣虽有智能，不得背法而专制；虽有贤行，不得逾功而先劳，虽有忠信，不得释法而不禁：此之谓明法。
人主有诱于事者，有壅于言者，二者不可不察也。人臣易言事者，少索资，以事诬主。主诱而不察，因而多之，则是臣反以事制主也。如是者谓之诱，诱于事者困于患。共进言少，其退费多，虽有功，其进言不信。不信者有罪，事有功者必赏，则群臣莫敢饰言以愍主。主道者，使人臣前言不复于后，复言不复于前，事虽有功，必伏其罪，谓之任下。
人臣为主设事而恐其非也，则先出说设言曰： 议是事者，妒事者也。 人主藏是言，不更听群臣；群臣畏是言，不敢议事。二势者用，则忠臣不听而誉臣独任。如是者谓之壅于言，壅于言者制于臣矣。主道者，使人臣必有言之责，又有不言之责。言无端末辩无所验者，此言之责也；以不言避责持重位者，此不言之责也。人主使人臣言者必知其端以责其实，不言者必问其取舍以为之责。则人臣莫敢妄言矣，又不敢默然矣，言、默则皆有责也。
人主欲为事，不通其端末，而以明其欲，有为之者，其为不得利，必以害反。知此者，任理去欲。举事有道，计其入多，其出少者，可为也。惑主不然，计其入，不计其出，出虽倍其入，不知其害，则是名得而实亡。如是者功小而害大矣。凡功者，其入多，其出少，乃可谓功。今大费无罪而少得为功，则人臣出大费而成小功，小功成而主亦有害。
不知治者，必曰： 无变古，毋易常。 变与不变，圣人不听，正治而已。则古之无变，常之毋易，在常古之可与不可。伊尹毋变殷，太公毋变周，则汤、武不王矣。管仲毋易齐，郭偃毋更晋，则桓、文不霸矣。凡人难变古者，惮易民之安也。夫不变古者，袭乱之迹；适民心者，恣奸之行也。民愚而不知乱，上懦而不能更，是治之失也。人主者，明能知治，严必行之，故虽拂于民，必立其治。说在商君之内外而铁殳，重盾而豫戒也。故郭偃之始治也，文公有官卒；管仲始治也，桓公有武车：戒民之备也。是以愚戆窳堕之民，苦小费而忘大利也，故夤虎受阿谤而振小变而失长便，故邹贾非载旅。狎习于乱而容于治，故郑人不能归。


十过：一曰行小忠，则大忠之贼也。二曰顾小利，则大利之残也。三曰行僻自用，无礼诸侯，则亡身之至也。四曰不务听治而好五音，则穷身之事也。五曰贪愎喜利，则灭国杀身之本也。六曰耽于女乐，不顾国政，则亡国之祸也。七曰离内远游而忽于谏士，则危身之道也。八曰过而不听于忠臣，而独行其意，则灭高名为人笑之始也。九曰内不量力，外恃诸侯，则削国之患也。十曰国小无礼，不用谏臣，则绝世之势也。
奚谓小忠？昔者楚共王与晋厉公战于鄢陵，楚师败，而共王伤其目。酣战之时，司马子反渴而求饮，竖谷阳操觞酒而进之。子反曰： 嘻！，退，酒也。 阳曰： 非酒也。 子反受而饮之。子反之为人也，嗜酒，而甘之，弗能绝于口，而醉。战既罢，共王欲战，令人召司马子反，司马子反辞以心疾。共王驾而自往，入其幄中，闻酒臭而还，曰： 今日之战，不谷亲伤。所恃者，司马也，而司马又醉如此，是亡楚国之社稷而不恤吾众也。不谷无复战矣。 于是还师而去，斩司马子反以为大戮。故竖阳之进酒，不以仇子反也，其心忠爱之而适足以杀之。故曰：行小忠，则大忠之贼也。
奚谓顾小利？昔者晋献公欲假道于虞以伐虢。荀息曰： 君其以垂棘之璧与屈产之乘，赂虞公，求假道焉，必假我道。 君曰： 垂棘之璧，吾先君之宝也；屈产之乘，寡人之骏马也。若受吾币不假之道，将奈何？ 荀息曰： 彼不假我道，必不敢受我。若受我，而假我道，则是宝犹取之内府而藏之外府也，马犹取之内厩而著之外厩也。君勿尤。 君曰： 诺。 乃使荀息以垂棘之璧与屈产之乘赂虞公而求假道焉。虞公贪利其璧与马而欲许之。宫之奇谏曰： 不可许。夫虞之有虢也，如车之有辅。辅依车，车亦依辅，虞、虢之势正是也。若假之道，则虢朝亡而虞夕从之矣。不可，愿勿许。 虞公弗听，逐假之道。荀息伐虢克之，还反处三年，与兵伐虞，又克之。荀息牵马操璧而报献公，献公说曰： 璧则犹是也。虽然，马齿亦益长矣。 故虞公之兵殆而地削者，何也？爱小利而不虑其害。故曰：顾小利，则大利之残也。
奚谓行僻？昔者楚灵王为申之会，宋太子后至，执而囚之；狎徐君；拘齐庆封。中射士谏曰： 合诸侯不可无礼，此存亡之机也。昔者桀为有戎之会而有纟昏叛之，纣为黎丘之蒐而戎狄叛之，由无礼也。君其图之。 君不听，遂行其其意。居未期年，灵王南游，群臣从而劫之。灵王饿而死乾溪之上。故曰：行僻自用，无礼诸侯，则亡身之至也。
奚谓好音？昔者卫灵公将之晋，至濮水之上，税车而放马，设舍以宿。夜分，而闻鼓新声者而说之。他人问左右，尽报弗闻。乃召师涓而告之，曰： 有鼓新声者，使人问左右，尽报弗闻。其状似鬼神，子为我听而写之。 师涓曰： 诺。因静坐抚琴而写之。师涓明日报曰： 臣得之矣，而未习也，请复一宿习之。 灵公曰： 诺。 因复留宿。明日而习之，遂去之晋。晋平公觞之于施夷之台。酒酣，灵公起 。公曰： 有新声，愿请以示。 平公曰： 善 。乃召师涓，令坐师旷之旁，援琴鼓之。未终，师旷抚止之，曰： 此亡国之声，不可遂也。 平公曰： 此道奚出？ 师旷曰： 此师延之所作，与纣为靡靡之也。及武王伐纣，师延东走，至于濮水而自投。故闻此声者，必于水之上。先闻此声者，其国必削，不可遂。 平公曰： 寡人所好者，音也，子其使遂之。 师涓鼓动究之。平公问师旷曰： 此所谓何声也？ 师旷曰： 此所谓清商也。 公曰： 清商固最悲乎？ 师旷曰： 不如清徵。 公曰： 清徵可得而闻乎？ 师旷曰： 不可。古之听清徵者，皆有德义之君也。今吾君德薄，不足以听。 平公曰： 寡人之所好者，音也，愿试听之。 师旷不得已，援琴而鼓。一奏之，有玄鹤二八，道南方来，集于郎门之垝；再奏之，而列。三奏之，延颈而鸣，舒翼而舞，音中宫商之声，声闻于天。平公大说，坐者皆喜。平公提觞而起为师旷寿，反坐而问曰： 音莫悲于清徵乎？ 师旷曰： 不如清角。 平公曰： 清角可得而闻乎？ 师旷曰： 不可。昔者黄帝合鬼神于泰山之上，驾象车而六蛟龙，毕方并鎋，蚩尤居前，风伯进扫，雨师洒道，虎狼在前，鬼神在后，腾蛇伏地，凤皇覆上，大合鬼神，作为清角。今吾君德薄，不足听之。听之，将恐有败。 平公曰： 寡人老矣，所好者音也，愿遂听之。 师旷不得已而鼓之。一奏之，有玄云从西北方起；再奏之，大风至，大雨随之，裂帷幕，破俎豆，隳廊瓦。坐者散走，平公恐惧伏于廊室之间。晋国大旱，赤地三年。平公之身遂癃病。故曰：不务听治，而好五音不已，则穷身之事也。
奚谓贪愎？昔者智伯瑶率赵、韩、魏而伐范、中行，灭之。反归，休兵数年。因令人请地于韩。韩康子欲勿与，段规谏曰： 不可不与也。夫知伯之为人也，好利而骜愎。彼来请地而弗与，则移兵于韩必矣。君其与之。与之彼狃，又将请地他国。他国且有不听，不听，则知伯必加之兵。如是，韩可以免于患而待其事之变。 康子曰： 诺。 因令使者致万家之县一于知铁。知伯说，又令人请地于魏。宣子欲勿与，赵葭谏曰： 彼请地于韩，韩与之。今请地于魏，魏弗与，则是魏内自强，而外怒知伯也。如弗予，其措兵于魏必矣。不如予之。 宣子曰： 诺。 因令人致万家之县一于知伯。知伯又令人之赵请蔡，皋狼之地，赵襄子弗与。知伯因阴约韩、魏将以伐赵。襄子召张孟谈而告之曰： 夫知伯之为人也，阳亲而阴疏。三使韩、魏而寡人不与焉，其措兵于寡人必矣。今吾安居而可？ 张孟谈曰： 夫董阏于，简主之才臣也，其治晋阳，而尹铎循之，其余教犹存，君其定居晋阳而已矣。 君是曰： 诺。 乃召延陵生，令将车骑先至晋阳，君因从之。君至，而行其城郭及五官之藏。城郭不治，仓无积粟，府无储钱，库无甲兵，邑无守具。襄子惧，乃召张孟谈曰： 寡人行城郭及五官之藏，皆不备具，吾将何以应敌。 张孟谈曰： 臣闻圣人之治，藏于民，不藏于府库，务修其教，不治城郭。君其出令，令民自遗三年之食，有馀粟者入之仓；遗三年之用，有馀钱者入之府；遗有奇人者使治城郭之缮。 君夕出令，明日，仓不容粟，府无积钱。库不受甲兵。居五日而城郭已治，守备已具。君召张孟谈而问之曰： 吾城郭已治，守备已具。钱粟已足，甲兵有馀。吾奈无箭何？ 张孟谈曰： 臣闻董子之治晋阳也，公宫之垣皆以荻蒿楛楚墙之，其楛高至于丈，君发而用之。 于是发而试之，其坚则虽簵之劲弗能过也。君曰： 箭已足矣，奈无金何？ 张孟谈曰： 臣闻董子之治晋阳也，公宫令舍之堂，皆以炼铜为柱质。君发而用之。 于是发而用之，有余金矣。号令已定，守备已具。三国之兵果至。至则乘晋阳之城，遂战。三月弗能拔。因舒军而围之，决晋阳之水以灌之。围晋阳三年。城中巢居而处，悬釜而炊，财食将尽，士大夫羸病。襄子谓张孟谈曰： 粮食匮，财力尽，士大夫羸病，吾恐不能守矣！欲以城下，何国之可下？ 张孟谈曰： 臣闻之： 亡弗能存，危弗能安，则无为贵智矣。 君释此计者。臣请试潜行而出，见韩、魏之君。 张孟谈见韩、魏之君曰： 臣闻： 亡齿寒。 今知伯率二君而伐赵，赵将亡矣。赵亡，则二君为之次。 二君曰： 我知其然也。虽然，知伯之为人也中，粗而少亲。我谋而觉，则其祸必至矣。为之奈何？ 张孟谈曰： 谋出二君之口而入臣之耳，人莫之知也。 二君因与张孟谈约三军之反，与之期日。夜遣孟谈入晋阳，以报二君之反。襄子迎孟谈而再拜之，且恐且喜。二君以约遣张孟谈，因朝知伯而出，遇智过于辕门之外。智过怪其色，因入见知伯曰： 二君貌将有变。 君曰： 何如？ 曰： 其行矜而意高，非他时节也，君不如先之。 君曰： 吾与二主约谨矣，破赵而三分其地，寡人所以亲之，必不侵欺。兵之著于晋阳三年，今旦暮将拔之而飨其利，何乃将有他心？必不然。子释勿忧，勿出于口。 明旦，二主又朝而出，复见智过于辕门。智过入见曰： 君以臣之言告二主乎？ 君曰： 何以知之？ 曰： 今日二主朝而出，见臣而其色动，而视属臣。此必有变，君不如杀之。 君曰： 子置勿复言。 智过曰： 不可，必杀之。若不能杀，遂亲之。 君曰； 亲之奈何？ 智过曰： 魏宣子谋臣曰赵葭，韩康子之谋臣曰段规，此皆能移其君之计。君与其二君约：破赵国，因封二子者各万家之县一。如是，则二主之心可以无变矣。 知伯曰： 破赵而三分其地，又封二子者各万家之县一，则吾所得者少。不可。 智过见其言之不听也，出，因更其族为辅氏。至于期日之夜，赵氏杀其守堤之吏而决其水灌知伯军。知伯军救水而乱，韩、魏翼而击之，襄子将卒犯其前，大败知伯之军而擒知伯。知伯身死军破，国分为三，为天下笑。故曰：贪愎好利，则灭国杀身之本也。
奚谓耽于女乐？昔者戎王使由余聘于秦，穆公问之曰： 寡人尝闻道而未得目见之也，原闻古之明主得国失国常何以？ 由余对曰： 臣尝得闻之矣，常以俭得之，以奢失之。 穆公曰： 寡人不辱而问道于子，子以俭对寡人何也？ 由余对曰： 臣闻昔者尧有天下，饭于土簋，饮于土铏。其地南至交趾，北至 幽都，东西至日月所出入者，莫不实服。尧禅天下，虞舜受之，作为食器，斩山木而财子，削锯修其迹，流漆墨其上，输之于宫以为食器。诸侯以为益侈，国之不服者十三。舜禅天下而传之于禹，禹作为祭器，墨染其外，而硃画书其内，缦帛为茵，将席颇缘，触酌有采，而樽俎有饰。此弥侈矣，而国之不服者三十三。夏后氏没，殷人受之，作为大路，而建旒九，食器雕琢，觞酌刻镂，白壁垩墀，茵席雕文。此弥侈矣，而国之不服者五十三。君子皆知文章矣，而欲服者弥少。臣故曰：俭其道也。 由余出，公乃召内史廖而告之，曰： 寡人： 闻邻国有圣人，敌国之忧也。 今由余，圣人也，寡人患之，吾将余何？ 内史廖曰： 臣闻戎王之居，僻陋而道远，未闻中国之声。君其遣之女乐，以乱其政，而后为由余请期，以疏其谏。彼君臣有间而后可图也。 君曰： 诺。 乃使内史廖以女乐二八遣戎王，因为由余请期。戎王许诺，见其女乐而说之，设酒张饮，日以听乐，终几不迁，牛马半死。由余归，因谏戎王，戎王弗听，由余遂去之秦。秦穆公迎而拜之上卿，问其兵势与其地形。既以得之，举兵而伐之，兼国十二，开地千里。故曰：耽于女乐，不顾国政，则亡国之祸也。
奚谓离内远游？昔者齐景公游于海而乐之。号令诸大夫曰： 言归者死。 颜涿聚曰： 君游海而乐之，奈臣有图国者何？君虽乐之，将安得。 齐景公曰： 寡人布令曰 言归者死 ，今子犯寡人之令。 援戈将击之。颜涿聚曰： 昔桀杀关龙逢而纣杀王子比干，今君虽杀臣之身以三之可也。臣言为国，非为身也。 延颈而前曰： 君击之矣！ 君乃释戈趣驾而归。至三日，而闻国人有谋不内齐景公者矣。齐景公所以遂有齐国者，颜涿聚之力地。故曰：离内远游，则危身之道也。
奚谓过而不听于忠臣？昔者齐桓公九合诸侯，一匡天下，为五伯长，管仲佐之。管仲老，不能用事，休居于家。桓公从而问之曰： 仲父家居有病，即不幸而不起此病，政安迁之？ 管仲曰： 臣老矣，不可问也。虽然，臣闻之，知臣莫若君，知子莫若父。君其试以心决之。 君曰： 鲍叔牙何如？ 管仲曰： 不可。鲍叔牙为人，刚愎而上悍。刚则犯民以暴，愎则不得民心，悍则下不为用。其心不惧，非霸者之佐也。 公曰： 然则竖刁何如？ 管仲曰： 不可。夫人之情莫不爱其身。公妒而好内，竖刁自獖以为治内。其身不爱，又安能爱君？ 公曰： 然，则术公子开方何如？ 管仲曰： 不可。齐、卫之间不过十日之行，开方为事君，欲适君之故，十五年不归见其父母，此非人情也。其父母之不亲也，又能亲君乎？ 公曰： 然则易牙何？ 管仲曰： 不可。夫易牙为君主味。君之所未尝食唯人肉耳，易牙蒸其子首而进之，君所知也。人之情莫不爱其子，今蒸其子以为膳于君，其子弗爱，又安能爱君乎？ 公曰： 然则孰可？ 管仲曰： 隰朋可。其为人也，坚中而廉外，少欲而多信。夫坚中，则足以为表；廉外，则可以大任；少欲，则能临其众；多信，则能亲邻国。此霸者之佐也，君其用之。 君曰： 诺。 居一年馀，管钟死，君遂不用隰朋而与竖刁。刁莅事三年，桓公南游堂阜，竖刁率易牙、卫公子开方及大臣为乱。桓公渴馁而死南门之寝、公守之室，身死三月不收，虫出于户。故桓公之兵横行天下，为五伯长，卒见弑于其臣，而灭高名，为天下笑者，何也？不用管仲之过也。故曰：过而不听于忠臣，独行其意，则灭其高名为人笑之始也。
奚谓内不量力？昔者秦之攻宜阳，韩氏急。公仲朋谓韩君曰： 与国不可恃也，岂如因张仪为和于秦哉！因赂以名都而南与伐楚，是患解于秦而害交于楚也。 公曰： 善。 乃警公仲之行，将西和秦。楚王闻之，惧，召陈轸而告之曰： 韩朋将西和秦，今将奈何？ 陈轸曰： 秦得韩之都一，驱其练甲，秦、韩为一以南乡楚，此秦王之所以庙祠而求也，其为楚害必矣。王其趣发信臣，多其车，重其币，以奉韩曰：\ 不谷之国虽小，卒已悉起，愿大国之信意于秦也。因愿大国令使者入境视楚之起卒也。\  韩使人之楚，楚王因发车骑，陈之下路，谓韩使者曰： 报韩君，言弊邑之兵今将入境矣。 使者还报韩君，韩君大大悦，止公仲。公仲曰： 不可。夫以实害我者，秦也；以名救我者，楚也。听楚之虚言而轻强秦之实祸，则危国之本也。 韩君弗听。公仲怒而归，十日不朝。宜阳益急，韩君令使者趣卒于楚，冠盖相望而卒无至者。宜阳果拔，为诸侯笑。故曰：内不量力，外恃诸侯者，则国削之患也。
奚谓国小无礼？昔者晋公子重耳出亡，过于曹，曹君袒裼而观之。釐负羁与叔瞻侍于前。
叔瞻谓曹君曰： 臣观晋公子，非常人也。君遇之无礼，彼若有时反国而起兵，即恐为曹伤，君不如杀之。 曹君弗听。釐负羁归而不乐，其妻问之曰： 公从外来而有不乐之色，何也？ 负羁曰： 吾闻之，有福不及，祸来连我。今日吾君召晋公子，其遇之无礼。我与在前，吾是以不乐。 其妻曰： 吾观晋公子，万乘之主也；其左右从者，万乘之相也。今穷而出亡过于曹，曹遇之无礼。此若反国，必诛无礼，则曹其首也。子奚不先自贰焉。 负羁曰： 诺。 盛黄金于壶，充之以餐，加璧其上，夜令人遗公子。公子见使者，再拜，受其餐而辞其璧。
公子自曹入楚，自楚入秦。入秦三年，秦穆公召群臣而谋曰： 昔者晋献公与寡人交，诸侯莫弗闻。献公不幸离群臣，出入十年矣。嗣子不善，吾恐此将仿令其宗庙不祓阴而社稷不血食也。如是弗定，则非与人交之道。吾欲辅重耳而入之晋，何如？ 群臣皆曰： 善。 公因起卒，革车五百乘，畴骑二千，步卒五万，辅重耳入之于晋，立为晋君。重耳即位三年，举兵而伐曹矣。因令人告曹君曰： 悬叔瞻而出之，我且杀而以为大戮。 又令人告釐负羁曰： 军旅薄城，吾知子不违也。其表子之闾，寡人将以为令，令军勿敢犯。 曹人闻之，率其亲戚而保釐负羁之闾者七百馀家。此礼之所用也。故曹，小国也，而迫于晋、楚之间，其君之危犹累卵也，而以无礼莅之，此所以绝世也。故曰：国小无礼，不用谏臣，则绝世之势也。


夫凡国博君尊者，未尝非法重而可以至乎令行禁止于天下者也。是以君人者分爵制禄，则法必严以重之。夫国治则民安，事乱则邦危。法重者得人情，禁轻者失事实。且夫死力者，民之所有者也，情莫不出其死力以致其所欲；而好恶者，上之所制也，民者好利禄而恶刑罚。上掌好恶以御民力，事实不宜失矣，然而禁轻事失者，刑赏失也。其治民不秉法为善也，如是，则是无法也。
故治乱之理，宜务分刑赏为急。治国者莫不有法，然而有存有亡；亡者，其制刑赏不分也。治国者，其刑赏莫不有分：有持以异为分，不可谓分；至于察君之分，独分也。是以其民重法而畏禁，愿毋抵罪而不敢胥赏。故曰：不待刑赏而民从事矣。
是故夫至治之国，善以止奸为务。是何也？其法通乎人情，关乎治理也。然则去微奸之道奈何？其务令之相规其情者也。则使相窥奈何？曰：盖里相坐而已。禁尚有连于己者，理不得相窥，唯恐不得免。有奸心者不令得忘，窥者多也。如此，则慎己而窥彼，发奸之密。告过者免罪受赏，失奸者必诛连刑。如此，则奸类发矣。奸不容细，私告任坐使然也。
夫治法之至明者，任数不任人。是以有术之国，不用誉则毋适，境内必治，任数也。亡国使兵公行乎其地，而弗能圉禁者，任人而无数也。自攻者人也，攻人者数也。故有术之国，去言而任法。
凡畸功之循约者虽知，过刑之于言者难见也，是以刑赏惑乎贰。所谓循约难知者，奸功也。臣过之难见者，失根也。循理不见虚功，度情诡乎奸根，则二者安得无两失也？是以虚士立名于内，而谈者为略于外，故愚、怯、勇、慧相连而以虚道属俗而容乎世。故其法不用，而刑罚不加乎僇人。如此，则刑赏安得不容其二？实故有所至，而理失其量，量之失，非法使然也，法定而任慧也。释法而任慧者，则受事者安得其务？务不与事相得，则法安得无失，而刑安得无烦？是以赏罚扰乱，邦道差误，刑赏之不分白也。


徐渠问田鸠曰： 臣闻智士不袭下而遇君，圣人不见功而接上。令阳城义渠，明将也，而措于毛伯；公孙亶回，圣相也，而关于州部，何哉？ 田鸠曰： 此无他故异物，主有度、上有术之故也。且足下独不闻楚将宋觚而失其政，魏相冯离而亡其国？二君者驱于声词，眩乎辩说，不试于毛伯，不关乎州部，故有失政亡国之患。由是观之，夫无毛伯之试，州部之关，岂明主之备哉！
堂谿公谓韩子曰： 臣闻服礼辞让，全之术也；修行退智，遂之道也。今先生立法术，设度数，臣窃以为危于身而殆于躯。何以效之？所闻先生术曰： 楚不用吴起而削乱，秦行商君而富强。二子之言已当矣，然而吴起支解而商君车裂者，不逢世遇主之患也。 逢遇不可必也，患祸不可斥也。夫舍乎全遂之道而肆乎危殆之行，窃为先生无取焉。 韩子曰： 明先生之言矣。夫治天下之柄，齐民萌之度，甚未易处也。然所以废先王之教，而行贱臣之所取者，窍以为立法术，设度数，所以利民萌便众庶之道也。故不惮乱主暗上之患祸，而必思以齐民萌之资利者，仁智之行也。惮乱主暗上之患祸，而避乎死亡之害，知明而不见民萌之资夫科身者，贪鄙之为也。臣不忍向贪鄙之为，不敢伤仁智之行。先王有幸臣之意，然有大伤臣之实。


道者，万物之始，是非之纪也。是以明君守始以知万物之源，治纪以知善败之端。故虚静以待，令名自命也，令事自定也。虚则知实之情，静则知动者正。有言者自为名，有事者自为形，形名参同，君乃无事焉，归之其情。故曰：君无见其所欲，君见其所欲，臣自将雕琢；君无见其意，君见其意，臣将自表异。故曰：去好去恶，臣乃见素；去旧去智，臣乃自备。故有智而不以虑，使万物知其处；有贤而不以行，观臣下之所因；有勇而不以怒，使群臣尽其武。是故去智而有明，去贤而有功，去勇而有强。君臣守职，百官有常，因能而使之，是谓习常。故曰：寂乎其无位而处，漻乎莫得其所。明君无为于上，群臣竦惧乎下。明君之道，使智者尽其虑，而君因以断事，故君不穷于智；贤者勑其材，君因而任之，故君不穷于能；有功则君有其贤，有过则臣任其罪，故君不穷于名。是故不贤而为贤者师，不智而为智者正。臣有其劳，君有其成功，此之谓贤主之经也。
道在不可见，用在不可知；虚静无事，以暗见疵。见而不见，闻而不闻，知而不知。知其言以往，勿变勿更，以参合阅焉。官有一人，勿令通言，则万物皆尽。函掩其迹，匿有端，下不能原；去其智，绝其能，下不能意。保吾所以往而稽同之，谨执其柄而固握之。绝其望，破其意，毋使人欲之，不谨其闭，不固其门，虎乃将存。不慎其事，不掩其情，贼乃将生。弑其主，代其所，人莫不与，故谓之虎。处其主之侧为奸臣，闻其主之忒，故谓之贼。散其党，收其余，闭其门，夺其辅，国乃无虎。大不可量，深不可测，同合刑名，审验法式，擅为者诛，国乃无贼。是故人主有五壅：臣闭其主曰壅，臣制财利曰壅，臣擅行令曰壅，臣得行义曰壅，臣得树人曰壅。臣闭其主，则主失位；臣制财利，则主失德；臣擅行令，则主失制；臣得行义，则主失明；臣得树人，则主失党。此人主之所以独擅也，非人臣之所以得操也。
人主之道，静退以为宝。不自操事而知拙与巧，不自计虑而知福与咎。是以不言而善应，不约而善增。言已应，则执其契；事已增，则操其符。符契之所合，赏罚之所生也。故群臣陈其言，君以其主授其事，事以责其功。功当其事，事当其言，则赏；功不当其事，事不当其言，则诛。明君之道，臣不得陈言而不当。是故明君之行赏也，暖乎如时雨，百姓利其泽；其行罚也，畏乎如雷霆，神圣不能解也。故明君无偷赏，无赦罚。赏偷，则功臣墯其业；赦罚，则奸臣易为非。是故诚有功，则虽疏贱必赏；诚有过，则虽近爱必诛。疏贱必赏，近爱必诛，则疏贱者不怠，而近爱者不骄也。


韩事秦三十余年，出则为扞蔽，入则为席荐。秦特出锐师取地而韩随之，怨悬于天下，功归于强秦。且夫韩入贡职，与郡县无异也。今日臣窃闻贵臣之计，举兵将伐韩。夫赵氏聚士卒，养从徒，欲赘天下之兵，明秦不弱则诸侯必灭宗庙，欲西面行其意，非一日之计也。今释赵之患，而攘内臣之韩，则天下明赵氏之计矣。
夫韩，小国也，而以应天下四击，主辱臣苦，上下相与同忧久矣。修守备，戎强敌，有蓄积，筑城池以守固。今伐韩，未可一年而灭，拔一城而退，则权轻于天下，天下摧我兵矣。韩叛，则魏应之，赵据齐以为原，如此，则以韩、魏资赵假齐以固其从，而以与争强，赵之福而秦之祸也。夫进而击赵不能取，退而攻韩弗能拔，则陷锐之卒勤于野战，负任之旅罢于内攻，则合群苦弱以敌而共二万乘，非所以亡赵之心也。均如贵臣之计，则秦必为天下兵质矣。陛下虽以金石相弊，则兼天下之日未也。
今贱臣之愚计：使人使荆，重币用事之臣，明赵之所以欺秦者；与魏质以安其心，从韩而伐赵，赵虽与齐为一，不足患也。二国事毕，则韩可以移书定也。是我一举二国有亡形，则荆、魏又必自服矣。故曰： 兵者，凶器也。 不可不审用也。以秦与赵敌衡，加以齐，今又背韩，而未有以坚荆、魏之心。夫一战而不胜，则祸构矣。计者，所以定事也，不可不察也。韩、秦强弱，在今年耳。且赵与诸侯阴谋久矣。夫一动而弱于诸侯，危事也；为计而使诸侯有意我之心，至殆也。见二疏，非所以强于诸侯也。臣窃愿陛下之幸熟图之！攻伐而使从者闻焉，不可悔也。
诏以韩客之所上书，书言韩子之未可举，下臣斯。甚以为不然。秦之有韩，若人之有腹心之病也，虚处则然，若居湿地，著而不去，以极走，则发矣。夫韩虽臣于秦，未尝不为秦病，今若有卒报之事，韩不可信也。秦与赵为难。荆苏使齐，未知何如。以臣观之，则齐、赵之交未必以荆苏绝也；若不绝，是悉赵而应二万乘也。夫韩不服秦之义而服于强也。今专于齐、赵，则韩必为腹心之病而发矣。韩与荆有谋，诸侯应之，则秦必复见崤塞之患。
非之来也，未必不以其能存韩也为重于韩也。辩说属辞，饰非诈谋，以钓利于秦，而以韩利窥陛下。夫秦、韩之交亲，则非重矣，此自便之计也。
臣视非之言，文其淫说靡辩，才甚。臣恐陛下淫非之辩而听其盗心，因不详察事情。今以臣愚议：秦发兵而未名所伐，则韩之用事者以事秦为计矣。臣斯请往见韩王，使来入见，大王见，因内其身而勿遣，稍召其社稷之臣，以与韩人为市，则韩可深割也。因令蒙武发东郡之卒，窥兵于境上而未名所之，则齐人惧而从苏之计，是我兵未出而劲韩以威擒，强齐以义从矣。闻于诸侯也，赵氏破胆，荆人狐疑，必有忠计。荆人不动，魏不足患也，则诸侯可蚕食而尽，赵氏可得与敌矣。愿陛下幸察愚臣之计，无忽。
秦遂遣斯使韩也。
李斯往诏韩王，未得见，因上书曰： 昔秦、韩戮力一意，以不相侵，天下莫敢犯，如此者数世矣。前时五诸侯尝相与共伐韩，秦发兵以救之。韩居中国，地不能满千里，而所以得与诸侯班位于天下，君臣相保者，以世世相教事秦之力也。先时五诸侯共伐秦，韩反与诸侯先为雁行以向秦军于阙下矣。诸侯兵困力极，无奈何，诸侯兵罢。杜仓相秦，起兵发将以报天下之怨而先攻荆。荆令尹患之，曰： 夫韩以秦为不义，而与秦兄弟共苦天下。已又背秦，先为雁行以攻关。韩则居中国，展转不可知。 天下共割韩上地十城以谢秦，解其兵。夫韩尝一背秦而国迫地侵，兵弱至今，所以然者，听奸臣之浮说，不权事实，故虽杀戮奸臣，不能使韩复强。
今赵欲聚兵士，卒以秦为事，使人来借道，言欲伐秦，其势必先韩而后秦。且臣闻之： 唇亡则齿寒。 夫秦、韩不得无同忧，其形可见。魏欲发兵以攻韩，秦使人将使者于韩。今秦王使臣斯来而不得见，恐左右袭曩奸臣之计，使韩复有亡地之患。臣斯不得见，请归报，秦韩之交必绝矣。斯之来使，以奉秦王之欢心，愿效便计，岂陛下所以逆贱臣者邪？臣斯愿得一见，前进道愚计，退就葅戮，愿陛下有意焉。今杀臣于韩，则大王不足以强，若不听臣之计，则祸必构矣。秦发兵不留行，而韩之社稷忧矣。臣斯暴身于韩之市，则虽欲察贱臣愚忠之计，不可得已。过鄙残，国固守，鼓铎之声于耳，而乃用臣斯之计，晚矣。且夫韩之兵于天下可知也，今又背强秦。夫弃城而败军，则反掖之寇必袭城矣。城尽则聚散，则无军矣。城固守，则秦必兴兵而围王一都，道不通，则难必谋，其势不救，左右计之者不用，愿陛下熟图之。若臣斯之所言有不应事实者，愿大王幸使得毕辞于前，乃就吏诛不晚也。秦王饮食不甘，游观不乐，意专在图赵，使臣斯来言，愿得身见，因急于陛下有计也。今使臣不通，则韩之信未可知也。夫秦必释赵之患而移兵于韩，愿陛下幸复察图之，而赐臣报决。


世之显学，儒、墨也。儒之所至，孔丘也。墨之所至，墨翟也。自孔子之死也，有子张之儒，有子思之儒，有颜氏之儒，有孟氏之儒，有漆雕氏之儒，有仲良氏之儒，有孙氏之儒，有乐正氏之儒。自墨子之死也，有相里氏之墨，有相夫氏之墨，有邓陵氏之墨。故孔、墨之后，儒分为八，墨离为三，取舍相反不同，而皆自谓真孔、墨，孔、墨不可复生，将谁使定世之学乎？孔子、墨子俱道尧、舜，而取舍不同，皆自谓真尧、舜，尧、舜不复生，将谁使定儒、墨之诚乎？殷、周七百余岁，虞、夏二千余岁，而不能定儒、墨之真；今乃欲审尧、舜之道于三千岁之前，意者其不可必乎！无参验而必之者，愚也；弗能必而据之者，诬也。故明据先王，必定尧、舜者，非愚则诬也。愚诬之学，杂反之行，明主弗受也。
墨者之葬也，冬日冬服，夏日夏服，桐棺三寸，服丧三月，世主以为俭而礼之。儒者破家而葬，服丧三年，大毁扶杖，世主以为孝而礼之。夫是墨子之俭，将非孔子之侈也；是孔子之孝，将非墨子之戾也。今孝、戾、侈、俭俱在儒、墨，而上兼礼之。漆雕之议，不色挠，不目逃，行曲则违于臧获，行直则怒于诸侯，世主以为廉而礼之。宋荣子之议，设不斗争，取不随仇，不羞囹圄，见侮不辱，世主以为宽而礼之。夫是漆雕之廉，将非宋荣之恕也；是宋荣之宽，将非漆雕之暴也。今宽、廉、恕、暴俱在二子，人主兼而礼之。自愚诬之学、杂反之辞争，而人主俱听之，故海内之士，言无定术，行无常议。夫冰炭不同器而久，寒暑不兼时而至，杂反之学不两立而治。今兼听杂学缪行同异之辞，安得无乱乎？听行如此，其于治人又必然矣。
今世之学士语治者，多曰： 与贫穷地以实无资。 今夫与人相善也，无丰年旁入之利而独以完给者，非力则俭也。与人相善也，无饥馑、疾疚、祸罪之殃独以贫穷者，非侈则堕也。侈而堕者贫，而力而俭者富。今上征敛于富人以布施于贫家，是夺力俭而与侈堕也，而欲索民之疾作而节用，不可得也。
今有人于此，义不入危城，不处军旅，不以天下大利易其胫一毛，世主必从而礼之，贵其智而高其行，以为轻物重生之士也。夫上所以陈良田大宅，设爵禄，所以易民死命也。今上尊贵轻物重生之士，而索民之出死而重殉上事，不可得也。藏书策，习谈论，聚徒役，服文学而议说，世主必从而礼之，曰： 敬贤士，先王之道也。 夫吏之所税，耕者也；而上之所养，学士也。耕者则重税，学士则多赏，而索民之疾作而少言谈，不可得也。立节参明，执操不侵，怨言过于耳，必随之以剑，世主必从而礼之，以为自好之士。夫斩首之劳不赏，而家斗之勇尊显，而索民之疾战距敌而无私斗，不可得也。国平则养儒侠，难至则用介士。所养者非所用，所用者非所养，此所以乱也。且夫人主于听学也，若是其言，宜布之官而用其身；若非其言，宜去其身而息其端。今以为是也，而弗布于官；以为非也，而不息其端。是而不用，非而不息，乱亡之道也。
澹台子羽，君子之容也，仲尼几而取之，与处久而行不称其貌。宰予之辞，雅而文也，仲尼几而取之，与处久而智不充其辩。故孔子曰： 以容取人乎，失之子羽；以言取人乎，失之宰予。 故以仲尼之智而有失实之声。今之新辩滥乎宰予，而世主之听眩乎仲尼，为悦其言，因任其身，则焉得无失乎？是以魏任孟卯之辩，而有华下之患；赵任马服之辩，而有长平之祸。此二者，任辩之失也。夫视锻锡而察青黄，区冶不能以必剑；水击鹄雁，陆断驹马，则臧获不疑钝利。发齿吻形容，伯乐不能以必马；授车就驾，而观其末涂，则臧获不疑驽良。观容服，听辞言，仲尼不能以必士；试之官职，课其功伐，则庸人不疑于愚智。故明主之吏，宰相必起于州部，猛将必发于卒伍。夫有功者必赏，则爵禄厚而愈劝；迁官袭级，则官职大而愈治。夫爵禄大而官职治，王之道也。
磐石千里，不可谓富；象人百万，不可谓强。石非不大，数非不众也，而不可谓富强者，磐不生粟，象人不可使距敌也。今商官技艺之士亦不垦而食，是地不垦，与磐石一贯也。儒侠毋军劳，显而荣者，则民不使，与象人同事也。夫祸知磐石象人，而不知祸商官儒侠为不垦之地、不使之民，不知事类者也。
故敌国之君王虽说吾义，吾弗入贡而臣；关内之侯虽非吾行，吾必使执禽而朝。是故力多则人朝，力寡则朝于人，故明君务力。夫严家无悍虏，而慈母有败子。吾以此知威势之可以禁暴，而德厚之不足以止乱也。
夫圣人之治国，不恃人之为吾善也，而用其不得为非也。恃人之为吾善也，境内不什数；用人不得为非，一国可使齐。为治者用众而舍寡，故不务德而务法。夫必恃自直之箭，百世无矢；恃自圜之术，千世无轮矣。自直之箭，自圜之术，百世无有一，然而世皆乘车射禽者何也？隐栝之道用也。虽有不恃隐栝而有自直之箭、自圜之术，良工弗贵也。何则？乘者非一人，射者非一发也。不恃赏罚而恃自善之民，明主弗贵也。何则？国法不可失，而所治非一人也。故有术之君，不随适然之善，而行必然之道。
今或谓人曰： 使子必智而寿 ，则世必以为狂。夫智，性也；寿，命也。性命者，非所学于人也，而以人之所不能为说人，此世之所以谓之为狂也。谓之不能然，则是谕也，夫谕性也。以仁义教人，是以智与寿说也，有度之主弗受也。故善毛啬、西施之美，无益吾面；用脂泽粉黛，则倍其初。言先王之仁义，无益于治；明吾法度，必吾赏罚者，亦国之脂泽粉黛也。故明主急其助而缓其颂，故不道仁义。
今巫祝之祝人曰： 使若千秋万岁。 千秋万岁之声括耳，而一日之寿无征于人，此人所以简巫祝也。今世儒者之说人主，不善今之所以为治，而语已治之功；不审官法之事，不察奸邪之情，而皆道上古之传誉、先王之成功。儒者饰辞曰： 听吾言，则可以霸王。 此说者之巫祝，有度之主不受也。故明主举实事，去无用，不道仁义者故，不听学者之言。
今不知治者必曰： 得民之心。 欲得民之心而可以为治，则是伊尹、管仲无所用也，将听民而已矣。民智之不可用，犹婴儿之心也。夫婴儿不剔首则腹痛，不痤则寖益。剔首、痤，必一人抱之，慈母治之，然犹啼呼不止，婴儿子不知犯其所小苦致其所大利也。今上急耕田垦草以厚民产也，而以上为酷；修刑重罚以为禁邪也，而以上为严；征赋钱粟以实仓库，且以救饥馑、备军旅也，而以上为贪；境内必知介而无私解，并力疾斗，所以禽虏也，而以上为暴。此四者，所以治安也，而民不知悦也。夫求圣通之士者，为民知之不足师用。昔禹决江濬河而民聚瓦石，子产开亩树桑郑人谤訾。禹利天下，子产存郑，皆以受谤，夫民智之不足用亦明矣。故举士而求贤智，为政而期适民，皆乱之端，未可与为治也。


圣人之所以为治道者三：一曰 利 ，二曰 威 ，三曰 名 。夫利者，所以得民也；威者，所以行令也；名者，上下之所同道也。非此三者，虽有不急矣。今利非无有也，而民不化上；威非不存也，而下不听从；官非无法也，而治不当名。三者非不存也，而世一治一乱者，何也？夫上之所贵与其所以为治相反也。
夫立名号，所以为尊也；今有贱名轻实者，世谓 高 。设爵位，所以为贱贵基也；而简上不求见者，谓之 贤 。威利，所以行令也；而无利轻威者，世谓之 重 。法令，所以为治也；而不从法令为私善者，世谓之 忠 。官爵，所以劝民也；而好名义不进仕者，世谓之 烈士 。刑罚，所以擅威也；而轻法不避刑戮死亡之罪者，世谓之 勇夫 。民之急名也，甚其求利也；如此，则士之饥饿乏绝者，焉得无岩居苦身以争名于天下哉？故世之所以不治者，非下之罪，上失其道也。常贵其所以乱，而贱其所以治，是故下之所欲，常与上之所以为治相诡也。
今下而听其上，上之所争也。而惇悫纯信，用心怯言，则谓之 窭 。守法固，听令审，则谓之 愚 。敬上畏罪，则谓之 怯 。言时节，行中适，则谓之 不肖 。无二心私学，听吏从教者，则谓之 陋 。
难致，谓之 正 。难予，谓之 廉 。难禁，谓之 齐 。有令不听从，谓之 勇 。无利于上，谓之 愿 。少欲、宽惠、行德，谓之 仁 。重厚自尊，谓之 长者 。私学成群，谓之 师徒 。闲静安居，谓之 有思 。损仁逐利，谓之 疾 。险躁佻反覆，谓之 智 。先为人而后自为，类名号，言泛爱天下，谓之 圣 。言大本，称而不可用，行而乘于世者，谓之 大人 。贱爵禄，不挠上者，谓之 杰 。下渐行如此，入则乱民，出则不便也。上宜禁其欲，灭其迹，而不止也，又从而尊之，是教下乱上以为治也。
凡所治者，刑罚也；今有私行义者尊。社稷之所以立者，安静也；而躁险谗谀者任。四封之内所以听从者，信与德也；而陂知倾覆者使。令之所以行，威之所以立者，恭俭听上；而岩居非世者显。仓廪之所以实者，耕农之本务也；而綦组、锦绣、刻画为末作者富。名之所以成，城池之所以广者，战士也；今死士之孤饥饿乞于道，而优笑酒徒之属乘车衣丝。赏禄，所以尽民力易下死也；今战胜攻取之士劳而赏不霑，而卜筮、视手理、狐虫为顺辞于前者日赐。上握度量，所以擅生杀之柄也；今守度奉量之士欲以忠婴上而不得见，巧言利辞行奸轨以幸偷世者数御。据法直言，名刑相当，循绳墨，诛奸人，所以为上治也，而愈疏远；謟施顺意从欲以危世者近习。悉租税，专民力，所以备难充仓府也，而士卒之逃事伏匿、附托有威之门以避徭赋而上不得者万数。夫陈善田利宅，所以战士卒也，而断头裂腹、播骨乎平原野者，无宅容身，身死田亩；而女妹有色，大臣左右无功者，择宅而受，择田而食。赏利一从上出，所善制下也；而战介之士不得职，而闲官之士尊显。上以此为教，名安得无卑，位安得无危？夫卑名位者，必下之不从法令、有二心无私学反逆世者也；而不禁其行、不破其群以散其党，又从而尊之，用事者过矣。上世之所以立廉耻者，所以属下也；今士大夫不羞污泥丑辱而宦，女妹私义之门不待次而宦。赏赐之，所以为重也；而战斗有功之士贫贱，而便辟优徒超级。名号诚信，所以通威也；而主掩障，近习女谒并行，百官主爵迁人，用事者过矣。大臣官人，与下先谋比周，虽不法行，威利在下，则主卑而大臣重矣。
夫立法令者，以废私也。法令行而私道废矣。私者，所以乱法也。而士有二心私学、岩居路、托伏深虑，大者非世，细者惑下；上不禁，又从而尊之以名，化之以实，是无功而显，无劳而富也。如此，则士之有二心私学者，焉得无深虑、勉知诈与诽谤法令，以求索与世相反者也？凡乱上反世者，常士有二心私学者也。故《本言》曰： 所以治者，法也；所以乱者，私也。法立，则莫得为私矣。 故曰：道私者乱，道法者治。上无其道，则智者有私词，贤者有私意。上有私惠，下有私欲，圣智成群，造言作辞，以非法措于上。上不禁塞，又从而尊之，是教下不听上、不从法也。是以贤者显名而居，奸人赖赏而富。贤者显名而居，奸人赖赏而富，是以上不胜下也。


爱臣太亲，必危其身；人臣太贵，必易主位；主妾无等，必危嫡子；兄弟不服，必危社稷；臣闻千乘之君无备，必有百乘之臣在其侧，以徙其民而倾其国；万乘之君无备，必有千乘之家在其侧，以徙其威而倾其国。是以奸臣蕃息，主道衰亡。是故诸侯之博大，天子之害也；群臣之太富，君主之败也。将相之管主而隆家，此君人者所外也。万物莫如身之至贵也，位之至尊也，主威之重，主势之隆也。此四美者，不求诸外，不请于人，议之而得之矣。故曰：人主不能用其富，则终于外也。此君人者之所识也。
昔者纣之亡，周之卑，皆从诸侯之博大也；晋也分也，齐之夺也，皆以群臣之太富也。夫燕、宋之所以弑其君者，皆此类也。故上比之殷周，中比之燕、宋，莫不从此术也。是故明君之蓄其臣也，尽之以法，质之以备。故不赦死，不宥刑；赦死宥刑，是谓威淫。社稷将危，国家偏威。是故大臣之禄虽大，不得藉威城市；党羽虽众，不得臣士卒。故人臣处国无私朝，居军无私交，其府库不得私贷于家。此明君之所以禁其邪。是故不得四从，不载奇兵，非传非遽，载奇兵革，罪死不赦。此明君之所以备不虞者也。


问者曰： 申不害、公孙鞅，此二家之言孰急于国？
应之曰： 是不可程也。人不食，十日则死；大寒之隆，不衣亦死。谓之衣食孰急于人，则是不可一无也，皆养生之具也。今申不害言术而公孙鞅为法。术者，因任而授官，循名而责实，操杀生之柄，课群臣之能者也。此人主之所执也。法者，宪令著于官府，刑罚必于民心，赏存乎慎法，而罚加乎奸令者也。此臣之所师也。君无术则弊于上，臣无法则乱于下，此不可一无，皆帝王之具也。
问者曰： 徒术而无法，徒法而无术，其不可何哉？
对曰： 申不害，韩昭侯之佐也。韩者，晋之别国也。晋之故法未息，而韩之新法又生；先君之令未收，而后君之令又下。申不害不擅其法，不一其宪令，则奸多。故利在故法前令则道之，利在新法后令则道之，利在故新相反，前后相勃，则申不害虽十使昭侯用术，而奸臣犹有所谲其辞矣。故托万乘之劲韩，七十年而不至于霸王者，虽用术于上，法不勤饰于官之患也。公孙鞅之治秦也，设告相坐而责其实，连什伍而同其罪，赏厚而信，刑重而必。是以其民用力劳而不休，逐敌危而不却，故其国富而兵强；然而无术以知奸，则以其富强也资人臣而已矣。及孝公、商君死，惠王即位，秦法未败也，而张仪以秦殉韩、魏。惠王死，武王即位，甘茂以秦殉周。武王死，昭襄王即位，穰侯越韩、魏而东攻齐，五年而秦不益尺土之地，乃城其陶邑之封。应侯攻韩八年，成其汝南之封。自是以来，诸用秦者，皆应、穰之类也。故战胜，则大臣尊；益地，则私封立：主无术以知奸也。商君虽十饰其法，人臣反用其资。故乘强秦之资数十年而不至于帝王者，法不勤饰于官，主无术于上之患也。
问者曰： 主用申子之术，而官行商君之法，可乎？
对曰： 申子未尽于术，商君未尽于法也。申子言： 治不逾官，虽知弗言 。治不逾官，谓之守职也可；知而弗言，是不谓过也。人主以一国目视，故视莫明焉；以一国耳听，故听莫聪焉。今知而弗言，则人主尚安假借矣？商君之法曰： 斩一首者爵一级，欲为官者为五十石之官；斩二首者爵二级，欲为官者为百石之官。 官爵之迁与斩首之功相称也。今有法曰： 斩首者令为医、匠。 则屋不成而病不已。夫匠者手巧也，而医者齐药也，而以斩首之功为之，则不当其能。今治官者，智能也；今斩首者，勇力之所加也。以勇力之所加而治者智能之官，是以斩首之功为医、匠也。故曰：二子之于法术，皆未尽善也。


圣王之立法也，其赏足以劝善，其威足以胜暴，其备足以必完。治世之臣，功多者位尊，力极者赏厚，情尽者名立。善之生如春，恶之死如秋，故民劝极力而乐尽情，此之谓上下相得。上下相得，故能使用力者自极于权衡，而务至于任鄙；战士出死，而愿为贲、育；守道者皆怀金石之心，以死子胥之节。用力者为任鄙，战如贲、育，中为金石，则君人者高枕而守己完矣。
古之善守者，以其所重禁其所轻，以其所难止其所易。故君子与小人俱正，盗跖与曾、史俱廉。何以知之？夫贪盗不赴溪而掇金，赴溪而掇金则身不全；贲、育不量敌则无勇名，盗跖不计可则利不成。明主之守禁也，贲、育见侵于其所不能胜，盗跖见害于其所不能取，故能禁贲、育之所不能犯，守盗跖之所不能取，则暴者守愿，邪者反正。大勇愿，巨盗贞，则天下公平，而齐民之情正矣。
人主离法失人，则危于伯夷不妄取，而不免于田成、盗跖之祸。何也？今天下无一伯夷，而奸人不绝世，故立法度量。度量信则伯夷不失是，而盗跖不得非；法分明则贤不得夺不肖，强不得侵弱，众不得暴寡。托天下于尧之法，则贞士不失分，奸人不侥幸。寄千金于羿之矢，则伯夷不得亡，而盗跖不敢取。尧明于不失奸，故天下无邪；羿巧于不失发，故千金不亡。邪人不寿而盗跖止。如此，故图不载宰予，不举六卿；书不著子胥，不明夫差。孙、吴之略废，盗跖之心伏。人主甘服于玉堂之中，而无瞋目切齿倾取之患；人臣垂拱手金城之内，而无扼腕聚脣嗟唶之祸。服虎而不以柙，禁奸而不以法，塞伪而不以符，此贲、育之所患，尧、舜之所难也。故设柙非所以备鼠也，所以使怯弱能服虎也；立法非所以备曾、史也，所以使庸主能止盗跖也；为符非所以豫尾生也，所以使众人不相谩也。不恃比干之死节，不幸乱臣之无诈也；恃怯之所能服，握庸主之所易守。当今之世，为人主忠计，为天下结德者，利莫长于此。故君人者无亡国之图，而忠臣无失身之画。明于尊位必赏，故能使人尽力于权衡，死节于官职。通贲、育之情，不以死易生；惑于盗跖之贪，不以财易身；则守国之道毕备矣。


人主之患在于信人，信人，则制于人。人臣之于其君，非有骨肉之亲也，缚于势而不得不事也。故为人臣者，窥觇其君心也，无须臾之休，而人主怠傲处上，此世所以有劫君杀主也。为人主而大信其子，则奸臣得乘于子以成其私，故李兑传赵王而饿主父。为人主而大信其妻，则奸臣得乘于妻以成其私，故优施传丽姬杀申生而立奚齐。夫以妻之近与子之亲而犹不可信，则其余无可信者矣。
且万乘之主，千乘之君，后妃夫人、适子为太子者，或有欲其君之蚤死者。何以知其然，夫妻者，非有骨肉之恩也，爱则亲，不爱则疏。语曰： 其母好者其子抱。 然则其为之反也，其母恶者其子释。丈夫年五十而好色未解也，妇人年三十而美色衰矣。以衰美之妇人事好色之丈夫，则身见疏贱，而子疑不为后，此后妃夫人之所以冀其君之死者也。唯母为后而子为主，则令无不行，禁无不止，男女之乐不减于先君，而擅万乘不疑，此鸩毒扼昧之所以用也。故《桃左春秋》曰： 人主这疾死者不能处半。 ，人主弗知，则乱多资。故曰：利君死者众，则人主危。故王良爱马，越王勾践爱人，为战与驰。医善吮人之伤，含人之血，非骨肉之亲也，利所加也。故与人成舆，则欲人之富贵；匠人成棺，则欲人之夭死也。非舆人仁而匠人贼也，人不贵，则舆不售；人不死，则棺不买。情非憎人也，利在人之死也，故后妃、夫人太子之党成而欲君之死也，君不死，则势不重。情非憎君也，利在君之死也。故人主不可以不加心于利己死者。故日月晕围于外，其贼在内，备其所憎，祸在所爱。是故明王不举不参之事，不食非常之食；远听而近视，以审内外之失，省同异之言以知朋党之分，偶参伍之验以责陈言之实；执后以应前，按法以治众，众端以参观。士无幸赏，无逾行，杀必当，罪不赦，则奸邪无所容其私。
徭役多则民苦，民苦则权势起，权势起则复除重，复除重则贵人富。苦民以富贵人，起势以藉人臣，非天下长利也。故曰：徭役少则民安，民安则下无重权，下无重权则权势灭，权势灭则德在上矣。今夫水之胜火亦明矣，然而釜鬵间之，水煎沸竭尽其上，而火得炽盛焚其下，水失其所以胜者矣。今夫治之禁奸又明于此，然法守之臣为釜鬵之行，则法独明于胸中，而已失其所以禁奸者矣。上古之传言，《春秋》所记，犯法为逆以成大奸者，未尝不从尊贵之臣也。然而法令之所以备，刑罚之所以诛，常于卑贱，是以其民绝望，无所告诉。大臣比周，蔽上为一，阴相善而阳相恶，以示无私，相为耳目，以候主隙，人主掩蔽，无道得闻，有主名而无实，臣专法而行之，周天子是也。偏借其权势，则上下易位矣，此言人臣之不可借权势。


天有大命，人有大命。夫香美脆味，厚酒肥肉，甘口而疾形；曼理皓齿，说情而捐精。故去甚去泰，身乃无害。权不欲见，素无为也。事在四方，要在中央。圣人执要，四方来效。虚而待之，彼自以之。四海既藏，道阴见阳。左右既立，开门而当。勿变勿易，与二俱行。行之不已，是谓履理也。
夫物者有所宜，材者有所施，各处其宜，故上下无为。使鸡司夜，令狸执鼠，皆用其能，上乃无事。上有所长，事乃不方。矜而好能，下之所欺：辩惠好生，下因其材。上下易用，国故不治。
用一之道，以名为首，名正物定，名倚物徒。故圣人执一以静，使名自命，令事自定。不见其采，下故素正。因而任之，使自事之；因而予之，彼将自举之；正与处之，使皆自定之。上以名举之，不知其名，复修其形。形名参同，用其所生。二者诚信，下乃贡情。
谨修所事，待命于天，毋失其要，乃为圣人。圣人之道，去智与巧。智巧不去，难以为常。民人用之，其身多殃；主上用之，其国危亡。因天之道，反形之理，督参鞠之，终则有始。虚以静后，未尝用己。凡上之患，必同其端；信而勿同，万民一从。
夫道者，弘大而无形；德者，核理而普至。至于群生，斟酌用之，万物皆盛，而不与其宁。道者，下周于事，因稽而命，与时生死。参名异事，通一同情。故曰：道不同于万物，德不同于阴阳，衡不同于轻重，绳不同于出入，和不同于燥湿，君不同于群臣。－－凡此六者，道之出也。道无双，故曰一。是故明君贵独道之容。君臣不同道，下以名祷。君操其名，臣效其形，形名参同，上下和调也。
凡听之道，以其所出，反以为之入。故审名以定位，明分以辩类。听言之道，溶若甚醉。脣乎齿乎，吾不为始乎；齿乎脣乎，愈惛々乎。彼自离之，吾因以知之；是非辐凑，上不与构。虚静无为，道之情也；叁伍比物，事之形也。叁之以比物，伍之以合虚。根干不革，则动泄不失矣。动之溶之，无为而攻之。喜之，则多事；恶之，则生怨。故去喜去恶，虚心以为道舍。上不与共之，民乃宠之；上不与义之，使独为之。上固闭内扃，从室视庭，咫尺已具，皆之其处。以赏者赏，以刑者刑，因其所为，各以自成。善恶必及，孰敢不信？规矩既设，三隅乃列。
主上不神，下将有因；其事不当，下考其常。若天若地，是谓累解；若地若天，孰疏孰亲？能象天地，是谓圣人。欲治其内，置而勿亲；欲治其外，宫置一人；不使自恣，安得移并？大臣之门，唯恐多人。凡治之极，下不能得。周合刑名，民乃守职；去此更求，是谓大惑。猾民愈众，奸邪满侧。故曰：毋富人而贷焉，毋贵人而逼焉；毋专信一人而失其都国焉；腓大于股，难以趣走。主失其神，虎随其后。主上不知，虎将为狗。主不蚤止，狗益无已。虎成其群，以弑其母。为主而无臣，奚国之有？主施其法，大虎将怯；主施其刑，大虎自宁。法制苟信，虎化为人，复反其真。
欲为其国，必伐其聚；不伐其聚，彼将聚众。欲为其地，必适其赐；不适其赐，乱人求益。彼求我予，假仇人斧；假之不可，彼将用之以伐我。黄帝有言曰： 上下一日百战。 下匿其私，用试其上；上操度量，以割其下。故度量之立，主之宝也；党与之具，臣之宝也。臣之所不弑其君者，党与不具也。故上失扶寸，下得寻常。有国君，不大其都；有道之臣，不贵其家。有道之君，不贵其臣；贵之富之，彼将代之。备危恐殆，急置太子，祸乃无从起。内索出圉，必身自执其度量。厚者亏之，薄者靡之。亏靡有量，毋使民比周，同欺其上。亏之若月，靡之若热。简令谨诛，必尽其罚。
毋弛而弓，一栖两雄，其斗颜（？左加口字旁）颜，豺狼在牢，其羊不繁。一家二贵，事乃无功。夫妻持政，子无适从。为人君者，数披其木，毋使木枝扶疏；木枝扶疏，将塞公闾，私门将实，公庭将虚，主将壅围。数披其木，无使木枝外拒；木枝外拒，将逼主处。数披其木，毋使枝大本小；枝大本小，将不胜春风；不胜春风，枝将害心。公子既众，宗室忧唫。止之之道，数披其木，毋使枝茂。木数披，党与乃离。掘其根本，木乃不神。填其汹渊，毋使水清。探其怀，夺之威。主上用之，若电若雷。


主之所用也七术，所察也六微。七术：一曰众端参观，二曰必罚明威，三曰信赏尽能，四曰一听责下，五曰疑诏诡使，六曰挟知而问，七曰倒言反事。此七者，主之所用也。
△经一参观
观听不参则诚不闻，听有门户则臣壅塞。其说在侏儒之梦见灶，哀公之称 莫众而迷 。故齐人见河伯，与惠子之言 亡其半 也。其患在竖牛之饿叔孙，而江乙之说荆俗也。嗣公欲治不知，故使有敌。是以明主推积铁之类而察一市之患。
△经二必罚
爱多者则法不立，威寡者则下侵上。是以刑罚不必则禁令不行。其说在董子之行石邑，与子产之教游吉也。故仲尼说陨霜，而殷法刑弃灰；将行去乐池，而公孙鞅重轻罪。是以丽水之金不守，而积泽之火不救。成欢以太仁弱齐国，卜皮以慈惠亡魏王。管仲知之，故断死人；嗣公知之，故买胥靡。
△经三赏誉
赏誉薄而谩者下不用也，赏誉厚而信者下轻死。其说在文子称 若兽鹿 。故越王焚宫室，而吴起倚车辕，李悝断讼以射，宋崇门以毁死。勾践知之，故式怒蛙；昭侯知之，故藏弊裤。厚赏之使人为贲、诸也，妇人之拾蚕，渔者之握鳣，是以效之。
△经四一听
一听则愚智不纷，责下则人臣不参。其说在 索郑 与 吹竽 。其患在申子之以赵绍、韩沓为尝试。故公子汜议割河东，而应侯谋弛上党。
△经五诡使
数见久待而不任，奸则鹿散。使人问他则并鬻私。是以庞敬还公大夫，而戴让诏视辒车；周主亡玉簪，商太宰论牛矢。
△经六挟智
挟智而问，则不智者至；深智一物，众隐皆变。其说在昭侯之握一爪也。故必审南门而三乡得。周主索曲杖而群臣惧，卜皮使庶子，西门豹详遗辖。
△经七
倒言反事以尝所疑，则奸情得。故阳山谩樛竖，淖齿为秦使，齐人欲为乱，子之以白马，子产离讼者，嗣公过关市。
△说一
卫灵公之时，弥子瑕有宠，专于卫国。侏儒有见公者曰： 臣之梦践矣。 公曰： 何梦？ 对曰： 梦见灶，为见公也。 公怒曰： 吾闻见人主者梦见日，奚为见寡人而梦见灶？ 对曰： 夫日兼烛天下，一物不能当也；人君兼烛一国，一人不能拥也。故将见人主者梦见日。夫灶，一人炀焉，则后人无从见矣。今或者一人有炀君者乎？则臣虽梦见灶，不亦可乎！
鲁哀公问于孔子曰： 鄙谚曰： 莫众而迷。 今寡人举事与群臣虑之，而国愈乱，其故何也？ 孔子对曰： 明主之问臣，一人知之，一人不知也。如是者，明主在上，群臣直议于下。今群臣无不一辞同轨乎季孙者，举鲁国尽化为一，君虽问境内之人，犹不免于乱也。
一曰：晏婴子聘鲁，哀公问曰： 语曰： 莫三人而迷。 今寡人与一国虑之，鲁不免于乱，何也？ 晏子曰： 古之所谓 莫三人而迷 者，一人失之，二人得之，三人足以为众矣，故曰 莫三人而迷。 今鲁国之群臣以千百数，一言于季氏之私，人数非不众，所言者一人也，安得三哉？
齐人有谓齐王曰： 河伯，大神也。王何不试与之遇乎？臣请使王遇之。 乃为坛场大水之上，而与王立之焉。有间，大鱼动，因曰： 此河伯。
张仪欲以秦、韩与魏之势伐齐、荆，而惠施欲以齐、荆偃兵。二人争之。群臣左右皆为张子言，而以攻齐、荆为利，而莫为惠子言。王果听张子，而以惠子言为不可。攻齐、荆事已定，惠子入见。王言曰： 先生毋言矣。攻齐、荆之事果利矣，一国尽以为然。 惠子因说： 不可不察也。夫齐、荆之事也诚利，一国尽以为利，是何智者之众也？攻齐、荆之事诚不可利，一国尽以为利，何愚者之众也？凡谋者，疑也。疑也者，诚疑以为可者半，以为不可者半。今一国尽以为可，是王亡半也。劫主者，固亡其半者一也。
叔孙相鲁，贵而主断。其所爱者曰竖牛，亦擅用叔孙之令。叔孙有子曰壬，竖牛妒而欲杀之，因与壬游于鲁君所。鲁君赐之玉环，壬拜受之而不敢佩，使竖牛请之叔孙。竖牛欺之曰： 吾已为尔请之矣，使尔佩之。 壬因佩之。竖牛因谓叔孙： 何不见壬于君乎？ 叔孙曰： 孺子何足见也。 竖牛曰： 壬固已数见于君矣。君赐之玉环，壬已佩之矣。 叔孙召壬见之，而果佩之，叔孙怒而杀壬。壬兄曰丙，竖牛又妒而欲杀之。叔孙为丙铸钟，钟成，丙不敢击，使竖牛请之叔孙。竖牛不为请，又欺之曰： 吾已为尔请之矣，使尔击之。 丙因击之。叔孙闻之曰： 丙不请而擅击钟。 怒而逐之。丙出走齐，居一年，竖牛为谢叔孙，叔孙使竖牛召之，又不召而报之曰： 吾已召之矣，丙怒甚，不肯来。 叔孙大怒，使人杀之。二子已死，叔孙有病，竖牛因独养之而去左右，不内人，曰： 叔孙不欲闻人声。 因不食而饿杀。叔孙已死，竖牛因不发丧也，徙其府库重宝空之而奔齐。夫听所信之言而子父为人僇，此不参之患也。
江乙为魏王使荆，谓荆王曰： 臣入王之境内，闻王之国俗曰： 君子不蔽人之美，不言人之恶。 诚有之乎？ 王曰： 有之。  然则若白公之乱，得庶无危乎？诚得如此，臣免死罪矣。
卫嗣君重如耳，爱世姬，而恐其皆因其爱重以壅己也，乃贵薄疑以敌如耳，尊魏姬以耦世姬，曰： 以是相参也。 嗣君知欲无壅，而未得其术也。夫不使贱议贵，下必坐上，而必待势重之均也，而后敢相议，则是益树壅塞之臣也。嗣君之壅乃始。
夫矢来有乡，则积铁以备一乡；矢来无乡，则为铁室以尽备之。备之则体不伤。故彼以尽备之不伤，此以尽敌之无奸也。
庞恭与太子质于邯郸，谓魏王曰： 今一人言市有虎，王信之乎？ 曰： 不信。  二人言市有虎，王信之乎？ 曰： 不信。  三人言市有虎，王信之乎？ 王曰： 寡人信之。 庞恭曰： 夫市之无虎也明矣，然而三人言而成虎。今邯郸之去魏也远于市，议臣者过于三人，愿王察之。 庞恭从邯郸反，竟不得见。
△说二
董阏于为赵上地守，行石邑山中，见深涧，峭如墙，深百仞，因问其旁乡左右曰： 人尝有入此者乎？ 对曰： 无有。 曰： 婴兒、盲聋、狂悖之人尝有入此者乎？ 对曰： 无有。  牛马犬彘尝有入此者乎？ 对曰： 无有。 董阏于喟然太息曰： 吾能治矣。使吾治之无赦，犹入涧之必死也，则人莫之敢犯也，何为不治？
子产相郑，病将死，谓游吉曰： 我死后，子必用郑，必以严莅人。夫火形严，故人鲜灼；水形懦，人多溺。子必严子之形，无令溺子之懦。 子产死。游吉不肯严形，郑少年相率为盗，处于萑泽，将遂以为郑祸。游吉率车骑与战，一日一夜仅能克之。游吉喟然叹曰： 吾蚤行夫子之教，必不悔至于此矣。
鲁哀公问于仲尼曰： 《春秋》之记曰： 冬十二月陨霜不杀菽。 何为记此？ 仲尼对曰： 此言可以杀而不杀也。夫宜杀而不杀，桃李冬实。天失道，草木犹犯干之，而况于人君乎？
殷之法，刑弃灰于街者。子贡以为重，问之仲尼。仲尼曰： 知治之道也。夫弃灰于街必掩人，掩人，人必怒，怒则斗，斗必三族相残也。此残三族之道也，虽刑之可也。且夫重罚者，人之所恶也；而无弃灰，人之所易也。使人行之所易，而无离所恶，此治之道也。
一曰：殷之法，刑弃灰于公道者断其手。子贡曰： 弃灰之罪轻，断手之罚重，古人何太毅也？ 曰： 无弃灰，所易也；断手，所恶也。行所易，不关所恶，古人以为易，故行之。
中山之相乐池，以车百乘使赵，选其客之有智能者以为将行，中道而乱。乐池曰： 吾以公为有智，而使公为将行，今中道而乱，何也？ 客因辞而去，曰： 公不知治。有威足以服之人，而利足以劝之，故能治之。今臣，君之少客也。夫从少正长，从贱治贵，而不得操其利害之柄以制之，此所以乱也。尝试使臣，彼之善者我能以为卿相，彼不善者我得以斩其首，何故而不治！
公孙鞅之法也重轻罪。重罪者，人之所难犯也；而小过者，人之所易去也。使人去其所易，无离其所难，此治之道。夫小过不生，大罪不至，是人无罪而乱不生也。
一曰：公孙鞅曰： 行刑重其轻者，轻者不至，重者不来，是谓以刑去刑也。
荆南之地，丽水之中生金，人多窃采金。采金之禁：得而辄辜磔于市。甚众，壅离其水也，而人窃金不止。大罪莫重辜磔于市，犹不止者，不必得也。故今有于此，曰： 予汝天下而杀汝身。 庸人不为也。夫有天下，大利也，犹不为者，知必死。故不必得也，则虽辜磔，窃金不止；知必死，则有天下不为也。
鲁人烧积泽。天北风，火南倚，恐烧国。哀公惧，自将众趣救火。左右无人，尽逐兽而火不救，乃召问仲尼。仲尼曰： 夫逐兽者乐而无罚，救火者苦而无赏，此火之所以无救也。 哀公曰： 善。 仲尼曰： 事急不及以赏。救火者尽赏之，则国不足以赏于人。请徒行罚。 哀公曰： 善。 于是仲尼乃下令曰： 不救火者比降北之罪，逐兽者比入禁之罪。 令下未遍而火已救矣。
成驩谓齐王曰： 王太仁，太不忍人。 王曰： 太仁，太不忍人，非善名邪？ 对曰： 此人臣之善也，非人主之所行也。夫人臣必仁而后可与谋，不忍人而后可近也；不仁则不可与谋，忍人则不可近也。 王曰： 然则寡人安所太仁，安不忍人？ 对曰： 王太仁于薛公，而太不忍于诸田。太仁薛公，则大臣无重；太不忍诸田，则父兄犯法。大臣无重，则兵弱于外；父兄犯法，则政乱于内。兵弱于外，政乱于内，此亡国之本也。
魏惠王谓卜皮曰： 子闻寡人之声闻亦何如焉？ 对曰： 臣闻王之慈惠也。 王欣然喜曰： 然则功且安至？ 对曰： 王之功至于亡。 王曰： 慈惠，行善也。行之而亡，何也？ 卜皮对曰： 夫慈者不忍，而惠者好与也。不忍则不诛有过，好予则不待有功而赏。有过不罪，无功受赏，虽亡，不亦可乎？
齐国好厚葬，布帛尽于衣衾，材木尽于棺椁。桓公患之，以告管仲曰： 布帛尽则无以为蔽，材木尽则无以为守备，而人厚葬之不休，禁之奈何？ 管仲对曰： 凡人之有为也，非名之则利之也。 于是乃下令曰： 棺椁过度者戮其尸，罪夫当丧者。 夫戮死无名，罪当丧者无利，人何故为之也？
卫嗣君之时，有胥靡逃之魏，因为襄王之后治病。卫嗣君闻之，使人请以五十金买之，五反而魏王不予，乃以左氏易之。群臣左右谏曰： 夫以一都买胥靡，可乎？ 王曰： 非子之所知也。夫治无小而乱无大。法不立而诛不必，虽有十左氏无益也；法立而诛必，虽失十左氏无害也。 魏王闻之，曰： 主欲治而不听之，不祥。 因载而往，徒献之。
△说三
齐王问于文子曰： 治国何如？ 对曰： 夫赏罚之为道，利器也。君固握之，不可以示人。若如臣者，犹兽鹿也，唯荐草而就。
越王问于大夫文种曰： 吾欲伐吴，可乎？ 对曰： 可矣。吾赏厚而信，罚严而必。君欲知之，何不试焚宫室？ 于是遂焚宫室，人莫救之。乃下令曰： 人之救火者死，比死敌之赏；救火而不死者，比胜敌之赏；不救火者，比降北之罪。 人之涂其体，被濡衣而走火者，左三千人，右三千人。此知必胜之势也。
吴起为魏武侯西河之守。秦有小亭临境，吴起欲攻之。不去，则甚害田者；去之，则不足以征甲兵。于是乃倚一车辕于北门之外而令之曰： 有能徙此南门之外者，赐之上田、上宅。 人莫之徙也。及有徙之者，遂赐之如令。俄又置一石赤菽东门之外而令之曰： 有能徙此于西门之外者，赐之如初。 人争徙之。乃下令曰： 明日且攻亭，有能先登者，仕之国大夫，赐之上田宅。 人争趋之，于是攻亭一朝而拔之。李悝为魏文侯上地之守，而欲人之善射也，乃下令曰： 人之有狐疑之讼者，令之射的，中之者胜，不中者负。 令下而人皆疾习射，日夜不休。及与秦人战，大败之，以人之善战射也。
宋崇门之巷人，服丧而毁，甚瘠，上以为慈爱于亲，举以为官师。明年，人之所以毁死者岁十余人。子之服亲丧者，为爱之也，而尚可以赏劝也，况君上之于民乎？
越王虑伐吴，欲人之轻死也，出见怒蛙，乃为之式。从者曰： 奚敬于此？ 王曰： 为其有气故也。 明年之请以头献王者岁十余人。由此观之，誉之足以杀人矣。
一曰：越王勾践见怒蛙而式之。御者曰： 何为式？ 王曰： 蛙有气如此，可无为式乎？ 士人闻之曰： 蛙有气，王犹为式，况士人有勇者乎！ 是岁人有自刭死，以其头献者。故越王将复吴而试其教，燔台而鼓之，使民赴火者，赏在火者；临江而鼓之，使人赴水者，赏在水也；临战而使人绝头刳腹而无顾心者，赏在兵也。又况据法而进贤，其助甚此矣。
韩昭侯使人藏弊裤，侍者曰： 君亦不仁矣，弊裤不以赐左右而藏之。 昭侯曰： 非子之所知也。吾闻明主之爱一嚬一笑，嚬有为嚬，而笑有为笑。今夫裤，岂特嚬笑哉！裤之与嚬笑相去远矣。吾必待有功者，故收藏之未有予也。 鳣似蛇，蚕似蠋。人见蛇则惊骇，见蠋则毛起。然而妇人拾蚕，渔者握鳣，利之所在，则忘其所恶，皆为贲诸。
△说四
魏王谓郑王曰： 始郑、梁一国也，已而别，今愿复得郑而合之梁。 郑君患之，召群臣而与之谋所以对魏。公子谓郑君曰： 此甚易应也。君对魏曰： 以郑为故魏而可合也，则弊邑亦愿得梁而合之郑。 魏王乃止。
齐宣王使人吹竽，必三百人。南国处士请为王吹竽，宣王说之，廪食以数百人。宣王死，氵昬王立，好一一听之，处士逃。一曰：韩昭侯曰： 吹竽者众，无以知其善者。 田严对曰： 一一而听之。
赵令人因申子于韩请兵，将以攻魏。申子欲言之君，而恐君之疑己外市也，不则恐恶于赵，乃令赵绍、韩沓尝试君之动貌而后言之。内则知昭侯之意，外则有得赵之功。
三国兵至，韩王谓楼缓曰： 三国之兵深矣！寡人欲割河东而讲，何如？ 对曰： 夫割河东，大费也；免国于患，大功也。此父兄之任也，王何不召公子汜而问焉？ 王召公子汜而告之，对曰： 讲亦悔，不讲亦悔。王今割河东而讲，三国归，王必曰： 三国固且去矣，吾特以三城送之。 不讲，三国也入韩，则国必大举矣，王必大悔。王曰： 不献三城也。 臣故曰：讲亦悔，不讲亦悔。 王曰： 为我悔也，宁亡三城而悔，无危乃悔。寡人断讲矣。
应侯谓秦王曰： 王得宛、叶、兰田、阳夏，断河内，困梁、郑，所以未王者，赵未服也。弛上党在一而已，以临东阳，则邯郸口中虱也。王拱而朝天下，后者以兵中之。然上党之安乐，其处甚剧，臣恐弛之而不听，奈何？ 王曰： 必弛易之矣。
△说五
庞敬，县令也。遣市者行，而召公大夫而还之。立有间，无以诏之，卒遣行。市者以为令与公大夫有言，不相信，以至无奸。
戴驩，宋太宰，夜使人曰： 吾闻数夜有乘辒车至李史门者，谨为我伺之。 使人报曰： 不见辒车，见有奉笥而与李史语者，有间，李史受笥。
周主亡玉簪，令吏求之，三日不能得也。周主令人求，而得之家人之屋间。周主曰： 吾之吏之不事事也。求簪三日不得之，吾令人求之，不移日而得之。 于是吏皆耸惧，以为君神明也。
商太宰使少庶子之市，顾反而问之曰： 何见于市？ 对曰： 无见也。 太宰曰： 虽然，何见也？ 对曰： 市南门之外甚众牛车，仅可以行耳。 太宰因诫使者： 无敢告人吾所问于女。 因召市吏而诮之曰： 市门之外何多牛屎？ 市吏甚怪太宰知之疾也，乃悚惧其所也
△说六
韩昭侯握爪，而佯亡一爪，求之甚急。左右因割其爪而效之。昭侯以此察左右之诚不。
韩昭侯使骑于县，使者报，昭侯问曰： 何见也？ 对曰： 无所见也。 昭侯曰： 虽然，何见？ 曰： 南门之外，有黄犊食苗道左者。 昭侯谓使者： 毋敢泄吾所问于女。 乃下令曰： 当苗时，禁牛马入人田中，固有令，而吏不以为事，牛马甚多入人田中。亟举其数上之；不得，将重其罪。 于是三乡举而上之。昭侯曰： 未尽也。 复往审之，乃得南门之外黄犊。吏以昭侯为明察，皆悚惧其所而不敢为非。
周主下令索曲杖，吏求之数日不能得。周主私使人求之，不移日而得之。乃谓吏曰： 吾知吏不事事也。曲杖甚易也，而吏不能得，我令人求之，不移日而得之，岂可谓忠哉！ 吏乃皆悚惧其所，以君为神明。
卜皮为县令，其御史污秽而有爱妾，卜皮乃使少庶子佯爱之，以知御史阴情。
西门豹为鄴令，佯亡其车辖，令吏求之不能得，使人求之而得之家人屋间。
△说七
阳山君相谓，闻王之疑己也，乃伪谤勷竖以知之。
淖齿闻齐王之恶己也，乃矫为秦使以知之。
齐人有欲为乱者，恐王知之，因诈逐所爱者，令走王知之。
子之相燕，坐而佯言： 走出门者何，白马也？ 左右皆言不见。有一人走追之，报曰： 有。 子之以此知左右之不诚信。
有相与讼者，子产离之，而无使得通辞，倒其言以告而知之。
卫嗣公使人为客过关市，关市苛难之，因事关市以金，关吏乃舍之。嗣公为关吏曰： 某时有客过而所，与汝金，而汝因遣之。 关吏乃大恐，而以嗣公为明察。


圣人之治民，度于本，不从其欲，期于利民而已。故其与之刑，非所以恶民，爱之本也。刑胜而民静，赏繁而奸生。故治民者，刑胜，治之首也；赏繁，乱之本也。夫民之性，喜其乱而不亲其法。故明主之治国也，明赏，则民劝功；严刑，则民亲法。劝功，则公事不犯；亲法，则奸无所萌。故治民者，禁奸于未萌；而用兵者，服战于民心。禁先其本者治，兵战其心者胜。圣人之治民也，先治者强，先战者胜。夫国事务先而一民心，专举公而私不从，赏告而奸不生，明法而治不烦。能用四者强，不能用四者弱。夫国之所以强者，政也；主之所以尊者，权也。故明君有权有政，乱君亦有权有政，积而不同，其所以立异也。故明君操权而上重，一政而国治。故法者，王之本也；刑者，爱之自也。
夫民之性，恶劳而乐佚。佚则荒，荒则不治，不治则乱，而赏刑不行于天下者必塞。故欲举大功而难致而力者，大功不可几而举也；欲治其法而难变其故者，民乱不可几而治也。故治民无常，唯治为法。法与时转则治，法与世宜则有功。故民朴而禁之以名则治，世知维之以刑则从。时移而治不易者乱，能治众而禁不变者削。故圣人之治民也，法与时移而禁与能变。
能越力于地者富，能起力于敌者强，强不塞者王。故王道在所开，在所塞，塞其奸者必王。故王术不恃外之不乱也，恃其不可乱也。恃外不乱而治立者削，恃其不可乱而行法者兴。故贤君之治国也，适于不乱之术。贵爵，则上重，故赏功爵任而邪无所关。好力者其爵贵；爵贵，则上尊；上尊，则必王。国不事力而恃私学者其爵贱，爵贱，则上卑；上卑者必削。故立国用民之道也，能闭外塞私而上自恃者，王可致也。


伯乐教二人相踶马，相与之简子厩观马。一人举踶马。其一人从后而循之，三抚其尻而马不踢。此自以为失相。其一人曰： 子非失相也，此其为马也，踒肩而肿膝。夫踢马也者，举后而任前，肿膝不可任也，故后不举。子巧于相踢马拙于任肿膝。 夫事有所必归，而以有所肿膝而不任，智者之所独知也。惠子曰： 置猿于柙中，则与豚同。 故势不便，非所以逞能也。
卫将军文子见曾子，曾子不起而延于坐席，正身于奥。文子谓其御曰： 曾子，愚人也哉！以我为君子也，君子安可毋敬也？以我为暴人也，暴人安可侮也？曾子不戮，命也。
鸟有翢翢者，重首而屈尾，将欲饮于河，则必颠，乃衔其羽而饮之，人之所有饮不足者，不可不索其羽也。鳣似蛇，蚕似蠋，人见蛇则惊骇，见蠋，则毛起。渔者持鳣，妇人拾蚕，利之所在，皆为贲、诸。
伯乐教其所憎者相千里之马，教其所爱者相驭马。千里之马时一有，其利缓；驽马日售，其利急。此《周书》所谓 下言而上用者，惑也。
桓赫曰： 刻削之道，鼻莫如大，目莫如小。鼻大可小，小不可大也；目小可大，大不可小也。 举事亦然：为其后可复者也，则事寡败矣。
崇侯、恶来知不适纣之诛也，而不见武王之灭之也。比干、子胥知其君之必亡也，而不知身之死也。故曰： 崇侯、恶来知心而不知事，比干、子胥知事而不知心。 圣人其备矣。
宋太宰贵而主断。季子将见宋君，梁子闻之曰： 语必可与太宰三坐乎，不然，将不免。 季子因说以贵主而轻国。
杨朱之弟杨布，衣素衣而出，天雨，解素衣，衣缁衣而反，其狗不知而吠之。杨布怒，将击之。杨硃曰： 子勿击也，子亦犹是。曩者使女狗白而往，墨而来，子岂能毋怪哉？
惠子曰：羿执鞅持扞，操弓关机，越人争为持的。弱子扞弓，慈母入室闭户。 故曰： 可必，则越人不疑羿；不可必，则慈母逃弱子。
桓公问管仲： 富有涯乎？ 答曰： 水之以涯，其无水者也；富之以涯，其富已足者也。人不能自止于足，而亡其富之涯乎！
宋之富贾有监止子者，与人争买百金之璞玉，因佯失而毁之，负其百金，而理其毁瑕，得千溢焉。事有举之而有败，而贤其毋举之者，负之时也。
有欲以御见荆王者，众驺妒之。因曰： 臣能撽鹿 见王，王为御，不及鹿；自御，及之。王善其御也，乃言众驺妒之。
荆令公子将伐陈。丈人送之曰： 晋强，不可不慎也。 公子曰： 丈人奚忧！吾为丈人破晋。 丈人曰： 可。吾方庐陈南门之外。 公子曰： 是何也？ 曰： 我笑勾践也。为人之如是其易也，己独何为密密十年难乎？
尧以天下让许由，许由逃之，舍于家人，家人藏其皮冠，夫弃天下而家人藏其皮冠，是不知许由者也。
三虱食彘相与讼，一虱过之，曰： 讼者奚说？ 三虱曰： 争肥饶之地。 一虱曰： 若亦不患腊之至而茅之燥耳，其又奚患？ 于是乃相与聚嘬其身而食之。彘臞，人乃弗杀。
虫有虺者，一身两口，争食相龁遂相杀也，人臣之争事而亡其国者，皆虺类也。
宫有垩，器有涤，则洁矣。行身亦然，其无垩之地则寡非矣。
公子纠将为乱，桓公使使者视之。使者报曰： 笑不乐，视不见，必为乱。 乃使鲁人杀之。
公孙弘断发而为越王骑，公孙喜使人绝之曰： 吾不与子为昆弟矣。 公孙弘曰： 我断发，子断颈而为人用兵，我将谓之何？ 周南之战，公孙喜死焉。
有与悍者邻，欲卖宅而避之。人曰： 是其贯将满矣，子姑待之。 答曰： 吾恐其以我满贯也。 遂去之。故曰： 物之几者，非所靡也。
孔子谓弟子曰： 孰能道子西之钓名也？ 子贡曰： 赐也能。 乃导之，不复疑也。孔子曰： 宽哉，不被于利！洁哉，民性有恆！曲为曲，直为直。孔子曰子西不免。 白公之难，子西死焉。故曰： 直于行者曲于欲。
晋中行文子出亡，过于县邑。从者曰： 此啬夫，公之故人。公奚不休舍，且待后车？ 文子曰： 吾尝好音，此人遗我鸣琴；吾好佩，此人遗我玉环：是振我过者也。以求容于我者，吾恐其以我求容于人也。 乃去之。果收文子后车二乘而献之其君矣。
周趮谓宫他曰： 为我谓齐王曰： 以齐资我于魏，请以魏事王。  宫他曰： 不可，是示之无魏也，齐王必不资于无魏者，而以怨有魏者。公不如曰： 以王之所欲，臣请以听魏听王。 齐王必以公为有魏也，必因公。是公有齐也，因以有齐、魏矣。
白圭谓宋大尹曰： 君长，自知政，公无事矣。今君少主也，而务名，不如令荆贺君之孝也，则君不寿公位而大敬重公，则公常用宋矣。
管仲、鲍叔相谓曰： 不寿君乱甚矣，必失国。齐国之诸公子其可辅者，非公子纠，则小白也。与子人事一人焉，先达者相收。 管仲乃从公子纠，鲍叔从小白。国人果弑君。小白先人为君，鲁人拘管仲而效之，鲍叔言而相之。故谚曰： 巫咸虽善祝，不能自祓也；秦医虽善除，不能自弹也。 以管仲之圣而待鲍叔之助，此鄙谚所谓 虏自卖裘而不售，士自誉辩而不信 者也。
荆王伐吴，吴使沮卫、蹶鬲犒于荆师，而将军曰： 缚之，杀以衅鼓。 问之曰： 汝来，卜乎？ 答曰： 卜。  卜吉乎？ 曰： 吉。 荆人曰： 今荆将以汝衅鼓，其何也？ 答曰： 是故其所以吉也。吴使臣来也，固视将军怒，将军怒，将深沟高垒；将军不怒，将懈怠。今也将军杀臣，则吴必警守矣。且国之卜，非为一臣卜。夫杀一臣而存一国，其不言吉何也？且死者无知，则以臣衅鼓无益也；死者有知也，臣将当战之时，臣使鼓不鸣。 荆人因不杀也。
知伯将伐仇由，而道难不通，乃铸大钟遗仇由之君。仇由之君大说，除道将内之。赤章曼枝曰： 不可。此小之所以事大也，而今也大以来，卒必随之，不可内也。 仇由之君不听，遂内之。赤章曼枝因断毂而驱，至于齐，七月而仇由亡矣。
越已胜吴，又索卒于荆而攻晋。左史倚相谓荆王曰： 夫越破吴，豪士死，锐卒尽，大甲伤。今又索卒以攻晋，示我不病也。不如起师与分吴。 荆王曰： 善。 因起师而从越。越王怒，将击之。大夫种曰： 不可。吾豪士尽，大甲伤。我与战，必不克。不如赂之。 乃割露山之阴五百里以赂之。
荆伐陈，吴救之，军间三十里，雨十日，夜星。左史倚相谓子期曰： 雨十日，甲辑而兵聚。吴人必至，不如备之。 乃为陈。陈未成也而吴人至，见荆陈而反。左史曰： 吴反覆六十里，其君子必休，小人必食。我行三十里击之，必可败也。 乃从之，遂破吴军。
韩、赵相与为难。韩子索兵于魏，曰： 愿借师以伐赵。 魏文侯曰： 寡人与赵兄弟，不可以从。 赵又索兵以攻韩。文侯曰： 寡人与韩兄弟，不敢从。 二国不得兵，怒而反。已乃知文侯以构于已，乃皆朝魏。
齐伐鲁，索谗鼎，鲁以其雁往。齐人曰： 雁也。 鲁人曰： 真也。 齐曰： 使乐正子春来，吾将听子。 鲁君请乐正子春，乐正子春曰： 胡不以其真往也？ 君曰： 我爱之。 答曰： 臣亦爱臣之信。
韩咎立为君，未定也。弟在周，周欲重之，而恐韩咎不立也。綦毋恢曰： 不若以车百乘送之。得立，因曰 为戒 ；不立，则曰 来效贼 也。
靖郭君将城薛，客多以谏者。靖郭君谓谒者曰： 毋为客通。 齐人有请见者曰： 臣请三言而已。过三言，臣请烹。 靖郭君因见之。客趋进曰： 海，大，鱼。 因反走。靖郭君曰：请闻其说。客曰： 臣不敢以死为戏。 靖郭君曰： 原为寡人言之。 答曰： 君闻大鱼乎？网不能止，缴不能絓\也，荡而失水，蝼蚁得意焉。今夫齐亦君之海也。君长有齐，奚以薛为？君失齐，虽隆薛城至于天，犹无益也。 靖郭君曰： 善。 乃辍，不城薛。
荆王弟在秦，秦不出也。中射之士曰： 资臣百金，臣能出之。 因载百金之晋，见叔向，曰： 荆王弟在秦，秦不出也。请以百金委叔向。 叔向受金而以见之晋平公曰： 可以城壶丘矣。 平公曰： 何也？ 对曰： 荆王弟在秦，秦不出也，是秦恶荆也，必不敢禁我城壶丘。若禁之，我曰： 为我出荆王之弟，吾不城也。 彼如出之，可以德荆；彼不出，是卒恶也，必不敢禁我城壶丘矣。 公曰： 善。 乃城壶丘。谓秦公曰： 为我出荆王之弟，吾不城也。 秦因出之。荆王大说，以链金百镒遗晋。
阖庐攻郢，战三胜，问子胥曰： 可以退乎？ 子胥曰： 溺人者一饮而止，则无溺者，以其不休也。不如乘之以沉之。
郑人有一子，将宦，谓其家曰： 必筑坏墙，是不善人将窃。 其巷人亦云。不时筑，而人果窃之。以其子为智，以巷人告者为盗。


明君之所以立功成名者四：一曰天时，二曰人心，三曰技能，四曰势位。非天时，虽十尧不能冬生一穗；逆人心，虽贲、育不能尽人力。故得天时则不务而自生，得人心，则不趣而自劝；因技能则不急而自疾；得势位则不推进而名成。若水之流，若船之浮。守自然之道，行毋穷之令，故曰明主。
夫有材而无势，虽贤不能制不肖。故立尺材于高山之上，下则临千仞之谷，材非长也，位高也。桀为天子，能制天下，非贤也，势重也；尧为匹夫，不能正三家，非不肖也，位卑也。千钧得船则浮，锱铢失船则沉，非千钧轻锱铢重也，有势之与无势也。故短之临高也以位，不肖之制贤也以势。人主者，天下一力以共载之，故安；众同心以共立之，故尊。人臣守所长，尽所能，故忠。以尊主御忠臣，则长乐生而功名成。名实相持而成，形影相应而立，故臣主同欲而异使。人主之患在莫之应，故曰，一手独拍，虽疾无声。人臣之忧在不得一，故曰，右手画圆，左手画方，不能两成。故曰，至治之国，君若桴，臣若鼓，技若车，事若马。故人有余力易于应，而技有余巧便于事。立功者不足于力，亲近者不足于信，成名者不足于势。近者不亲，而远者不结，则名不称实者也。圣人德若尧、舜，行若伯夷，而位不载于世，则功不立，名不遂。故古之能致功名者，众人助之以力，近者结之以成，远者誉之以名，尊者载之以势。如此，故太山之功长立于国家，而日月之名久著于天地。此尧之所以南面而守名，舜之所以北面而效功也。


凡人主之国小而家大，权轻而臣重者，可亡也。简法禁而务谋虑，荒封内而恃交援者，可亡也。群臣为学，门子好辩，商贾外积，小民内困者，可亡也。好宫室台榭陂池，事车服器玩，好罢露百姓，煎靡货财者，可亡也。用时日，事鬼神，信卜筮而好祭祀者，可亡也。听以爵不以众言参验，用一人为门户者，可亡也。官职可以重求，爵禄可以货得者，可亡也。缓心而无成，柔茹而寡断，好恶无决而无所定立者，可亡也。饕贪而无厌，近利而好得者，可亡也。喜淫辞而不周于法，好辩说而不求其用，滥于文丽而不顾其功者，可亡也。浅薄而易见，漏泄而无藏，不能周密而通群臣之语者，可亡也。很刚而不和，愎谏而好胜，不顾社稷而轻为自信者，可亡也。恃交援而简近邻，怙强大之救而侮所迫之国者，可亡也。羁旅侨士，重帑在外，上间谋计，下与民事者，可亡也。民信其相，下不能其上，主爱信之而弗能废者，可亡也。境内之杰不事，而求封外之士，不以功伐课试，而好以各问举错，羁旅起贵以陵故常者，可亡也。轻其嫡正，庶子称衡，太子未定而主即世者，可亡也。大心而无悔，国乱而自多，不料境内之资而易其邻敌者，可亡也。国小而不处卑，力少而不畏强，无礼而侮大邻，贪愎而拙交者，可亡也。太子已置，而娶于强敌以为后妻，则太子危，如是，则群臣易虑者，可亡也。怯慑而弱守，蚤见而心柔懦，知有谓可，断而弗敢行者，可亡也。出君在外而国更置，质太子未反而君易子，如是则国携；国携者，可亡也。挫辱大臣而狎其身，刑戮小民而逆其使，怀怒思耻而专习则贼生，贼生者，可亡也。大臣两重，父兄众强，内党外援以争事势者，可亡也。婢妾之言听，爱玩之智用，外内悲惋而数行不法者，可亡也。简侮大臣，无礼父兄，劳苦百姓，杀戮不辜者，可亡也。好以智矫法，时以行杂公，法禁变易，号令数下者，可亡也。无地固，城郭恶，无畜积，财物寡，无守战之备而轻攻伐者，可亡也。种类不寿，主数即世，婴兒为君，大臣专制，树羁旅以为党，数割地以待交者，可亡也。太子尊显，徒属众强，多大国之交，而威势蚤具者，可亡也。变褊而心急，轻疾而易动发，心悁忿而不訾前后者，可亡也。主多怒而好用兵，简本教而轻战攻者，可亡也。贵臣相妒，大臣隆盛，外藉敌国，内困百姓，以攻怨雠，而人主弗诛者，可亡也。君不肖而侧室贤，太子轻而庶子伉，官吏弱而人民桀，如此则国躁；国躁者，可亡也。藏恕而弗发，悬罪而弗诛，使群臣阴赠而愈忧惧，而久未可知者，可亡也。出军命将太重，边地任守太尊，专制擅命，径为而无所请者，可亡也。后妻淫乱，主母畜秽，外内混通，男女无别，是谓两主；两主者，可亡也，后妻贱而婢妾贵，太子卑而庶子尊，相室轻而典谒重，如此则内外乖；内外乖者，可亡也。大臣甚贵，偏党众强，壅塞主断而重擅国者，可亡也。私门之官用，马府之世绌，乡曲之善举者，可亡也。官职之劳废，贵私行而贱公功者，可亡也。公家虚而大臣实，正户贫而寄寓富，耕战之士困，末作之民利者，可亡也。见大利而不趋，闻祸端而不备，浅薄于争守之事，而务以仁义自饰者，可亡也。不为人主之孝，而慕瓜夫之孝，不顾社稷之利，而听主母之令，女子用国，刑馀用事者，可亡也。辞辩而不法，心智而无术，主多能而不以法度从事者，可亡也。亲臣进而故人退，不肖用事而贤良伏，无功贵而劳苦贱，如是则下怨；下怨者，可亡也。父兄大臣禄秩过功，章服侵等，宫室供养大侈，而人主弗禁，则臣心无穷，臣心无穷者，可亡也。公胥公孙与民同门，暴慠其邻者，可亡也。
亡征者，非曰必亡，言其可亡也。夫两尧不能相王，两桀不能相亡；亡王之机，必其治乱，其强弱相踦者也。木之折也必通蠹，墙之坏也必通隙。然木虽蠹，无疾风不折；墙虽隙，无大雨不坏。万乘之主，有能服术行法以为亡征之君风雨者，其兼天下不难矣。


楚人和氏得玉璞楚山中，奉而献之厉王。厉王使玉人相之。玉人曰： 石也。 王以和为诳，而刖其左足。及厉王薨，武王即位。和又奉其璞而献之武王。武王使玉人相之。又曰： 石也。 王又以和为诳，而刖其右足。武王薨，文王即位。和乃抱其璞而哭于楚山之下，三日三夜，泣尽而继之以血。王闻之，使人问其故，曰： 天下之刖者多矣，子奚哭之悲也？ 和曰： 吾非悲刖也，悲夫宝玉而题之以石，贞士而名之以诳，此吾所以悲也。 王乃使玉人理其璞而得宝焉，遂命曰： 和氏之璧。
夫珠玉，人主之所急也。和虽献璞而未美，未为主之害也，然犹两足斩而宝乃论，论宝若此其难也！今人主之于法术也，未必和璧之急也；而禁群臣士民之私邪。然则有道者之不戮也，特帝王之璞未献耳。主用术，则大臣不得擅断，近习不敢卖重；官行法，则浮萌趋于耕农，而游士危于战陈；则法术者乃群臣士民之所祸也。人主非能倍大臣之议，越民萌之诽，独周乎道言也，则法术之士虽至死亡，道必不论矣。
昔者吴起教楚悼王以楚国之俗，曰： 大臣太重，封君太众；若此，则上逼主而下虐民，此贫国弱兵之道也。不如使封君之子孙三世而收爵禄，绝减百吏之禄秩，损不急之枝官，以奉选练之士。 悼王行之期年而薨矣，吴起枝解于楚。商君教秦孝公以连什伍，设告坐之过，燔诗书而明法令，塞私门之请而遂公家之劳，禁游宦之民而显耕战之士。孝公行之，主以尊安，国以富强。八年而薨，商君车裂于秦。楚不用吴起而削乱，秦行商君法而富强，二子之言也已当矣，然而枝解吴起而车裂商君者何也？大臣苦法而细民恶治也。当今之世，大臣贪重，细民安乱，甚于秦、楚之俗，而人主无悼王、孝公之听，则法术之士安能蒙二子之危也而明己之法术哉！此世所以乱无霸王也。


汤以伐桀，而恐天下言己为贪也，因乃让天下于务光。而恐务光之受之也，乃使人说务光曰： 汤杀君，而欲传恶声于子，故让天下于子。 务光因自投于河。
秦武王令甘茂择所欲为于仆与行事，孟卯曰： 公不如为仆。公所长者使也。公虽为仆，王犹使之于公也。公佩仆玺而为行事，是兼官也。
子圉见孔子于商太宰。孔子出，子圉入，请问客。太宰曰： 吾已见孔子，则视子犹蚤虱之细者也。吾今见之于君。 子圉恐孔子贵于君也，因谓太宰曰： 君已见孔子，亦将视子犹蚤虱也。 太宰因弗复见也。
魏惠王为臼里之盟，将复立于天子。彭喜谓郑君曰： 君勿听。大国恶有天子，小国利之。若君与大不听，魏焉能与小立之？
晋人伐邢，齐桓公将救之。鲍叔曰： 太蚤。邢不亡，晋不敝；晋不敝，齐不重。且夫持危之功，不如存亡之德大。君不如晚救之以敝晋，齐实利；待邢亡而复存之，其名实美。 桓公乃弗救。
子胥出走，边候得之。子胥曰： 上索我者，以我有美珠也。今我已亡之矣。我且曰子取吞之。 候因释之。
庆封为乱于齐而欲走越。其族人曰： 晋近，奚不之晋？ 庆封曰： 越远，利以避难。 族人曰： 变是心也，居晋而可；不变是心也，虽远越，其可以安乎？
智伯索地于魏宣子，魏宣子弗予。任章曰： 何故不予？ 宣子曰： 无故请地，故弗予。 任章曰： 无故索地，邻国必恐。彼重欲无厌，天下必惧。君予之地，智伯必骄而轻敌，邻邦必惧而相亲。以相亲之兵待轻敌之国，则智伯之命不长矣。《周书》曰：\ 将欲败之，必姑辅之；将欲取之，必姑予之。\ 君不如予之以骄智伯。且君何释以天下图智氏，而独以吾国为智氏质乎？ 君曰： 善。 乃与之万户之邑。智伯大悦，因索地于赵，弗与，因围晋阳。韩、魏反之外，赵氏应之内，智氏以亡。
秦康公筑台三年。荆人起兵，将欲以兵攻齐。任妄曰： 饥召兵，疾召兵，劳召兵，乱召兵。君筑台三年，今荆人起兵将攻齐，臣恐其攻齐为声，而以袭秦为实也，不如备之。 戍东边，荆人辍行。
齐攻宋，宋使臧孙子南求救于荆。荆大说，许救之，甚欢。臧孙子忧而反。其御曰： 索救而得，今子有忧色，何也？ 臧孙子曰： 宋小而齐大。夫救小宋而恶于大齐，此人之所以忧也；而荆王说，必以坚我也。我坚而齐敝，荆之所利也。 臧孙子乃归。齐人拔五城于宋而荆救不至。
魏文侯借道于赵而攻中山，赵肃侯将不许。赵刻曰： 君过矣。魏攻中山而弗能取，则魏必罢。罢则魏轻，魏轻则赵重。魏拔中山，必不能越赵而有中山也。是用兵者魏也，而得地者赵也。君必许之。许之而大欢，彼将知君利之也，必将辍行。君不如借之道，示以不得已也。
鸱夷子皮事田成子，田成子去齐，走而之燕，鸱夷子皮负传而从。至望邑，子皮曰： 子独不闻涸泽之蛇乎？泽涸，蛇将徙。有小蛇谓大蛇曰： 子行而我随之，人以为蛇之行者耳，必有杀子者。不如相衔负我以行，人以我为神君也。乃相衔负以越公道。人皆避之，曰： 神君也。 今子美而我恶，以子为我上客，千乘之君也；以子为我使者，万乘之卿也。子不如为我舍人。 田成子因负传而随之。至逆旅，逆旅之君待之甚敬，因献酒肉。
温人之周，周不纳客。问之曰： 客耶？ 对曰： 主人。 问其巷人而不知也，吏因囚之。君使人问之曰： 子非周人也，而自谓非客，何也？ 对曰： 臣少也诵《诗》，曰： 普天之下，莫非王土；率土之滨，莫非王臣。 今君天子，则我天子之臣也。岂有为人之臣而又为之客哉？故曰：主人也。 君使出之。
韩宣王谓樛留曰： 吾欲两用公仲、公叔，其可乎？ 对曰： 不可。晋用六卿而国分，简公两用田成、阚止而简公杀魏两用犀首、张仪，而西河之外亡。今王两用之，其多力者树其党，寡力者借外权。群臣有内树党以骄主，有外为交以削地，则王之国危矣。
绍绩味醉寐而亡其裘。宋君曰： 醉足以亡裘乎？ 对曰： 桀以醉亡天下，而《康诰》曰： 毋彝酒。 彝酒者，常酒也。常酒者，天子失天下，匹夫失其身。
管仲、隰朋从于桓公而伐孤竹，春往冬反，迷惑失道。管仲曰： 老马之智可用也。 乃放老马而随之，遂得道。行山中无水，隰朋曰： 蚁冬居山之阳，夏居山之阴。蚁壤一寸而仞有水。 乃掘地，遂得水。以管仲之圣而隰朋之智，至其所不知，不难师于老马与蚁。今人不知以其愚心而师圣人之智，不亦过乎？
有献不死之药于荆王者，谒者操之以入。中射之士问曰： 可食乎？ 曰： 可。 因夺而食之。王大怒，使人杀中射之士。中射之士使人说王曰： 臣问谒者，曰 可食 ，臣故食之，是臣无罪，而罪在谒者也。且客献不死之药，臣食之而王杀臣，是死药也，是客欺王也。夫杀无罪之臣，而明人之欺王也，不如释臣。 王乃不杀。
田驷欺邹君，邹君将使人杀之。田驷恐，告惠子。惠子见邹君曰： 今有人见君，则夹其一目，奚如？ 君曰： 我必杀之。 惠子曰： 瞽两目夹，君奚为不杀？ 君曰： 不能勿夹。 惠子曰： 田驷东欺齐侯，南欺荆王，驷之于欺人，瞽也，君奚怨焉？ 邹君乃不杀。
鲁穆公使众公子或宦于晋，或宦于荆。犁鉏曰： 假人于越而救溺子，越人虽善游，子必不生矣。失火而取水于海，海水虽多，火必不灭矣，远水不救近火也。今晋与荆虽强，而齐近，鲁患其不救乎！
严遂不善周君，患之。冯沮曰： 而韩傀贵于君。不如行贼于韩傀，则君必以为严氏也。
张谴相韩，病将死。公乘无正怀三十金而问其疾。居一日，君问张谴曰： 若子死，将谁使代子？ 答曰： 无正重法而畏上。虽然，不如公子食我之得民也。 张谴死，因相公乘无正。
乐羊为魏将而攻中山，其子在中山，中山之君烹其子而遗之羹。乐羊坐于幕下而啜之，尽一杯。文候谓堵师赞曰： 乐羊以我故而食其子之肉。 答曰： 其子而食之，且谁不食？ 乐羊罢中山，文候赏其功而疑其心。孟孙猎得鹿，使秦西巴持之归，其母随之而啼。秦西巴弗忍而与之。孟孙适，至而求鹿。答曰： 余弗忍而与其母。 孟孙大怒，逐之。居三月，复召以为其子传。其御曰： 曩将罪之，今召以为子传，何也？ 孟孙曰： 夫不忍鹿，又且忍吾子乎？ 故曰： 巧诈不如拙诚。 乐羊以有功见疑，秦古巴以有罪益信。
曾从子，善相剑者也。卫君怨吴王。曾从子曰： 吴王好剑，臣相剑者也。臣请为吴王相剑，拔而示之，因为君刺之。 卫君曰： 子之为是也，非缘义也，为利也。吴强而富，卫弱而贫。子必往，吾恐子为吴王用之于我也。 乃逐之。
纣为象箸而箕子怖，以为象箸必不盛羹于土铏，则必将犀玉之杯；玉杯象箸必不盛菽藿，则必旄象豹胎；旄象豹胎必不衣短褐而舍茅茨之下，则必锦衣九重，高台广室也。称此以求，则天下不足矣。圣人见微以知萌，见端以知末，故见象箸而怖，知天下之不足也。
周公旦已胜殷，将攻商盖。辛公甲曰： 大难攻，小易服。不如服众小以劫大。 乃攻九夷而商盖服矣。
纣为长夜之饮，欢以失日，问其左右，尽不知也。乃使人问箕子。箕子谓其徒曰： 为天下主而一国皆失日，天下其危矣。一国皆不知而我独知之，吾其危矣。 辞以醉而不知。
鲁人身善织屦，妻善织缟，而欲徙于越。或谓之曰： 子必穷矣。 鲁人曰： 何也？ 曰： 屦为履之也，而越人跣行；缟为冠之也，而越人被发。以子之所长，游于不用之国，欲使无穷，其可得乎？
陈轸贵于魏王。惠子曰： 必善事左右。夫杨，横树之即生，倒树之即生，折而树之又生。然使十人树之而一人拔之，则毋生杨。至以十人之众，树易生之物而不胜一人者，何也？树之难而去之易也。子虽工自树于王，而欲去子者众，子必危矣。
鲁季孙新弑其君，吴起仕焉。或谓起曰： 夫死者始死而血，已血而衄，已衄而灰，已灰而土。及其土也，无可为者矣。今季孙乃始血，其毋乃未可知也。 吴起因去之晋。
隰斯弥见田成子，田成子与登台四望。三面皆暢，南望，隰子家之树蔽之。田成子亦不言。隰子归，使人伐之；斧离数创，隰子止之。其相室曰： 何变之数也？ 隰子曰： 古者有谚曰： 知渊中之鱼者不祥。 夫田子将有大事，而我示之知微，我必危矣。不伐树，未有罪也；知人之所不言，其罪大矣。 乃不伐也。
杨子过于宋，东之逆旅，有妾二人，其恶者贵，美者贱。杨子问其故。逆旅之父答曰： 美者自美，吾不知其美也；恶者自恶，吾不知其恶也。 杨子谓弟子曰： 行贤而去自贤之心，焉往而不美。
卫人嫁其子而教之曰： 必私积聚。为人妇而出，常也；其成居，幸也。 其子因私积聚，其姑以为多私而出之。其子所以反者倍其所以嫁。其父不自罪于教子非也，而自知其益富。念人臣之处官者，皆是类也。
鲁丹三说中山之君而不受也，因散五十金事其左右。复见，未语，而君与之食。鲁丹出，而不反舍，遂去中山。其御曰： 及见，乃始善我。何故去之？ 鲁丹曰： 夫以人言善我，必以人言罪我。 未出境，而公子恶之曰： 为赵来间中山。 君因索而罪之。
田伯鼎好士而存其君，白公好士而乱荆。其好士则同，其所以为则异。公孙友自刖而尊百里，竖刁自宫而謟桓公。其自刑则同，其所以自刑之为则异。慧子曰： 狂者东走，逐者亦东走。其东走则同，其所以东走之为则异。故曰：同事之人，不可不审察也。


古之人目短于自见，故以镜观面；智短于自知，故以道正己。故镜无见疵之罪，道无明过之恶。目失镜，则无以正须眉；身失道，则无以知迷惑。西门豹之性急，故佩韦以缓已；董安于之心缓，故佩弦以自急。故以有余补不足，以长绩短，之谓明主。
天下有信数三：一曰智有所有不能立，二曰力有所不能举，三曰强有所有不能胜。故虽有尧之智而无众人之助，大功不立；有乌获之劲而不得人助，不能自举；有贲、育之强而无法术，不得长胜。故势有不可得，事有不可成。故乌获轻千钧而重其身，非其重于千钧也，势不便也。离硃易百步而难眉睫，非百步近而眉睫远也，道不可也。故明主不穷乌获以其不能自举，不困离硃以其不能自见。因可势，求易道，故用力寡而功名立。时有满虚，事有利害，物有生死，人主为三者发喜怒之色，则金石之士离心焉。圣贤之朴深矣。古明主观人，不使人观己。明于尧不能独成，乌获之不能自举，贲育之不能自胜，以法术则观行之道毕矣。


凿龟数策，兆曰 大吉 ，而以攻燕者，赵也。凿龟数筴，兆曰 大吉 ，而以攻赵者，燕也。剧辛之事燕，无功而社稷危；邹衍之事燕，无功而国道绝。赵代先得意于燕，后得意于齐，国乱节高。自以为与秦提衡，非赵龟神而燕龟欺也。赵又尝凿龟数筴而北伐燕，将劫燕以逆秦，兆曰 大吉 。始攻大梁而秦出上党矣，兵至厘而六城拔矣；至阳城，秦拔鄴矣；庞援揄兵而南，则鄣尽矣。臣故曰：赵龟虽无远见于燕，且宜近见于秦。秦以其 大吉 ，辟地有实，救燕有有名。赵以其 大吉 ，地削兵辱，主不得意而死。又非秦龟神而赵龟欺也。初时者，魏数年东乡攻尽陶、卫，数年西乡以失其国，此非丰隆、五行、太一、王相、摄提、六神、五括、天河、殷抢、岁星非数年在西也，又非天缺、弧逆、刑星、荧惑、奎台非数年在东也。故曰：龟筴鬼神不足举胜，左右背乡不足以专战。然而恃之，愚莫大焉。
古者先王尽力于亲民，加事于明法。彼法明，则忠臣劝；罚必，则邪臣止。忠劝邪止而地广主尊者，秦是也；群臣朋党比周以隐正道行私曲而地削主卑者，山东是也。乱弱者亡，人之性也；治强者王，古之道也。越王勾践恃大朋之龟与吴战而不胜，身臣入宦于吴；反国弃龟，明法亲民以报吴，则夫差为擒。故恃鬼神者慢于法，恃诸侯者危其国。曹恃齐而不听宋，齐攻荆而宋灭曹。邢恃吴而不听齐，越伐吴而齐灭邢。许恃荆而不听魏，荆攻宋而魏灭许。郑恃魏而不听韩，魏攻荆而韩灭郑。今者韩国小而恃大国，主慢而听秦、魏，恃齐、荆为用，而小国愈亡。故恃人不足以广壤，而韩不见也。荆为攻魏而加兵许、鄢，齐攻任、扈而削魏，不足以存郑，而韩弗知也。此皆不明其法禁以治其国，恃外以灭其社稷者也。
臣故曰：明于治之数，则国虽小，富；赏罚敬信，民虽寡，强。赏罚无度，国虽大，兵弱者，地非其地，民非其民也。无地无民，尧、舜不能以王，三代不能以强。人主又以过予，人臣又以徒取。舍法律而言先王以明古之功者，上任之以国。臣故曰：是原古之功，以古之赏赏今之人也。主以是过予，而臣以此徒取矣。主过予，则臣偷幸；臣徒取，则功不尊。无功者受赏，则财匮而民望；财匮而民望，则民不尽力矣。故用赏过者失民，用刑过者民不畏。有赏不足以劝，有刑不足以禁，则国虽大，必危。
故曰：小知不可使谋事，小忠不可使主法。荆恭王与晋厉公战于鄢陵，荆师败，恭王伤。酣战，而司马子反渴而求饮，其友竖谷阳奉卮酒而进之。子反曰： 去之，此酒也。 竖谷阳曰： 非也。 子反受而饮之。子反为人嗜酒，甘之，不能绝之于口，醉而卧。恭王欲复战而谋事，使人召子反，子反辞以心疾。恭王驾而往视之，入幄中，闻酒臭而还，曰： 今日之战，寡人目亲伤。所恃者司马，司马又如此，是亡荆国之社稷而不恤吾众也。寡人无与复战矣。 罢师而去之，斩子反以为大戮。故曰：竖谷阳之进酒也，非以端恶子反也，实心以忠爱之，而适足以杀之而已矣。此行小忠而贼大忠者也。故曰：小忠，大忠之贼也。若使小忠主法，则必将赦罪，赦罪以相爱，是与下安矣，然而妨害于治民者也。
当魏之方明《立辟》、从宪令行之时，有功者必赏，有罪者必诛，强匡天下，威行四邻；及法慢，妄予，而国日削矣。当赵之方明《国律》、从大军之时，人众兵强，辟地齐、燕；及《国律》满，用者弱，而国日削矣。当燕之方明《奉法》、审官断之时，东县齐国，南尽中山之地；及《奉法》已亡，官断不用，左右交争，论从其下，则兵弱而地削，国制于邻敌矣。故曰：明法者强，慢法者弱。强弱如是其明矣，而世主弗为，国亡宜矣。语曰： 家有常业，虽饥不饿；国有常法，虽危不亡。 夫舍常法而从私意，则臣下饰于智能；臣下饰于智能，则法禁不立矣。是亡意之道行，治国之道废也。治国之道，去害法者，则不惑于智能，不矫于名誉矣。昔者舜使吏决鸿水，先令有功而舜杀之；禹朝诸候之君会稽之上，防风之君后至而禹斩之。以此观之，先令者杀，后令者斩，则古者先贵如令矣。故镜执清而无事，美恶从而比焉；衡执正而无事，轻重从而载焉。夫摇镜，则不得为明；摇衡，则不得为正，法之谓也。故先王以道为常，以法为本。本治者名尊，本乱者名绝。凡智能明通，有以则行，无以则止。故智能单道，不可传于人。而道法万全，智能多失。夫悬衡而知平，设规而知圆，万全之道也。明主使民饰于道之故，故佚而有功。释规而任巧，释法而任智，惑乱之道也。乱主使民饰于智，不知道之故，故劳而无功。释法禁而听请谒群臣卖官于上，取赏于下，是以利在私家而威在群臣。故民无尽力事主之心，而务为交于上。民好上交，则货财上流，而巧说者用。若是，则有功者愈少。奸臣愈进而材臣退，则主惑而不知所行，民聚而不知所道。此废法禁、后功劳、举名誉、听请谒之失也。凡败法之人，必设诈托物以来亲，又好言天下之所希有。此暴君乱主之所以惑也，人臣贤佐之所以侵也。故人臣称伊尹、管仲之功，则背法饰智有资；称比干、子胥之忠而见杀，则疾强谏有辞。夫上称贤明，不称暴乱，不可以取类，若是者禁。君子立法以为是也，今人臣多立其私智以法为非者，是邪以智，过法立智。如是者禁，主之道也。
明主之道，必明于公私之分，明法制，去私恩。夫令必行，禁必止，人主之公义也；必行其私，信于朋友，不可为赏劝，不可为罚沮，人臣之私义也。私义行则乱，公义行则治，故公私有分。人臣有私心，有公义。修身洁白而行公行正，居官无私，人臣之公义也；污行从欲，安身利家，人臣之私心也。明主在上，则人臣去私心行公义；乱主在上，则人臣去公义行私心。故君臣异心，君以计畜臣，臣以计事君，君臣之交，计也。害身而利国，臣弗为也；害国而利臣，君不为也。臣之情，害身无利；君之情，害国无亲。君臣也者，以计合者也。至夫临难必死，尽智竭力，为法为之。故先王明赏以劝之，严刑以威之。赏刑明，则民尽死；民尽死，则兵强主尊。刑赏不察，则民无功而求得，有罪而幸免，则兵弱主卑。故先王贤佐尽力竭智。故曰：公私不可不明，法禁不可不审，先王知之矣。


臣闻： 不知而言，不智；知而不言，不忠。 为人臣不忠，当死；言而不当，亦当死。虽然，臣愿悉言所闻，唯大王裁其罪。
臣闻：天下阴燕阳魏，连荆固齐，收韩而成从，将西面以与秦强为难。臣窃笑之。世有三亡，而天下得之，其此之谓乎！臣闻之曰： 以乱攻治者亡，以邪攻正者亡，以逆攻顺者亡 。今天下之府库不盈，囷仓空虚，悉其士民，张军数十百万，其顿首戴羽为将军断死于前不至千人，皆以言死。白刃在前，斧锧在后，而却走不能死也，非其士民不能死也，上不能故也。言赏则不与，言罚则不行，赏罚不信，故士民不死也。今秦出号令而行赏罚，有功无功相事也。出其父母怀衽之中，生未尝见寇耳。闻战，顿足徒裼，犯白刃，蹈炉炭，断死于前者皆是也。夫断死与断生者不同，而民为之者，是贵奋死也。夫一人奋死可以对十，十可以对百，百可以千，千可以对万，万可以克天下矣。今秦地折长补短，方数千里，名师数十百万。秦之号令赏罚，地形利害，天下莫若也。以此与天下，天下不足兼而有也。是故秦战未尝不克，攻未尝不取，所当未尝不破，开地数千里，此其大功也。然而兵甲顿，士民病，蓄积索，田畴荒，囷仓虚，四邻诸侯不服，霸王之名不成。此无异故，其谋臣皆不尽其忠也。
臣敢言之：往者齐南破荆，东破宋，西服秦，北破燕，中使韩、魏，土地广而兵强，战克攻取，诏令天下。齐之清济浊河，足以为限；长城巨防，足以为塞。齐，五战之国也，一战不克而无齐。由此观之，夫战者，万乘之存亡也。且闻之曰： 削迹无遗根，无与祸邻，祸乃不存。 秦与荆人战，大破荆，袭郢，取洞庭、五湖、江南，荆王君臣亡走，东服于陈。当此时也，随荆以兵，则荆可举；荆可举，则民足贪也，地足利也，东以弱齐、燕，中以凌三晋。然则是一举而霸王之名可成也，四邻诸侯可朝也，而谋臣不为，引军而退，复与荆人为和。令荆人得收亡国，聚散民，立社稷主，置宗庙，令率天下西面以与秦为难。此固以失霸王之道一矣。天下又比周而军华下，大王以诏破之，兵至梁郭下。围梁数旬，则梁可拔；拔梁，则魏可举；举魏，则荆、赵之意绝；荆、赵之意绝，则赵危；赵危而荆狐疑；此固以失霸王之道二矣。前者穰侯之治秦也，用一国之兵而欲以成两国之功，是故兵终身暴露于外，士民疲病于内，霸王之名不成。此固以失霸王之道三矣。
赵氏，中央之国也，杂民所居也，其民轻而难用也。号令不治，赏罚不信，地形不便，下不能尽其民力。彼固亡国之形也，而不忧民萌，悉其士民军于长平之下，以争韩上党。大王以诏破之，拔武安。当是时也，赵氏上下不相亲也，贵贱不相信也。然则邯郸不守。拔邯郸，管山东河间，引军而去，西攻修武，逾华，绛代、上党。代四十六县，上党七十县，不用一领甲，不苦一士民，此皆秦有也。以代、上党不战而毕为秦矣，东阳、河外不战而毕反为齐矣，中山、呼沲以北不战而毕为燕矣。然则是赵举，赵举则韩亡，韩亡则荆、魏不能独立，荆、魏不能独立，则是一举而坏韩、蠹魏、拔荆，东以弱齐、燕，决白马之口以沃魏氏，是一举而三晋亡，从者败也。大王垂拱以须之，天下编随而服矣，霸王之名可成。而谋臣不为，引军而退，复与赵氏为和。夫以大王之明，秦兵之强，弃霸王之业，地曾不可得，乃取欺于亡国。是谋臣之拙也。且夫赵当亡而不亡，秦当霸而不霸，天下固以量秦之谋臣一矣。乃复悉士卒以攻邯郸，不能拔也，弃甲兵弩，战竦而却，天下固已量秦力二矣。军乃引而复，并于孚下，大王又并军而至，与战不能克之也，又不能反，军罢而去，天下固量秦力三矣。内者量吾谋臣，外者极吾兵力。由是观之，臣以为天下之从，几不能矣。内者，吾甲兵顿，士民病，蓄积索，田畴荒，囷仓虚；外者，天下皆比意甚固。愿大王有以虑之也。
且臣闻之曰： 战战栗栗，日慎一日，苟慎其道，天下可有。 何以知其然也？昔者纣为天子，将率天下甲兵百万，左饮于淇溪，右饮于洹溪，淇水竭而洹水不流，以与周武王为难。武王将素甲三千，战一日，而破纣之国，禽其身，据其地而有其民，天下莫伤。知伯率三国之众以攻赵襄主于晋阳，决水而灌之三月，城且拔矣，襄主钻龟筮占兆，以视利害，何国可降。乃使其臣张孟谈。于是乃潜行而出，反知伯之约，得两国之众，以攻知伯，禽其身，以复襄主之初。今秦地折长补短，方数千里，名师数十百万。秦国之号令赏罚，地形利害，天下莫如也。此与天下，可兼而有也。臣昧死愿望见大王，言所以破天下之从，举赵，亡韩，臣荆、魏，亲齐、燕，以成霸王之名，朝四邻诸侯之道。大王诚听其说，一举而天下之从不破，赵不举，韩不亡，荆、魏不臣，齐、燕不北，霸王之名不成，四邻诸侯不朝，大王斩臣以徇国，以为王谋不忠者也。